
Mawu Oyamba 


Kalekale, dziko likali nsoka, akuluakulu ankakonda kuse- 
wera ndi mawu okuluwika komanso zining'a. Nthawi zina 
ankaponya mawu amenewa pofuna kupinda ana a makutu 
akuthwa kuti asatolepo kanthu pa zimene akukambirana. 
Makono, mikuluwiko komanso zining’a zimagwiritsidwa 
ntchito pofuna kutenderera chiyankhulo komanso pofuna 
kuzemba kutchula mawu oumitsa pakamwa. Nkhani yopa- 
nda nsinjiro za chiyankhulo imakhala yozizira komanso 
imakhala yopanda chikoka. Imangokhala ngati ndiwo zo- 
panda mchere. M’bukuli muli zininga zomwe anthu oya- 
nkhula Chichewa amagwiritsa ntchito tsiku ndi tsiku ko- 
manso matanthauzo ake. 

abwana: gule; chinyawu. 
Chitsanzo: Kukudutsatu abwana uku. 


adzukulu: anthu okumba manda komanso kuika maliro. 
Chitsanzo: Adzukuluwo anagwira wanjinga 
n'kumumangirira pamtengo pofuna kumupatsa phunziro 
kuti asadzadutsenso pamanda atakwera njinga. 


akadayenda: ali ndi pakati koma sanachirebe. 
Chitsanzo: “Kodi ali ndi mwana tsopano?” “Ayi 

akadayenda.' 


akapamba okhala pachifu: anthu osauka kwambiri; 
osowa pokhala. 

Chitsanzo: Ife ndiye ndi akapamba okhala pachifu, 
palibe munthu amene angatiwerengere! 


akunjira: alendo. 
Chitsanzo: Akunjira, takulandirani! 


alibe 2 koloko: wosachedwa kupsa mtima, munthu 
wovuta. 

Chitsanzo: Akazi awo alibe 2 koloko. Akhoza 
kukulalatirani ngati mutawaputa. 


alibe mnzake: alibe munthu wopikisana naye. 

Chitsanzo: Mtsikanayu alibe mnzake pankhani yovina. 


alibe pogwira: ali m’mavuto. 
Chitsanzo: Gogowa alibe pogwira, ana awo onse 
anatsikira kulichete. 


amadya napondapo: amaipitsa pamalo omwe wakhala. 
Chitsanzo: Mkamwiniyu amakhala ngati wabwino 
pamaso pa anthu, koma amadya napondapo. 


amagazi: amphamvu. 
Chitsanzo: Ndife anyamata amagazi. 


amalawi: anthu olumala. 
Chitsanzo: Kodi amalawi aja adutsa apa? 


amuna ogona chitseko chosatseka: munthu 
wamphamvu kwambiri. 

Chitsanzo: Kumalola anthu ngati ife, amuna ogona 
chitseko chosatseka. 


ana akumpanda: ana a mabwana; ana okula moyo 
wofewa. 

Chitsanzo: Usadzayerekeze kufunsira mwana 
wakumpanda. 


ana akumpani: mbewa. 
Chitsanzo: Munthu wamtundu wanji wobadwira ku 
Malawi koma osadziwa ana a kumpani! 


ana ofewa: anthu onjoya; osangalala ndi moyo. 
Chitsanzo: Ife ndi ana ofewa, sitidandaula zambiri. 


anthanga imodzi: omwe unabadwa nawo limodzi. 
Chitsanzo: Anzanga onse anthanga imodzi anakwatiwa. 


baizika: chita misala. 
Chitsanzo: Kubanja lawo kuli anthu ambiri obaizika. 

balalika: sokonezeka. 
Chitsanzo: Achimwene anu aja ndi wobalalika, ukawauza 
kuti achite chinthu amangoti maso mwazumwazu. 


balamutsa: thamangitsa mwachipongwe. 
Chitsanzo: Anawabalamutsako kwa abale awo kuja 
chifukwa cha dyera. 


bandulana: menyana. 
Chitsanzo: Ana amadererana aja abandulana lero. 


bathwa: munthu wamfupi. 
Chitsanzo: Msungwana wokongola uja wakwatirana ndi 
bathwa. 


batiza: chititsa munthu wina kuti ayambe kuchita nawo 
zinazake zomwe poyamba sunkachita. 

Chitsanzo: Ankakonda mowa ndi awa, koma 
anawabatizanso anzawowo. 


baya: nyoza; nena zinthu zopweteka ena. Chitsanzo: 
(1)Anyamatawa amakonda kubayana akamacheza. 

(2) Anzake kusukulu anamubaya ndi gemu yakuti ali ndi 
thupi lakanyenya. 


bembelezi: munthu wamawu aakulu. 
Chitsanzo: Kodi bembelezi uja wapita kuti? 


benthula: uzako wina nkhani yachinsinsi. 
Chitsanzo: Bwerani ndikubenthulireni zimene ananena. 


Birimankhwe/tonkhwetonkwe: munthu wosinthasitha; 
wosadalirika. 

Chitsanzo: Andale ambiri ndi 
abirimankhwe/atonkhwetonkhwe. 


biriwira: khala ndi thanzi; nenepa. 
Chitsanzo: Chaka chino tibiriwira, chakudya ndi kutapa 

kutaya. 


bisa nkhope: khala ngati sukuona. 
Chitsanzo: Osamabisa nkhope ukakumana ndi wachibale. 


bisala pachipande: nama. 
Chitsanzo: Mwabisalatu pachipande, nsana ukuonekera. 


bisira kampeni kumphasa: chitira munthu chiwembu. 
Chitsanzo: Ndimadziwa kuti anthu onse aja amandibisira 
kampeni kumphasa. 


bizinezi yotentha: bizinezi yobweretsa ndalama zambiri. 
Chitsanzo: Masiku ano kugulitsa nsalu ndi bizinezi 
yotentha. 


bodza lankunkhuniza: bodza lalikulu kwambiri. 
Chitsanzo: Zomwe akunena zoti anapitapo ku Zambia ndi 
bodza lankunkhuniza. 


bodza lofuka utsi: bodza lalikulu. 
Chitsanzo: Ndinadziwiratu kuti limeneli ndi bodza lofuka 
utsi. 


bokho: munthu wamimba yaikulu. 
Chitsanzo: Abwana awo ndi bokho. 


bomba: 

(a) mkazi wokongola. 

Chitsanzo: Mwana wa mayiwa ndi bomba. 

(b) kusiirira zinthu zomwe zikhoza kudzabweretsa 
mavuto aakulu m’tsogolo. 

Chitsanzo: Matenda akubisawa ndi bomba, 
akadzaphulika tidzadziwa. 


bongwe: Mwana wasukulu yemwe wangobwera kumene 
makamaka amene ali makalasi oyambirira kusekondale. 
Chitsanzo: Nafenso tinazunzika chonchi tili mabongwe. 

booka: pezeka mosavuta. 
Chitsanzo: Koma chaka chino ndiye mango abookatu! 


boola m’makutu: sokosera. 
Chitsanzo: Iwe usatiboole m ’makutu! Zikapangira uko 
phokoso lakolo! 


boola m’mimba: opseza, pangitsa wina kuti asowe 
mtendere. 

Chitsanzo: Akuchita zimenezi kuti angondiboola 
m’mimba. 


boola mtambo: pita dziko lina pandege. 
Chitsanzo: Chaka chino ndiboola mtambo. 


bulika: 

(b) lawira kapena kudzuka mofulumira kwambiri. 
Chitsanzo: Ine ndimadabwatu kuti zatani kuti abulike 
chonchi. Kani amathawa wangongole! 

(c) tuluka mofulumira kwambiri. 

Chitsanzo: Mwamuna wakubayo anabulika 
m’nyumbamo atamva mawu a mwini mkaziyo. 


buluzi: munthu wopanda ntchito; wopanda nzeru. 
Chitsanzo: Kodi buluzi uja wapita kuti? 


bunobuno/buno bwamuswe: khala wosavala. 
Chitsanzo: (1) Wamisala uja akumangoyenda ali 
bunobuno. 

(2) Mmene anthu akuvalira masiku ano n’chimodzimodzi 
kuyenda bunobwamuswe. 


buntha pakamwa: lephera kuyankhula bwino. 
Chitsanzo: Mose anali munthu wobuntha pakamwa. 


bwatabwata phulu: yankhula mwachibwana. 
Chitsanzo: Ukayankhulanso za bwatabwata phulu, 
akuswa. 

bwenzi lamphasa: munthu wodwaladwala. 
Chitsanzo: Mwana wamasiye uja wasanduka bwenzi 
lamphasa. 


bwenzi lapamtima: munthu amene umagwirizana naye 
kwambiri. 
Chitsanzo: Alibe bwenzi lapamtima. 


bwereketsa makutu: khala wosamva. 
Chitsanzo: Achimwene anuwa anabwereketsa makutu. 


bwerera kukhosi: funa kusanza; kanika kumeza. 
Chitsanzo: Chakudyachi chikundibwerera kukhosi. 


bwerera kumanda: chira utadwala mwakayakaya. 
Chitsanzo: Abwerera kumanda awa, ifetu 
timayembekezera kumva zina. 


bwerera liri pululu: chira utadwala kwambiri. 
Chitsanzo: N’kadafa ine, ndabwerera liri pululu. 


bwerera lokumbakumba: Kuchira utadwala kwambiri. 
Chitsanzo: Anadwala zedi moti abwerera 
lokumbakumba. 


bwerera m’mbuyo: siya kuchita bwino, fooka, lephera. 
Chitsanzo: (1) Abusawa ndi amene akuchititsa kuti 
Akhristu ambiri mumpingomu azibwerera m’mbuyo. (2) 
Poyamba ankakhoza bwino m'kalasi, koma pano 
wabwerera m 'mbuyo. 


bwerera pakamwa pa mkango: pulumuka pamavuto 
aakulu. Chitsanzo: Munthu akabwerera pakamwa pa 
mkango amafunika kuphunzirapo n'kusiya kuchita zinthu 
zachibwana. 

bweza moto: 

(a) bweza mwano. 

Chitsanzo: Mwanayu wayamba kudziona kuti wakula 

moti akumabweza moto. 
(b) kuugwira mtima, kuchepetsa nkwiyo. 
Chitsanzo: Anabweza moto anzawowo atawapepesa. 


bwezera phala kum” kobwe: tsekereza mwayi chifukwa 
cha kupanda pabwino. 

Chitsanzo: Zimene mukuchitazi sizikuthandizani. Kodi 
simukudziwa kuti mukubwezera phala kum 'kobwe? 


bwira dothi: 

(a) lephera. 

Chitsanzo: Tikamamuuza kuti azilimbikira sukulu 
amatiyesa ankhanza, lero si izi wabwira dothi! 

(b) chimwa. 

Chitsanzo: Munthu ankapereka chitsanzo chabwino 
mumpingo uja wabwira dothi. 

(c) igwa kwambiri. 

Chitsanzo: Amathamanga kwambiri ndiye wabwira 
dothi. 


bwize: munthu wakuba. 
Chitsanzo: Samalani, kwabwera bwize. 


bzala chinangwa: mwalira. Mawuwa anabwera 
chifukwa munthu akabzala chinagwa, osati mtengo, 
chinangwacho chimangowola. 

Chitsanzo: Ankhalakale onse anabzala chinangwa. 


bzala madzi: chita mantha. 

Chitsanzo: Akhristu onse amafuna atapita kumwamba 
kuti azikaimba ndi angelo, koma akangomva nkhani ya 
imfa amayamba kubzala madi. 


bzala ufa: nena bodza; nama. 
Chitsanzo: (1) Ndinachita kudziwiratu kuti akubzala ufa. 
(2) Umaganiza kuti ukabzala ufa ife sitidziwa. 

bzala: 

(a) kwirira munthu kumanda; ika maliro. 

Chitsanzo: Bambo athu atamwalira tinabwera kuno ndipo 
tinawabzala m' manda awo. 

(b) lola munthu kukhazikika, nyengerera. 

Chitsanzo: Koma ndiye mukumubzalatu munthuyu! 


chabwalo: ndalama imene munthu amalipira kuti mlandu 
wake uweruzidwe. 

Chitsanzo: Sindiweruza mlanduwu musanapereke 
chabwalo. 


chakachadza: Munthu amene amati akabereka mwana, 
mwanayo amamwalira. 

Chitsanzo: Anthu amanena kuti mkaziyu ndi 
chakachadza. 


chakachika: sowa ndalama, sauka kwambiri. 
Chitsanzo: (1) Bambowa akhala akhala akuchakachika 
kungochokera pamene analowa m'tauni muno. (2) 
Mtsikanayo akumukana chifukwa ndi wochakachika. 


chakukhosi: mawuwa amanenedwa ngati munthu wina 
ali ndi mawu oti anene koma sanawayankhule. 
Angatanthauzenso kusunga zifukwa. 

Chitsanzo: Akazi anu aja amakusungirani chakukhosi. 


chakumwa: mowa. 
Chitsanzo: Kodi mumachita nacho chakumwa? 


cham’kuka: munthu wokonda kukhala pamodzi ndi 
akazi. 

Chitsanzo: (1) Amene uja ndi cham kuka. (2) 
Athamangitseni a cham 'kukawa. 


chamlomo: amenewa ndi malipiro amene munthu 
amapatsidwa chifukwa choyankhula. Mwachitsanzo 

pokafunsira mbeta nthawi zambiri okafunsirawo 
amapereka chiwongo kapena chansana kwa makolo a 
mkaziyo. Koma kwa munthu amene anayankhula 
pokafunsirapo, amamupatsa chamlomo. 

Chitsanzo: Tantha mpweya wathu pokulankhulirani 
achimwene moti chingakhale chipongwe mutapanda 
kutipatsa chamlomo. 


chamuna: mphamvu. 
Chitsanzo: Kuti unyamule thumbali m’pofunika 
chamuna. 


changamutsa: chenjeretsa, pusitsa, bera munthu. 
Chitsanzo: Kanyamulidwe kake kameneka 
akuchangamutsani akuba m'tauni muno. 


chansana: ndalama imene mwamuna amapereka kwa 
kholo lalikazi pothokoza kuti anamuberekera mkazi. 
Chitsanzo: Mayi a mkaziyu ndinawapatsa chansana, 
komatu mayi anga sanalandire kanthu. Kodi nawonso 
sakufunika kuthokozedwa kuti anabereka mwana 
wamwamuna? 


chapa: 

(a) idya mwaphokoso. 

Chitsanzo: Achimwene anu ali m"nyumbamu, ndi amene 
akuchapawo. 

(b) menya munthu koopsa. 

Chitsanzo: (1) Sakupeza bwino ngakhale pang’ono, 
anzake anamuchapa koopsa. (2) Ndimadziwa kuti 
ndikangochita zopusa ndichapidwa. 


chaphazi: ndalama zomwe umapereka kuti munthu 
akakufunire mankhwala kapena ukamutuma 
kwinakwake. 

Chitsanzo: Ngati mukufuna ndipite kukakusakirani 

mtera, perekani chaphazi. 


chatham’thumba: wolemera. 
Chitsanzo: Bambo amene aja ndi a chatham thumba, 
akhoza kutithandiza. 


cheka ndi maso: yang'ana mwamwano. 

Chitsanzo: Kani munthu wake ndi ameneyu! 
Ndimadabwatu ine kuti n'chifukwa chiyani akundicheka 
ndi maso. 


cheka: thamanga mofulumira kwambiri. 
Chitsanzo: Ataona kuti kwavuta anandiuza kuti, 
“Cheka!” 


chenjera katalumwa: zindikira pambuyo poti 
wapusitsidwa kale. 

Chitsanzo: Akanadziwa sakanamuthandiza. Wachenjera 
katalumwa. 


chenjeza champhongo: nyoza; chitira chipongwe 
munthu amene amakuthandiza. 

Chitsanzo: (1) Angandichitire chipongwe chotere? 
Wachenjeza champhongo, sindidzamuthandizanso. (2) 
Wachenjeza champhongo, akadzabweranso adzaona 
kokagona. 


chenuka: zindikira; changamuka. 
Chitsanzo: Ankangoti ndwi-i apa. Lero achenuka akufuna 
atisowetse mtendere. 


chenutsa: 

(a) chenjeretsa. 

Chitsanzo: (1) Awa n’gofunika kuwachenutsa. 

(b) thandiza munthu kuti akhale wozindikira. 

Chitsanzo: Sindimadziwa kuti kusasamba m’manja 
n’kumene kumachititsa kuti ndizidwaladwala m’ mimba, 

moti adotolowa andichenutsa. 


chepetsa kolemera: derera zinthu zomwe 
zingakuthandize. Chitsanzo: Osamachepetsa kolemera, 
katundu ameneyu mukhoza kupindula naye kwambiri. 


chera nkhoko: chenjera udakali mwana wamng’ono. 
Chitsanzo: Ana amasiku ano akumachera nkhoko. 


cherezera kankhani: nena nkhani moti wina imuipire. 
Chitsanzo: Amafuna kuti ziwakomere, n'chifukwa chake 
anayamba kucherezera kankhani. 


cheukira: thandiza. 
Chitsanzo: Ticheukireni achimwene tisachite kufa ndi 
njala. 


cheza: nyoza, chititsa manyazi. 
Chitsanzo: Anzanu aja ndiye akuchezanitu! 


chibadwire: osavala. 

Chitsanzo: (1) Akumazungulira nyumba usiku ali 
chibadwire. (2) Ngati masitailo sasintha, zaka 
zikubwerazi anthu azidzangoyenda chibadwire. 


chibale chapamowa: chibale kapena ubwenzi womwe 
anthu amasonyezana zinthu zikamayenda, koma 
pamavuto amathawa. Chitsanzo: Anthu apakampaniyi 
amasonyezana chibale chapamowa. 

chibale chokumba: chibale chapatali kwambiri; chibale 
chochita kukakamiza. 

Chitsanzo: Chibale amachikokomezachotu ndi 
chokumba. 


chibenga: chitsiru; munthu wopanda nzeru m’pang’ono 
pomwe. 

Chitsanzo: Achimwene anu aja ndi chibenga. 


chibengere: chitsiru; munthu wopanda nzeru 
m’pang’ono pomwe. 

Chitsanzo: kumalemekeza zibengere kuti upewe 
mapokoso. 


chibufumpweya: chinthu chopanda kanthu, chiphwafu. 
Chitsanzo: Mabanzi a masiku ano akumakhala 
zibufumpweya. 


chichewa: zoyankhula, zonena kapena mawu. 
Chitsanzo: (1) Ndikusowa chichewa choti ndingawauze. 
(2) Anthu aja anasemphana chichewa. 


chidakwa: munthu yemwe amangokhalira kuledzera. 
Chitsanzo: Mtsikana wabwinobwino uja anakwatiwa ndi 
chidakwa. 


chidamlendo mbombo: munthu womana. 

Chitsanzo: Chimene chija ndi chidamlendo mbombo. 
chidindiri: munthu wodziwa ntchito komanso yemwe 
wakhalitsa pantchitopo. 

Chitsanzo: Ameneyu ndiye chidindiri cha pakampani 
pano. 


chidyamakanda: munthu wokonda kuchita 
zachiwerewere ndi ana kapena anthu omwe si a msinkhu 
wake makamaka aang’ono kwa iyeyo. Chitsanzo: 
Achidyamakanda samalakwa, amalakwa ndi anawa. 
Kususukira tchipisi. 


chidzam’mphepo: munthu wofika mosayembekezereka 
kapena wobwera asanaitanidwe. 

Chitsanzo: Chitani changu, angatipeze chidzam 'mphepo 
uja. 

chidzan’nkhungu: wongobwera pamalo/pagulu koma 
osayitanidwa. Chitsanzo: Kodi a chidzan 'nkhungu aja ali 
kuti? 


chidzete: munthu wopusa, chitsiru. 
Chitsanzo: (1) Panopa m'pamene ndazindikira kuti 
munthu uja ndi chidzete. (2) Chimenechi ndi chidzete. 


chidzika: kumangokhala osachitapo kanthu, kudikiriritsa 
munthu wina. 

Chitsanzo: Si bwino kumangochidzika mtsikana 
osamufunsira. 


chigawenga: 

(a) munthu woipa mtima. 

Chitsanzo: Nachonso chigawenga chimapeza mkazi woti 
chisungane naye. 

(b) katswiri. 

Chitsanzo: (1) Mwana ameneyu ndi chigawenga cha 
masamu. (2) Abusawa ndi chigawenga pa nkhani 
yodyetsa mawu. 


chigendere: chitsiru; munthu wopusa. 
Chitsanzo: Amene uja anangoona kukula, koma ndi 
chigendere. 


chigenga: chitsiru; munthu wopusa. 
Chitsanzo: Pamene ankazindikira kuti mwamuna uja ndi 
chigenga, anali atakwatirana kale. 


chiindeinde: chimake. 
Chitsanzo: Pamene phwandolo linkafika pa chiindeinde, 
ambiri anali atatopa. 


chikhalamumthunzi: malipiro omwe munthu 
amapereka mlandu wake usanayambe kuweruzidwa. 
Mawu amenewa amagwira ntchito pazochitika ngati, 

wina walanda mkazi wamwini ndiye anthu apita 
kukakambirana za nkhaniyo kwa munthuyo. Anthuwo 
akafika, eni pakhomopo amanena kuti awalipire 
chikhalamumthunzi kuti amasuke kunena chomwe 
abwerera. Akapereka malipiro amenewa m’pamene 
mlanduwo umayamba. 

Chitsanzo: Musananene zambiri, yambani kaye 
mwatipatsa chikhalamumthunzi. 


chikhwaya: munthu wolemera. 
Chitsanzo: Dera lino kumakhala zikhwaya zokhazokha. 


chikuni chowauka: munthu wakuda kwambiri. 
Chitsanzo: Mtsikana wokongola uja wakwatirana ndi 
chikuni chowauka. 


chikweza: munthu waluso; munthu woti anthu 
sangapikisane naye. 

Chitsanzo: (1) Malume aja ndi kuchikweza. (2) 
Mnyamata uja amaudziwa mpira osati pang' ono. 
Kumene kuja ndi kuchikweza. 


chiledzerere: Munthu amene nthawi zonse amangokhala 
woledzera. 

Chitsanzo: achiledzerere aja alowa pachithaphwi 
chapamunsipo. 


chilekwa: munthu woonda kwambiri. 
Chitsanzo: Atatavyala awo ndi chilekwa, amachita 
kuphepheruka ndi mphepo akamayenda. 


chilombo: 

(a) munthu wamphamvu yemwe amakonda kumenya 
anzake. 

Chitsanzo: Ambiri sadziwa kuti munthu amene uja ndi 
chilombo. 

(b) munthu woipa mtima yemwe samva chisoni anzake 
akamazunzika. 

Chitsanzo: Amene aja ndi chilombo ndithu, zoona 
angamangoonerera mwana wawo akufa ndi njala? 

(c) munthu waluso kwambiri 

Chitsanzo: Amene uja ndi chilombo cha masamu. 

(d) munthu wankhanza. 

Chitsanzo: Ndani angakonde kukwatiwa ndi chilombo 
ngati chimene chija. 


chimake: zafika posangalatsa; pachiindeinde. 
Chitsanzo: Ndimapita dansi ikafika pachimake. 


chimanjamanja: Kuyenda osatenga kanthu; opanda 
kanthu. Chitsanzo: (1) Zoona mungabwere kuno 
chimanjamanja? (2) Osamapita kwa amfumu 
chimanjamanja, kumanyamula nkhuku mutaimangirira 
mchere kumwendo. 


chimasomaso: konda amuna kapena akazi, khala hule. 
Chitsanzo: (1) M’nyumba iyi mumakhala azimayi 
achimasomaso. (2) Azimayi ambiri am’mudzi uwu ndi 
achimasomaso. 


chimbalangondo: munthu woipa mtima, wovuta. 
Chitsanzo: (1) Kundende ya Maula kunadzaza 
zimbalangondo. (2) Ukapanda kuchenjera udzakwatirana 
ndi chimbalangondo. 


chimbayambaya: munthu wosalongosoka, munthu 
wopanda khalidwe. 

Chitsanzo: Mkazi akufuna kumanga naye banja uja ndi 
chimbayambaya. 


chimbutuma/mbutuma: munthu wopusa. 
Chitsanzo: (1) Akatsegula pakamwa m’pamene 

umadziwa kuti ndi chimbutuma. (2) Anangoona kukula, 
ndi mbutuma. 


chimkukuluzi: njala ya dziko lonse kapena imene 
yakhudza dera lalikulu. 

Chitsanzo: Kuvuta kwa mvulayi ndi chizindikiro choti 
chaka chino kukhala chimkukuluzi. 


chimunthu: 

(a) anthu ambiri. 

Chitsanzo: Kumsonkhanoko kunali chimunthu. 

(2) mpeni wosathwa kapena wobuntha. 

Chitsanzo: Mpeni wapakhomo pano ndi chimunthu. 


chimutumutu: 

(a) kuyenda osasenza kanthu. 

Chitsanzo: Mayiyo anati: “Ifetu tangobwera 
chimutumutu. ” 

(b) khala osadziwa kanthu. 

Chitsanzo: Si bwino kumapita ku mlandu chimutumutu. 


chimwanamwayi: mwambo womwe mabwenzi 
apamtima amasinthana akazi kuti aoneko kusintha. 
Chitsanzo: Anthu amene aja amagwirizana kwambiri 
moti mpaka amachita chimwanamayi. 


chimwitsa: pereka mimba. 
Chitsanzo: Mnyamatayu ndi amene wachimwitsa mwana 
wa a Bengo. 


chinasala: chisilamu. 
Chitsanzo: Chinasala chinamukanika fisi. 


chindapusa: zimene munthu amalipira akapalamula. 
Chitsanzo: Amfumu akanena kuti ulipire chindapusa cha 
nkhuku ziwiri, inayo amatenga n’kukamwera mowa. 

ching’onga: munthu wamantha. 
Chitsanzo: Ndiwe ching onga ndithu, n’chifukwa chake 
aliyense amakupezerera. 


chinochino: osavala. 
Chitsanzo: Ngati anthu akuvala chonchi masiku ano, 
zaka zikubwerazi azidzayenda chinochino. 


chinunkhira: 

(a) kusafuna zinthu chifukwa choti zakukwana. 
Chitsanzo: Chakudyachi ndilibe nacho chinunkhira. 
(b) kufuna chakudya chomwe wachisowa kwa nthawi 
yaitali. 

Chitsanzo: Maungu ndili nawo chinunkhira. 


chinyanja: Amatanthauza zoyankhula, zonena kapena 
mawu. 
Chitsanzo: Atamugwira, ankasoweratu chinyanja choti 
anene. 


chinyezi: 

(a) mwayi. 

Chitsanzo: Pakhomo pamene paja pakuoneka kuti pali 
chinyezi. 

(b) anthu ochuluka kwambiri. 

Chitsanzo: Anthu oyenda pansi anali chinyezi. 

(c) kukula moyo wofewa; kukulira pabwino. 
Chitsanzo: Mwana uja wakulira pachinyezi. 


chionamaso: ndalama imene munthu amalandira akaona 
chinachake kapena akatola chinthu. 

Chitsanzo: Amene angapeze laisesiyo alandira 
chionamaso. 


chiphadzuwa: mkazi wokongola kwambiri. 
Chitsanzo: Ana a a Malunga ndi ziphadzuwa zokhazokha. 

chiphala: munthu wopusa komanso wosadziwa kanthu. 
Chitsanzo: Mnyamata uyu ndi chiphala. 


chiphamaso: kuchita zinthu mwachinyengo. 
Chitsanzo: Mumpingo mwanumu mwadzaza anthu 
achiphamaso. 


chiphapha: munthu wopanda mphamvu. 
Chitsanzo: Ine sindingamenyedwe ndi chiphapha ngati 
chimene chija. 


chipheradzuwa: mowa wolawa. 
Chitsanzo: Akufuna muwapatse kaye chipheradzuwa. 


chipititsira m’ngunda: kunena dala zosagwirizana kuti 
usokoneze anthu, makamaka pa mlandu. 

Chitsanzo: Zimene a Ngozo anenazi si zoona, ndi 
chipititsira m gunda. 

chipondam’thengo: malipiro amene munthu amapereka 
kwa munthu kapena sing'anga kuti akamufunire 
mankhwala. 

Chitsanzo: Mukamapita musaiwale kutenga kandalama 
chifukwa sing'anga uja amafuna chipondam 'thengo. 


chipumi: mwana. 
Chitsanzo: Amanenetsa kuti safuna kudzamwalira 
asanasiye chipumi padzikoli. 


chipupa: munthu wosasunthika. 
Chitsanzo: Amene uja ndi chipupa, simungamuthe. 


chira ndi madzi okha: mawu amenewa amanenedwa 
posonyeza kuti chakudya palibe. 

Chitsanzo: Lerotu muchira ndi madzi okha, ndalama 
tilibe pakhomo pano. 


chira: bereka mwana. 

Chitsanzo: Mayi woyembekezera anatengedwera 
kuchipatala uja wachira. 


chisidze chodulira pansi: Mawu ankhunkhuniza kapena 
okokomeza onena za munthu wachinyengo kapena 
wokonda akazi. 

Chitsanzo: Pamene ankabwera pamudzi pano, palibe 
ankadziwa kuti ndi chisidze chodulira pansi. 


chita chisira: pitirira pa msinkhu wokwatiwa. 
Chitsanzo: Osamakana amuna akakufunsirani 
mungachite chisira. 


chita gome/guni: chita manyazi. 
Chitsanzo: Anthuwo atayamba kumuwooza, anachita 
gome. 


chita guma: lephera; kanika. 
Chitsanzo: Anaponya bwino mwalawo, koma wachita 
guma. 


chita masamu: peza nzeru, fufuza choti uchite. 
Chitsanzo: (1) Wayamba kupanga masamu kuti apeze 
chonamizira. (2) Kuti munthu uthawe ukagwidwa 
umafunika kuchita masamu. 


chita mbera: chita manyazi. 
Chitsanzo: Anthuwo atayamba kumuseka, anachita 
mbera. 


chita mdima: chita manyazi. 
Chitsanzo: Nkhope yake yachita mdima. 


chita ndukutu: chita manyazi. 
Chitsanzo: Anthuwo atayamba kumuseka, anachita 
ndikutu. 


chita zoopsa: khaulitsa; menya. 

Chitsanzo: Anamuopseza kuti akadzabweranso 
adzamuchita zoopsa. 


chita zopusa: gonana ndi munthu. 
Chitsanzo: Anawapezerera akuchita zopusa. 


chitseko ndi felemu: kukhala ogwirizana kwambiri. 
Chitsanzo: Madalo ndi Misozi ndi chitseko ndi felemu. 


chitserekwete: munthu wopanda nzeru; wosamva; 
wosathandiza. 
Chitsanzo: Mwanayu ndi chitserekwete. 


chitsinzi: munthu wochita zoipa m’chibisira. 
Chitsanzo: (1) Chitsinzi chimatha kuyambanitsa anthu 
pamudzi. (2) Ana osamawasiya ndi chitsizi chija 
chifukwa akhoza kuwachita chipongwe. 


chitsirizira: munthu womalizira kubadwa. 
Chitsanzo: Ine ndinadziwa kuti ndi chitsirizira nditaona 
kupusa kwake. 


chitsulo: 

(a) munthu wamphamvu. 

Chitsanzo: Ntchito imeneyi sikufunika munthu wa 
mafupa a mapesi, ikufunika chitsulo. 

(b) mowa wamphamvu kwambiri. 

Chitsanzo: (1) Munthu ameneyu anazolowera kumwa 
zitsulo. (2) Mowa waketu ndi chitsulo. 


chiwanda: 

(a) munthu woonda kwambiri. 

Chitsanzo: Mnyamata uja anadwala kwambiri moti 
wasanduka chiwanda. 

(b) munthu wovuta kwambiri, wosowetsa mtendere. 
Chitsanzo: Mwana wanuyu ndi chiwanda. 

chiwongoladzanja: 

(a) ndalama yoonjezera pamwamba pa ndalama imene 
unabwereka kapena kukongola. 

Chitsanzo: Ngongoleyi ili ndi chiwongoladzanja 
chochuluka kwambiri. 

(b) ndalama yomwe munthu amapeza akasungitsa 
ndalama zake kubanki. 

Chitsanzo: Ndikanasungitsa ndalama zanga kubanki 
ndikanapeza chiwongoladzanja. 


chizimbwitsamphoyo: kuoneka ngati munthu 
wosadziwa kanthu pomwe ukudziwa bwinobwino nkhani 
yake. 

Chitsanzo: Anaotcha udzuwo ndi iyeyo koma atafika 
anayamba kuchita chizimbwitsamphoyo. 


chocholoka: chenjeretsa. 
Chitsanzo: Ana anuwa ndi ochocholoka. 


choka mano: itha ntchito, tsika paudindo, lephera 
kuchita chinachake. 

Chitsanzo: (1) Ife tinachoka mano, sitingakwanitse 
kuchita zimenezi. (2) Likanakhala kale tikanakwanitsa, 
koma pano tinachoka mano. 


choka mchere: 

(a) kusakhalanso wachikoka. 

Chitsanzo: Kukongola si kanthu koma khalidwe. 
Umafunika kusankha munthu woti akadzachoka mchere, 
uzidzamukondabe. 

(b) Mkazi wosachita manyazi ndi amuna kapena 
mwamuna wosachita manyazi ndi akazi. 

Chitsanzo: Anthu anasiya kumufunsira chifukwa sakana 
munthu. Anachoka mchere. 


choka penti: siya kukhala wokongola. 

Chitsanzo: (a) Simunkagwirika mukuwala inu. Lero 
mwachoka penti ndiye mwatifuna. (b) Anali asungwana 
awa, koma lero achoka penti. 


chokhetsa dovu: chakudya chokoma kwambiri. 
Chitsanzo: Azakhali anatiphikira chakudya chokhetsa 
dovu. 


chotsa chimbenene: chenjeretsa, khaulitsa, menyedwa 
kwambiri, gonjetsedwa koopsa. 

Chitsanzo: (a) Mnyamata woyerekedwa uja amuchotsa 
chimbenene. (b) Abwere kuno timuchotse chimbenene. 


chotsa dalazi: idya zankhuli. 
Chitsanzo: Tikagule mutu wa mbuzi kuti tichotseko 
dalazi. 


chotsa mano: menya modetsa nkhawa. 
Chitsanzo: Osamawayamba dala amene aja 
angadzakuchotseni mano. 


chotsa mbola: thetsa makani. Mawuwa anachokera ku 
zimene njuchi imachita. Kungoichotsa mbola kapena 
ikangoluma kamodzi, imakhala yoti singachitenso 
kanthu. 

Chitsanzo: Masiku ano anafatsa, anzake anamuchotsa 
mbola. 


chotsa mimba: ipha mwana wosabadwa. 
Chitsanzo: Atsikana ambiri amapita kuchipatala kuti 
akachotse mimba. 


chotsa ng’ala: chenjeretsa; khaulitsa. 
Chitsanzo: Anzake ochenjera amuchotsa ng'ala. 


chotsa pakati: ipha mwana wosabadwa. 
Chitsanzo: Mtsikanayu anachotsapo pakati. 

chotsa pathupi: ipha mwana wosabadwa. 
Chitsanzo: Boma likufuna kukhazikitsa lamulo lolola 
kuchotsa pathupi. 


chucha: pusa. 
Chitsanzo: Ukhoza kumupusitsa, munthu wake ndi 
wochucha. 


chulu cha ndiwo: wopusa; chitsiru. 
Chitsanzo: Sindingalole kuti anthu ena azinditenga ngati 
chulu cha ndiwo. 


chulukitsa ndi malovu: wonjezera bodza. 
Chitsanzo: Zimene amanena zija wazichulukitsa ndi 
malovu. 


chulutsa gaga m'diwa: onjezera zonena. 
Chitsanzo: Ukamafotokoza nkhani, osamachulutsa gaga 
m'diwa chifukwa umangophimba mfundo zofunika. 


chumba: mkazi wosabereka. 
Chitsanzo: Atakhala zaka ziwiri popanda mwana, 
mphekesera zinayamba kumveka kuti ndi chumba. 


dambolachepa: gwape, nangwale. 
Chitsanzo: Ndani angakwanitse kugwira dambo lachepa? 


dazi: 

(a) dziko lopanda mitengo. 

Chitsanzo: Anthu sakusamalira chilengedwe, n’chifukwa 
chake dzikoli lachita dazi. 

(b) mkamwa mopanda mano. 

Chitsanzo: Atagundidwa ndi njinga, dazi linalowanso 
mkamwa mwawo. 


Delila: mkazi wokhala ngati amakonda mwamuna koma 
akufuna kumupweteka kapena kumubera; mkazi 
wachinyengo komanso wopanda chikondi. 

Chitsanzo: Achuluka a Delila masiku ano. 


dendebza: nyamula mobisa. 
Chitsanzo: Anachoka modendebza kuopera kuti ena 
angawaone. 


dilizika: kutha kapena kusokonekera kwa bizinezi. 
Chitsanzo: Ankakhala ndi ndalama bizinezi yake 
isanadilizike. 


dindadinda: Zovala zothina kwambiri mpaka kumadinda 
zamkati. 

Chitsanzo: Abusa anakalipira anthu onse omwe anavala 
dindadinda patsikulo powauza kuti asiye kuchita 
malonda ndi matupi awo. 


diso limodzi: ona pang’ono. 

Chitsanzo: Nditakumana nawo sindingawadziwe 
chifukwa ndinangowaona ndi diso limodzi. 

doda chikopa: menya bwino mpira. 

Chitsanzo: Anyamata a timu imeneyi amadoda chikopa. 
dontha: pusa. 

Chitsanzo: Ukhoza kumupusitsa, munthu wake ndi 
wodontha. 


dothi: zochuluka; anthu ambiri. 
Chitsanzo: Kumsonkhanoko kunali dothi lokhalokha. 


dovu: nkhuli. 
Chitsanzo: Munthu wadovu sasangalala mukamuphikira 
chitambe. 


duka mikono: sowa chochita. 
Chitsanzo: (1) Vutoli latidula mikono. (2) Pamene chaka 
chinkatha tonse tinali titaduka mikono. 


duka nzengo: yamba khalidwe loipa; chita mphulupulu. 

Chitsanzo: Ana awo onse anaduka nzengo. 


duka: kutha kapena kusokonekera kwa bizinezi. 
Chitsanzo: Poyamba ankagulitsa mandasi koma anaduka. 


dula apa: munthu woyendayenda. 
Chitsanzo: Munthu akakhala dula apa sachedwa 
kupalamula. 


dula mtsitsi ndi mano: sauka kwambiri. 
Chitsanzo: Kodi umaganiza kuti n'kufuna kuti munthu 
afike podula mtsitsi ndi mano? 


dula pakamwa: yamba kuyankhula wina ali mkati 
moyankhula; kusiyitsa wina kuyankhula. 

Chitsanzo: (1) Ndikamayankhula amangondidula 
pakamwa. (2) Musawadule pakamwa, asiyeni amalizitse. 


dula phazi: siya kupita kwinakwake. 

Chitsanzo: (1) Ankaona ngati ndimapita kwawo kuti 
ndikadye, ndiye ndinangodula phazi. (2) Abusa 
atandiyankha zosamveka, ndinadula phazi kutchalitchi. 


dula tsitsi ndi mano: sauka kwambiri. 
Chitsanzo: Poyamba anali mpondamakwacha, koma pano 
akudula tsitsi ndi mano. 


dula waya: thawa. 
Chitsanzo: Chigawenga anachigwira chija chadula waya. 


dula: 

(a) nyada. 

Chitsanzo: Mtsikanayu akudula kwambiri masiku ano. 
(b) thamanga kwambiri. 

Chitsanzo: Simungamugwire mwana ameneyu chifukwa 
amadula osati masewera. 


dulidwa mumpingo: chotsedwa mumpingo. 

Chitsanzo: Anthu awa adulidwa mumpingo. 


dulira mkuzi: thamangitsa munthu pakhomo; siya 
kuthandiza munthu, makamaka wachibale kapena 
mwana. 

Chitsanzo: Choka pakhomo pano, takudulira mkuzi. 


dululu: zowawa kwambiri. 
Chitsanzo: Chinangwa chake chinali dululu. 


duwa: 

(a) mkazi wokongola. 

Chitsanzo: Malitera wapeza duwa. 

(b) mawu achipongwe omwe ena amagwiritsa ntchito 
ponena za munthu amene wamwalira. 

Chitsanzo: Akazi awo aduwa. 


dwala m mimba: ida nkhawa. 
Chitsanzo: Musatidwalitse m'mimba ndi nkhani zanu 
zongopekazo! 


dwala mwakayakaya: dwala kwambiri kutsala pang’ono 
kufa. 

Chitsanzo: Munthu amadwala mwakayakaya uja 
wachira. 


dwala: funitsitsa kwambiri. 
Chitsanzo: Ndikuwadwala kwambiri makolo anga. 


dyana: 

(a) yambana, kangana. 

Chitsanzo: Mmene ndimadutsa pamalopo panali pali 
pokopoko, kaya sadyana kaya? 

(b) gundana. 

Chitsanzo: Galimoto yawo inadyana ndi galimoto ya 
apolisi, moti awatsekera. 

dyeka ndi mafupa omwe: gonja kotheratu. 
Chitsanzo: (1) Ankadzitama kuti sangagonjetsedwe, 
koma onani adyeka ndi mafupa omwe. (2) 
Amayerekedwa, lero wadyeka ndi mafupa omwe. 


dyera masuku pamutu: chenjeretsa. 

Chitsanzo: (a) Anthu olemera amakonda kudyera anzawo 
masuku pamutu. (b) Onse amagwira ntchito yofanana, 
koma wina uja amamudyera mnzake uja masuku pamutu. 


dyera nsima: mawuwa amanenedwa potanthauza kuti 
m'bale wako anamwalira. 

Chitsanzo: Bola inu muli ndi agogo, athu tinawadyera 
nsima. 


dyera pamwamba: dziwika. 
Chitsanzo: Amayenda m' mbali, lero wadyera 
pamwamba. 


dyerera maso: yang'ana mosirira mwamuna kapena 
mkazi. 

Chitsanzo: Wayamba kudyerera maso mtsikana 
wapamtunda uja. 


dyerera: 

(a) khala ndi moyo nthawi yaitali. 

Chitsanzo: (1) Mwanayu wafa asanadyerere. (2) 
Muziyendetsa bwino galimoto, sindinadyerere. 
(b) sangalala ndi moyo. 

Chitsanzo: Komandiye mukudyereratu anzathu! 


dyetsa chibanzi/gwiritsa chibanzi: tseka munthu wina 
pakamwa kuti asayankhule pomupatsa chiphuphu. 
Chitsanzo: (1) Zikuoneka kuti apolisiwo adyetsedwa 
chibanzi. (2) Kodi nanunso akugwiritsani chibanzi? 


dyetsa njomba/bwiza: pusitsa munthu. 


28 


NKHOKWE YA ZINING'A 


Chitsanzo: (1) Si kale pamene anayamba kuwadyetsa 
njomba akazi awo aja. (2) Mtsikana uja wakhala 
akubwiza anyamata ambirimbiri. 


dyetsa: 

(a) kambira munthu wina nkhani. 

Chitsanzo: Ndinawapeza atatangandidwa ndi kudyetsa 
tinkhani tawo tabodza. 

(b) chititsa kuti ena atenge chinthu kapena ndalama zako. 
Anthu amakonda kuchita zimenezi akamachita masewera 
enaake. 

Chitsanzo: Wadyetsa ndalama zonse kujuga. 

(c) mkazi kumagonana ndi mwamuna kapena amuna. 
Chitsanzo: Mtsikanayu amadyetsa kwa chikhwaya 
chapamtundapo. 


dzala: munthu wodya kwambiri; munthu wodya 
mosasankha. 

Chitsanzo: Mukachilephera chakudya chanu, mubweretse 
kudzala kuno. 


dzanja lasefa: dzanja losasunga ndalama. 
Chitsanzo: M "tauni muno ukhoza kutuwa koopsa ngati 
utakhala ndi dzanja la sefa. 


dzanja limodzi: munthu m’modzi; nokha. 
Chitsanzo: Dzanja limodzi silingakwanitse kuchita 
zonsezi. 


dzanja/nkono: moni. 
Chitsanzo: Tipatseni dzanja/nkono. 


dzera kunkhongo: 

(a) bisira zinazake. 

Chitsanzo: Ndinenapo bwanji maganizo anga 
mutandidzera kunkhongo? 

(b) kusadziwa zinazake, kusazindikira. 

Chitsanzo: Nkhaniyi yandidzera kunkhongo. 


dziko: 

(a) anthu. 

Chitsanzo: Atakana kukachita maphunziro apamwamba 
kunja, dziko linadabwa naye kwambiri. 

(b) manda (Mawu amenewa amagwiritsidwa ntchito kuti 
ana asadziwe kumene mumakaika munthu akafa). 
Chitsanzo: M’pofunika tipite kudziko kuti 
ndikakuonetseni pomwe m'bale wanu anagona. 


dzimvere mtolo: mawuwa amanenedwa pouza munthu 
kuti wamva zimene zanenedwa, kwatsala n’kuti 
azigwiritse ntchito. Chitsanzo: Aliyense adzimvere mtolo, 
edzi si yosewera nayo. 


dzina lodyera: dzina longodzipatsa kuti anthu 
azikudziwa mosavuta, dzina limene anthu amakudziwa 
nalo ukamagwira ntchito kapena kuchita zinthu zina. 
Chitsanzo: Dzina lawo lenileni ndi Masiye, limene 
amadziwika nalo lija ndi dzina lodyera. 


dzukira kumanzere: kusadzuka bwino, kudzuka moti 
sungachedwe kukwiya kapena kupsa mtima. 
Chitsanzo: Samala nawoni, lero adzukira kumanzere. 


dzungu m’gonera kumodzi: munthu wokhala yekha. 
Chitsanzo: Anthu ena amandichenjeza kuti ndidzaolera 
m’nyumba chifukwa ndine dzungu m'gonera kumodzi. 


dzuwa likuswa/likuwamba/likung’amba mtengo: 
masanasana. 

Chitsanzo: Amaba chimanga dzuwa 
likuswa/likuwamba/likung 'amba mtengo. 

dzuwa: 

(a) chilala, njala. 

Chitsanzo: Chaka chino kuli dzuwa. 

(b) mavuto 

Chitsanzo: (1) Si bwino kusiya mnzako ali padzuwa. (2) 
Bamboyo anathawa banja lake n’kulisiya liri padzuwa 
ataona kuti mimba zoti adyetse zachuluka. 


fera fungo: lephera kupeza zimene ukufuna. 
Chitsanzo: Nafenso zabwino timazifuna, koma 
tikungofera fungo. 


fera m’chipanda: imwa mowa kwambiri. 
Chitsanzo: Nthawi zonse akafika pamowa amafera 
m'chipanda. 


fera m'khwapa: kanikiratu kuchita chinthu monga 
kuyankhula. 

Chitsanzo: Anzanu amazengedwa mlandu uku ndipo 
angofera m'khwapa. 


fera m’mazira: kutha zisanadziwike, kulephereka. 
Chitsanzo: Boma linkati litipatsa chipukuta misozi, koma 
zinangofera m 'mazira. 


fera za eni: Kuzunzika pankhani za ena. 
Chitsanzo: Analakwa ndi atsibweni, ife tikungofera za 
eni. 


fewa m’manja: khala wopatsa. 
Chitsanzo: Ukakhala wofewa manja, anthu satha phazi 
pakhomo pako. 


fiiritsa maso: panikiza. 
Chitsanzo: Mavuto afika potifiiritsa maso. 


fika pamtima: khudza mtima, sangalatsa. 

Chitsanzo: Mfundo zimene ananena zandifika pamtima. 


finya munthu: menya munthu, kwenya munthu 
mwamphanvu. 
Chitsanzo: Anzakewo anamufinya. 


fisi saopamdima: munthu wokonda zoipa, zoopsa 
komanso zonyansa. 

Chitsanzo: Ukadzamuona ali malo osayenera 
usadzadabwe, amene uja ndi fisi saopamdima. 


fisi: 

(a) munthu wamantha. 

Chitsanzo: Anzanu ajatu ndi fisi, amachita zinthu ngati 
munthu akuwafunsira. 

(b) munthu wankhuli (nkhwiru). 

Chitsanzo: Pamudzi pano pachuluka afisi, amadya 
chilichonse ndi apusi omwe, ndipo nyama ikaola sataya. 
(c) munthu yemwe ena amapeza kuti awaberekere 
mwana kapena agone ndi mtsikana yemwe 
wangovinidwa kumene pa mwambo wa kuchotsa fumbi. 
Chitsanzo: (1) Inutu zakukanikani, m’pofunika 
m’nyumbamu tilowetsemo fisi. (2) Pamene atsikanawo 
amatuluka kummeto, anankungwi anawapezera afisi kuti 
awachotse fumbi. 


fodya wamkulu: chamba. 
Chitanzo: Ana ena asukulu amasuta fodya wamkulu 
poganiza kuti awathandiza kuti akhoze bwino mayeso. 


fubza: khala osagona usiku wonse. 
Chitsanzo: Akakhala kuti alusa musamawakwiyire 
chifukwa anafubza. 


fudyama: pusa. 
Chitsanzo: Anthu ambiri ofudyama amakhala 

achipongwe. 


fufuta m’manja: lephera. 
Chitsanzo: Anabwera kuno akuganiza kuti alandira 
zammanja, koma angofufuta m manja. 


fuka nthunzi: pusa. 
Chitsanzo: Anatukwana kwambiri moti anafika kuno 
akufuka nthunzi. 


fukizi: munthu wovuta. 
Chitsanzo: Fukizi uja amuchotsa sukulu. 


fukula: 

(a) ulula zomwe zinabisidwa. 

Chitsanzo: Atangomangidwa, apolisi anafukula milandu 
yawo yonse. 

(b) uza ena zokhuza munthu monga mmene wakhala 
ukumuthandizira kapena zoipa zimene amachita. 
Chitsanzo: Mwati mutifukule chifukwa mwatithandiza! 


fumbatitsa: patsa munthu ndalama. 
Chitsanzo: Ukagwira ntchitoyi ndikufumbatitsa 
kenakake. 


fumbi: anthu ochuluka kwambiri. 
Chitsanzo: Kumsonkhanoko kunali fumbi. 


fumbwa: 

(a) dikira nthawi yaitali, chedwa. 

Chitsanzo: Sindikufuna zoti tiwadikirire mpaka 
kufumbwa. 

(b) itha ntchito, kalamba. 

Chitsanzo: Ife ndiye tafumbwa, ntchito zinazi tisiyire 
anyamatanu. 


fumuka: choka pamalo. 

Chitsanzo: Ndabwera lija ndi kale, tsopano ndifumuke. 


funa kulowa pansi: chita manyazi kwambiri. 
Chitsanzo: Amafuna kulowa pansi atawagwira akuchita 
zopusa. 


funa wopita/wotsagana naye: funa wakufa naye. 
Chitsanzo: (1) Samalani ndi mnyamata ameneyu, 
akungofuna wopita naye. (2) Hule ameneyu amangofuna 
wotsagana naye. 


funda khofi: gona osafunda. 
Chitsanzo: Ukapanda kuyanika zofunda zimene 
wakodzerazi ufunda khofi. 


funda mbiya: pusa; mbwambwana; onekera uchitsiru. 
Chitsanzo: Chifukwa cha kuzizira maganizo, afunda 
mbiya. 


funda phale: pepera; mbwambwana; pusa; onekera 
uchitsiru. 

Chitsanzo: Sindingamagwire ntchito ndi anthu ofunda 
phale. 


fundika bulangete: pusitsa. 
Chitsanzo: Anthu akufunikani bulangete 
mukamangokhulupirira aliyense. 


funsa chinyezi kubafa: funsa zomwe ukudziwa kale. 
Chitsanzo: Zoona n’kumafunsa kuti wakuba amapita 
naye kuti? Si kufunsa chinyezi kubafa kumeneko! 


funsa fungo m’chimbudzi: funsa zomwe ukudziwa kale. 
Chitsanzo: Anabwera kwathu n 'kumafunsa fungo 
m’chimbudzi. 


fwichirira: siya kuoneka bwino chifukwa cha mavuto, 
sintha maonekedwe. 

Chitsanzo: Koma ndiye mwafwichiriramotu m'taunimu! 


gadama: lephera; lakwa. 
Chitsanzo: Iye ankalimbikira koma atalemba mayeso 
wagadama. 


galu wakuda: njala. 
Chitsanzo: Pakhomo pawo padutsa galu wakuda. 


galu: 

(a) munthu wopanda pabwino; munthu wosayamika. 
Chitsanzo: (1) Kodi galu uja walowera kuti? (2) Anthu 
am’mudzi uwu ndi agalu. 

(b) mwamuna wokonda kugona ndi akazi. 

Chitsanzo: Amuna ambiri ndi agalu. 


galuwakuda: njala. 
Chitsanzo: Pakhomo paja padutsa galuwakuda. 


gamazula: mowa wowawa kwambiri. 
Chitsanzo: Munthu akamamwa gamazula, amaipitsa 
nkhope. 


ganda makande: yenda wapansi. 
Chitsanzo: Ndinalibe ndalama zoyendera moti 
ndangoganda makande. 


ganga/gangidwa: menya/menyedwa koopsa. 
Chitsanzo: Anayambana ndi anthu olakwika moti 
amuganga zenizeni. 


gangalama: khala wovuta. 
Chitsanzo: Bambowa ndi wogangalama. 


ganiza mobwerera m”mbuyo: kusaganiza bwino. 
Chitsanzo: Ndimadabwa kuti anasankha kukwatiwa ndi 
mwamuna woganiza mobwerera m’mbuyo ngati amene 
uja. 

ganiza moperewera: kusaganiza bwino. 
Chitsanzo: Mayiwa amaganiza moperewera. Zoona 
osaona kuti awatchera msampha! 


ganiza mozondoka: kusaganiza bwino. 
Chitsanzo: Zikuoneka kuti amaganiza mozondoka, apo 
ayi mawaya ena anaduka m” mutu mwake. 


ganiza mwakuya: ganiza kwambiri. 
Chitsanzo: (1) Usanasankhe zochita, ganiza kaye 
mwakuya. (2) Bambowa amaganiza mwakuya. 


ganiza mwausiwa: kusaganiza bwino. 

Chitsanzo: (1) Anangoona kukula koma amaganiza 
mwausiwa. (2) Munthu akatsegula pakamwa pake 
m’pamene umadziwa ngati munthu ali wanzeru kapena 
amaganiza mwausiwa. 


gawana zida: lekana, siya kuchitira limodzi zinthu. 
Chitsanzo: (1) Kagulu koimba kaja kanagawana zida. (2) 
Banja lija linagawana zida. (3) Mukapitiriza kukula 
mtima tingogawana zida. 


gemu yagona: zavuta, zalephereka. 
Chitsanzo: Nditaona kuti wabwerera, ndinangodziwiratu 
kuti gemu yagona. 


genda katauluka: lephera; nena mawu zinthu zitapita. 
Chitsanzo: Koma ndiye wagenda kataulukatu! 
Umaganiza kuti uipeza nsima? 


genda kudambwe: palamula. 
Chitsanzo: Anachoka kuno atagedwa kudambwe. 


genda kupolisi chamba chili m’thumba: palamula 
ukudziwa kuti uli ndi mlandu kale. 
Chitsanzo: Mwana ameneyu ofunika kumugwira 

n'kumutsinatsina kuti asadzayambirenso kugenda 
kupolisi chamba chili m'thumba. 


geya mwano: yankhula chipongwe chachikulu. 
Chitsanzo: (1) Mwanayu wayamba kuugeya mwano. (2) 
Ana a masiku ano akumaugeya mwano. 


gilibati: dzina lodyera lomwe anthu anapereka kwa 
nkhumba. 
Chitsanzo: Lero tidyera Gilibati. 


gitala: 

(a) mphere. 

Chitsanzo: Gitala imayanja anthu auve. 

(b) kudzikanda. 

Chitsanzo: Munthu amene ndinakhala naye pafupi 
amaimba gitala. 


godomala: pusa. 

Chitsanzo: (a) N’chifukwa chiyani nanunso muli 
ogodomala chonchi? (b) Chamba ndi chimene 
chinachititsa kuti agodomale. 


Goliyati: munthu wamphamvu. 
Chitsanzo: Kodi Goliyati uja wapiti kuti? 


gona m’mankhokwe: khala m' mavuto. 
Chitsanzo: Chaka chinonso zikuoneka kuti tigona 
m'mankhokwe. 


gona mphikawapserera: gona pang'ono chifukwa cha 
kanthu kena. 

Chitsanzo: Chifukwa cha sing’anga amabwerayo, tonse 
tinagona mphikawapserera. 


gona mutu uli kukhomo: gona mofunitsitsa kuti kuche 
msanga. 

Chitsanzo: Anthu onse omwe amapita kukagula 
chimanga adagona mitu ili kukhomo. 


gona ndi mwinikhutu yemwe: gona tulo tofa nato, 
kugona kwambiri. 

Chitsanzo: Ndinalowa m’nyumbamo, koma zikuoneka 
kuti agona ndi mwinikhutu yemwe. 


gona ngati mvuwu: gona mosalongosoka. 
Chitsanzo: Achimwene anu amagona ngati mvuu. 
Akagona ataloza uku, amadzuka ataloza kwinako. 


gona padenga: mvula yachezera kuvumba usiku wonse. 
Chitsanzo: Mvulayi yagona padenga. 


gona pakhonde: nthawi yolira maliro, achibale ndi ena 
apafupi amapatsidwa malo oti agone ndipo nthawi 
zambiri pamakhala pakhonde. Chifukwa cha zimenezi, 
anthu akapita kukagona kumaliro kaya agona m’nyumba, 
amangoti agona pakhonde. 

Chitsanzo: Mwanayo atamwalira, anthu adagona 
pakhonde masiku awiri. 


gona palumbe: gona osafunda kanthu. 

Lumbe ndi mbalame yomwe imagona pamtetete popanda 
chisa. 

Chitsanzo: (a) Gombeza langa lanyowa, moti lero 
ndigona palumbe. (b) Apinyoletsa bulangete lija moti 
lero agona palumbe. 


gona pamtanda: kalelo anthu ankagona pamtanda 
m’mudzi mukachitika maliro a mwana wamng’ono. 
Ankachita zimenezi kuti anthuwo asakhalire limodzi ndi 
amuna kapena akazi awo powopa kudula kapena kuti 
kusempha mayi a mwana womwalirayo. Chitsanzo: 
Mlungu wapita tinagona pamtanda. 

gona pathala: gona mosiyana malo m'banja chifukwa 
choti wina akusamba kapena pakhomo paoneka maliro. 
Chitsanzo: Akazi awo akumagona pathala. 


gona tulo tofa nato: gona tulo tatikulu. 
Chitsanzo: Ndi kale ndinagona tulo tofa nato. 


gona: pusa. 
Chitsanzo: Ukhoza kumupusitsa, munthu wake ndi 
wogona. 


gondola: wopusa. 
Chitsanzo: Ukamajijirikira zinthu zoti sukuzidziwa, 
umangosandukapo gondola. 


gonekera khosi (thyolera khosi): sonyeza kuti 
ukugwirizana nazo; sonyeza kuti walola. 
Chitsanzo: (1) Akayamba kunena zake zija 
osamugonekera khosi. (2) Mtsikana ameneyu 
amangogonekera khosi mnyamata aliyense. 


gonera pamphumi: chita zinthu mochedwa. 
Chitsanzo: Ife tagonera pamphumi osadziwa kuti anzathu 
akukatamuka ndi bizinezi ya nsomba. 


gonera: 
(a) pusitsa. 

Chitsanzo: Tambwali ameneyu anagonerapo onsewa. 
(b) kudya. 

Chitsanzo: Ife ndiye tangogonera mpunga. 

(c) khala ndi moyo wautali. 

Chitsanzo: (1) Chinangwa changachi chagonera. (2) 
Ukapitiriza khalidwe lachimasomaso sugonera. 


gonthi: munthu wosamvera. 
Chitsanzo: Mwanayu ndi gonthi. 

gudu: munthu wolowerera za eni asanamvetse nkhani 
yonse. 
Chitsanzo: Inutu ndi gudu, wogudukira za eni. 


guguda mtima: nyansa, chititsa nseru. 
Chitsanzo: Fungo limeneli likundiguguda mtima. 


gula phazi la njovu: gula malonda omwe sunawaone. 
Chitsanzo: Chifukwa cha phuma agula phazi la njovu. 


gulidwa: chitira munthu chinachake chifukwa wakupatsa 
ndalama kapena kukugwiritsa kenakake. 

Chitsanzo: Apolisi ambiri amakhotetsa mlandu 
akagulidwa. (2) Kodi wosewera ameneyu amugula eti, 
n'chifukwa chiyani wadzichinya yekha? 


gulitsana makasu othyoka: chitirana chinyengo. 
Anakumana atambwali okhaokha moti agulitsana 
makasu othyoka. 


gulukira: sokonekera. Mawu amene anabwera 
kuchokera ku zimene zimachitika mtedza ukakhalitsa 
usanakololedwe. 

Chitsanzo: Ana awo onse ndi ogulukira. 


gulula mano: menya munthu kwambiri mwina mpaka 
kumugulula mano. 

Chitsanzo: Osamachita chibwana ndi amene uja 
adzakugulula mano. 


gulula/guluka nkhongono: fooketsa, kufooka chifukwa 
cha zinazake zimene zachitika. 

Chitsanzo: (1) Zimene achitazi zandigulula nkhongono. 
(2) Ndangogulukiratu nkhongono. 


gululira mano: pusitsa. 
Chitsanzo: Anabwera ngati anthu abwino n’kuyamba 

kuwagulira mano. 


gunata: pusa. 
Chitsanzo: Ukamayenda ndi munthu wogunata, nawenso 
umasanduka wogunata. 


gunda m’golo (omba m'golo): lephera; peza palibe. 
Chitsanzo: Ana onse apasukuluyi agunda m golo. 


gunda mwala: lephera. 
Chitsanzo: Chiyambire kufunsira ntchito ndimangogunda 
mwala. 


gunda njovu: khala wosabereka. Chitsanzo: Pamene 
zaka ziwiri zinkatha m’pamene tinazindikira kuti bambo 
aja anagunda njovu. 


gundana mitu: kambirana. 
Chitsanzo: Kodi tingapite kaye poduka mphepo kuti 
tikagundane mitu? 


gundika: tengeka ndi zinazake, chita zinazake 
mwakhama kwambiri. 

Chitsanzo: (1) Akagundika kuvina simungamudziwe! (2) 
Mwana uyu ndi wogundika. (3) Ndinawapeza atagundika 
kuba ndiwo. 


gunyuza: kumbutsa. 
Chitsanzo: Ndikakubwereka chinthuchi, ndisachite 
kudzakugunyuza kuti udzabweze. 


gupulira: lowerera nkhani ya eni. 
Chitsanzo: Mwanayu amangogupulira nkhani za eni. 


gwadausankhe: zovala za kaunjika. 
Chitsanzo: Ukafuna zovala zotchipa umafunika kupita pa 
gwadausankhe. 

gwadira: lemekeza; pembedza; tamanda. 
Chitsanzo: Akufuna ndizichita kuwagwadira kuti 
andithandize? 


gwala: munthu waulesi. 
Chitsanzo: Aliyense amafuna mkazi wotakataka, osati 
gwala ngati amene uja. 


gwamula: 

(a) khalidwe la munthu woipa. 

Chitsanzo: Mwamuona gwamula uja, chenjerani 
akudyerani ana! 

(b) Munthu amene amanyengerera akazi n’cholinga choti 
achite nawo zopusa. 

Chitsanzo: Pamudzi pano sitisekerera a gwamula. 

(c) mchitidwe wopita kukaonera atsikana akamasamba 
kumtsinje. 

Chitsanzo: Anyamata ena amapita kumsambaanamwali 
kukagwamula. 


gwedezeka (tekeseka): Mawuwa amanenedwa zikakhala 
kuti nkhani imene ili mkamwamkamwa ndi ya munthu 
winawake moti aliyense akungokamba za iye. 

Chitsanzo: Mbiri yoti akubwera itangomveka, mudzi 
wonse unagwedezeka/unatekeseka. 


gwera galu: wonongeka; itha ntchito. 
Chitsanzo: Pamudzi paja pagwera galu. 


gwera pamphuno: kukumana ndi mavuto n’kusowa 
nawo chochita, kukumana ndi mavuto mwadzidzidzi. 
Chitsanzo: Mavutowa atigwera pamphuno. 


gwera: chita zinthu mwamwayi. 
Chitsanzo: Anthu amene aja angogwera, sakanapambana. 


gwerula nkhwanga n'chambuyo: khala wosabereka. 

Chitsanzo: Bambo amene aja anagwerula nkhwanga 
n'chambuyo. 


gwetsa misozi: lira. 
Chitsanzo: Ndinalephera kudzigwira moti ndinagwetsa 
misozi. 


gwetsa nkhope: chita manyazi. 
Chitsanzo: Pamene mwanayo amaulula zonse, bambowo 
anagwetsa nkhope. 


gwetsa: maliza kuchita zinazake. 
Chitsanzo: (1) Tiyeni tigwetse ntchito. (2) Wagwetsa 
makapu awiri a mowa. 


gwetserana mumchenga: kukambirana nkhani; kuthetsa 
mkangano. 

Chitsanzo: Akufuna kuti tigwetserane mumchenga 
madzulo ano. 


gwidwa/gwira: khala pachibwenzi, funsira. 
Chitsanzo: (1) Mtsikana ameneyutu anagwidwa kale, 
ungawononge nthawi! (2) Ndagwira mtsikana woyera 
uja. 


gwintha: mawu okokomeza komanso achipongwe 
onyoza munthu amene akudya. 

Chitsanzo: (1) Anawa safuna kugwira ntchito koma 
kugwintha basi! (2) Tamangogwinthani apa! 


gwira chikho m’kati: chimwa, lakwa. 
Chitsanzo: Jemusi wagwira chikho mkati. 


gwira chiputu: kana kuchoka. 
Chitsanzo: Akamuuza kuti achoke amangogwira chiputu. 


gwira chiputu: kanirira pamalo; kakamira. 
Chitsanzo: Mkamwini uja wauzidwa kuti achoke 

pamudzi paja, koma akugwira ziputu. 


gwira dzanja (nkono): thandiza. 
Chitsanzo: Amenewa ndi amene anandigwira dzanja 
zinthu zitandivuta. 


gwira m”maso: pusitsa. 
Chitsanzo: (a) Sindingalole kuti andigwire m 'maso. (b) 
Kuteroko nawenso akugwira m maso? 


gwira m’thupi: menya. 
Chitsanzo: Amuna awo anawagwira m 'thupi, n'chifukwa 
chake amalira. 


gwira mphuno: pusitsa. 
Chitsanzo: Osamalola kuti anthu azikugwira mphuno. 


gwira mpini: lima. 
Chitsanzo: Amene anagwira mpini chaka chatha, 
sanabwereko chimanjamanja. 


gwira mwendo wachiwala: pusitsidwa; khulupirira 
munthu wosadalirika. 

Chitsanzo: Mukapanda kusamala mugwira mwendo 
wachiwala. 


gwira mwendo: chonderera, pempha mochonderera, 
pepesa posonyeza kugonja. 

Chitsanzo: (1) Ndagwira mwendo wanu, ndithandizeni 
chonde! (2) Musandithamangitse bwana, ndagwira 
mwendo wanu! 


gwira njakata: sowa chochita. 
Chitsanzo: Umagwira njakata mavuto akakupanikiza. 


gwira nsewu: yamba kuyenda bwino, zolowera kuchita 
zinazake. 
Chitsanzo: (1) Patenga nyengo kuti munthu ameneyu 

agwire nsewu. (2) Bizinezi yanga yagwira nsewu. 


gwira ntchito: 

(a) thandiza. 

Chitsanzo: Pamenepatu mwagwira ntchito, lero tidya 
chifukwa cha inu. 

(b) gonana. 

Chitsanzo: Masiku ano amangokhala ngati munthu ndi 
mlongo wake. Anasiya kugwira ntchito kalekale. 


gwira nthawi: chita zinthu pa nthawi yake. 

Chitsanzo: (1) Aliyense adzagwire nthawi. (2) Amalawi 
zimawavuta kugwira nthawi. (3) Ameneyu ndi munthu 
wogwira nthawi. 


gwira pakamwa: 

(a) sowa chonena/chochita; dabwa. 

Chitsanzo: Nditawapeza akuthyola chitseko 
ndinangogwira pakamwa. 

(b) siyitsa kuyankhula. 

Chitsanzo: Anthu onse omwe amayenera kukhala mboni, 
anawagwira pakamwa. 

(c) bisa. 

Chitsanzo: Akakandifunsa ndikangogwira pakamwa. 


gwira pakati: thandiza. 
Chitsanzo: Tithokoze kwambiri zimene mwatichitirazi, 
pamenepa mwatigwira pakati ndithu. 


gwira pamimba: thandiza. 
Chitsanzo: Munthu amene uja ndi amene anandigwira 
pamimba. 


gwira tambala kukamwa: lawirira. 
Chitsanzo: Kuti tikafike nthawi yabwino, m’pofunika 
tigwire tambala kukamwa. 

gwira thupi: 

(a) zolowera, pima. 

Chitsanzo: Mwana uja mavuto amugwira thupi. 

(b) amanenedwanso zikakhala kuti zovala zikukukhala 
kapena kukukwana bwino. 

Chitsanzo: Ndikufuna kuvala malaya omwe amandigwira 
thupi. 


gwirira m’chisa: dzidzimutsa; kukupeza usanakonzeke. 
Chitsanzo: Angongolewo anamugwirira m chisa. 


gwiritsa fuwa lamoto: pusitsa kapena dikiriritsana 
popanda kanthu. 
Chitsanzo: Atambwali aja amugwiritsa fuwa lamoto. 


gwiritsa kenakake: patsa munthu ndalama kapena 
zinthu zina. 

Chitsanzo: (1) Bwerani mundithandize, ndikugwiritsani 
kenakake. (2) Ayenera kukugwiritsa kenakake ngati 
akufuna kuti uwathandize. 


gwiritsa mwala: pusitsa kapena dikiriritsana popanda 
kanthu. 
Chitsanzo: Anthu amene aja anandigwiritsa mwala. 


iba khonde: kambirana pambali nkhani yofunika. 
Chitsanzo: Achimwene, bwanji tipite paselipa kuti tikabe 
khonde. 


iba mphasa: mwalira. 
Chitsanzo: Achemwali awo aba mphasa mwezi wathawu. 


iba tulo: gona. 
Chitsanzo: (1) Kodi munali kuti, mumaba tulo? (2) Ndili 
m’nyumbamu kaye, ndibe tulo. 


ida m’manja: sauka kwambiri. 
Chitsanzo: Ukada m 'manja usamaloze zala anzako omwe 

zikuwayendera. 


ida mkamwa: tukwana. 

Chitsanzo: Akazi awo ndi akuda mkamwa. 

ida: 

(a) chita manyazi. 

Chitsanzo: Mnyamata uja wada. 

(b) kuipa kwa mbiri ya munthu. 

Chitsanzo: Mbiri yake inaderatu ataba chimanga 
m’munda wa eni. 


idya buku: 

(a) werenga kwambiri. 

Chitsanzo: Kuti ukhoze mayeso umafunika kudya buku. 
(b) phunzira kwambiri. 

Chitsanzo: Munthu ameneyu anadya buku. 


idya chipwete cha lunda: tenga matenda opatsirana 
pogonana. 

Chitsanzo: Ndinakumana naye akutang'adza. Zikuoneka 
kuti wadya chipwete cha lunda. 


idya kam’lupsa: lawa zoipa, zolowera zoipa. 
Chitsanzo: Mwana ameneyu wadya kam 'lupsa. 


idya kuwo: 

(a) chenjeretsa. Mawuwa anabwera potengera zimene 
zimachitika anthu akamayenda bawo, munthu akamudya 
mnzake mulu waukulu wa ngomo. 

Chitsanzo: Pamenepa ndiye akudyani kuwotu, 
kukutengerani mpani ndi mbewa zomwe ! 

(b) chita mwayi. 

Chitsanzo: Anzanu aja adya kuwo mavenda atawagula 
mbatata yawo yonse. 


idya m’mphunom’mphuno: kudya mofulumira 

kwambiri komanso kudya zakudya zambiri nthawi 
imodzi (ena amati kudya monthunthumira.) 

Chitsanzo: (a) Osamadya m’mphunom’mphuno ngati 
mukuthawa. (b) Anthu omwe amadya m ’°mphunophuno 
amachititsa manyazi. 


idya matako agalu: kusakhazikika malo amodzi; khala 
woyendayenda. 
Chitsanzo: Mwana ameneyutu anadya matako agalu. 


idya milomo: psopsona munthu kapena kumukisa. 
Chitsanzo: (1) Anawapeza akudyana milomo. (2) 
Ndikufuna kudya milomo. 


idya miseche: nena zoipa za munthu wina. 
Chitsanzo: Ndikudziwa kuti ndikangochoka muyamba 
kundidya miseche. 


idya moto: 

(1) kwiya. 

Chitsanzo: Atayankhula mawu amwanowo, mwamuna 
wake anaudya moto. 

(2) chita bwino kwambiri. 

Chitsanzo: (1) Gulu la mudzi wathu ndi limene /inadya 
moto pampikisanowo. (2) Atsikana omwe amadya moto 
pa maphunziro amakhala onyansa chifukwa sipakhala 
zowasokoneza. 


idya mpamba: wononga ndalama za bizinezi. Chitsanzo: 
Ataona kuti mavuto amupanikiza, anangoganiza zodya 
mpamba. 


idya mtedza waching’onga/wakhwangwala: 
kuiwalaiwala. 

Chitsanzo: Aphunzitsi ankakumbukira chilichonse aja 
anadya mtedza wakhwangwala. 

idya mtima wa sontho: fulumira kuyankhula kapena 
kuchita zinthu, kusaugwira mtima, kupupuluma. 
Chitsanzo: Mwana wanuyu anadya mtima wa sontho. 
Safuna kuchita zinthu modekha. 


idya mutu: ganiza kwambiri, kapena kuganizira nkhani 
inayake. 

Chitsanzo: (a) Ngati ukufuna kupeza yankho lolondola, 
uyenera kudya mutu. (b) Usanavomere yamba kaye 
wadya mutu. 


idya nauzira: kuyesa kukometsa zinazake n’cholinga 
choti upindulepo. 

Chitsanzo: Pofuna kuti asasankhe chitenje chabwinocho, 
anamulozera china. Amene uja ndi wachinyengo 
kwambiri, amadya nauzira. 


idya ndalama: wononga ndalama. 
Chitsanzo: Munthu ameneyu wadya ndalama zanga. 


idya nthawi: gwiritsa ntchito nthawi yopitirira pa imene 
unauzidwa, kuwononga nthawi. 

Chitsanzo: (1) Zimene mukuchitazi zikungodya nthawi. 
(2) Mkuluyutu wadya nthawi. 


idya wani: chita zakupsa, khala patsogolo. 
Chitsanzo: Anyamata akuno ndi amene anadya wani 
pampikisanowo. 


idya ziro: lephera zonse. Mawu amenewa amakonda 
kugwiritsidwa ntchito kusukulu. 
Chitsanzo: Ophunzira onse adya ziro. 


idya zotema ndi nkhwangwa: peza zinthu movutikira. 
Chitsanzo: Ntchito yawathera, moti akudya zotema ndi 
nkhwangwa. 


ifa mphuno: kusamva fungo. 

Chitsanzo: Mwanayu ndi wakufa mphuno. 


ifa mutu: 

(a) kusaganiza bwino. 

Chitsanzo: Anzanuwa ndi akufa mutu moti 
sangakuthandizeni mutawafunsa maganizo. 

(b) sokonekera chifukwa cha chikondi; kutengeka ndi 
mnyamata kapena mtsikana. 

Chitsanzo: Zimene umachita zija zimasonyeza kuti unafa 
naye mutu mtsikana uja. 


ifa ndi mseko: seka kwambiri. 
Chitsanzo: Anthu onse anafa ndi mseko atangomva 
nthabwala yomwe inabulika pakamwa pake. 


ifa ndi mtima: lakalaka zinthu zomwe sungazipeze. 
Chitsanzo: Mukuganiza kuti mungagule galimoto, mufa 
ndi mtimatu inu! 


ifa nsapato zili kuphazi: kufa ukugwirabe ntchito 
mwakhama. 
Chitsanzo: Wandale uja anafa nsapato zili kuphazi. 


igwa chagada: lephera kotheratu. 
Chitanzo: Amayesa kuchita zinthu zosatheka, lero agwa 
chagada. 


igwa m’chikondi: yamba kukonda munthu kapena 
chinthu china. 

Chitsanzo: (1) Mnyamatayu wagwa m ’chikondi ndi 
mtsikana uja. (2) Ndagwa m'chikondi ndi filimu imeneyi. 


igwa m’dothi: kula n’kufika poti mtsikana wayamba 
kusamba komanso mnyamata wayamba kutulutsa umuna. 
Chitsanzo: (a) Ndinamufunsira asanagwe m'dothi. (b) 
Anasiya sukulu atangogwa m 'dothi. 


50 


NKHOKWE YA ZINING'A 


igwa m’mbuna yosavundikira: lakwa dala. Chitsanzo: 
Mnyamatayutu wagwa m 'mbuna yosavundikira. Monga 
samadziwa kuti akaba achotsedwa ntchito? 


igwa mphwayi: fooka; chita ulesi. 
Chitsanzo: Musagwe mphwayi, mukhoza kupambana. 


igwa mumpapaya: khala wosabereka. 
Chitsanzo: Bambo ochenjeretsa aja anagwa mumpapaya, 
moti angokhala alonda a akazi awo aja. 


igwa nayo: lephera. 
Chitsanzo: Ngati mumaganiza kuti mupambana, mwagwa 
nayo! 


igwa nkhope: chita manyazi chifukwa chodzudzulidwa 
kapena kulakwitsa zinazake. 

Chitsanzo: (1) Anachoka nkhope yawo itagwa. (2) 
Ukamadzudzula mtsikana woyendayenda, samagwa 
nkhope, koma amakutembenukira n’kuyamba 
kukusambwadza. (3) Atamutulukira kuti amanama, 
mnyamatayo anagwetsa nkhope. 


igwa ulesi: fooka, kugwa mphwayi, kutaya mtima, 
kusiya kukopeka ndi chinthu. 

Chitsanzo: (1) Nkhaniyi yandigwetsa ulesi. (2) Ndagwa 
ulesi, basi sindipitakonso. (3) Nditazindikira kuti 
ndalephera mayeso, ndinangogwa ulesi n’kuisiya sukulu. 


ika pachidale: pangitsa kuti munthu asowe pothawira. 
Chitsanzo: Lero sanauone mpira chifukwa otseka 
kumbuyo anamuika pachidale. 


ika pakona: panikiza munthu, pangitsa kuti zinthu 
zisayendere bwino wina. 

Chitsanzo: (1) Zimene anena zija zatiika pakona. (2) 
Koma ndiye mwatiika pakonatu anzanufe. 

ika pamoto: ika munthu pamavuto. 
Chitsanzo: Mukapanda kumuthandiza mwana wanuyu 
akuikani pamoto. 


ikidwa pampani: panikizidwa kwambiri. 
Chitsanzo: Anasiya kuyendayenda masiku ano, akazi awo 
anawaika pampani. 


ikira kumbuyo (ika kumbuyo): teteza munthu, 
tchinjiriza. Chitsanzo: Mwana wanu mukumuikira 
kumbuyoyu adzakugalukirani tsiku lina. 


ikirapo mtima: limbikira. 
Chitsanzo: Anapambana chifukwa anaikapo mtima. 


ima mutu/mitu: sowa chochita. 
Chitsanzo: Nkhani imeneyi yandiimitsa mutu. 


ima nazo: pirira; limba mtima. 
Chitsanzo: Anajere amaima nazo zibakera. 


ima pachulu: lalata. 
Chitsanzo: Musayerekeze kuwaputa, akuimirani pachulu. 


ima: tenga mimba; khala woyembekezera. 
Chitsanzo: (1) Mayi akaima amafuna zakudya 
zachilendo. (2) Akazi anga aimanso. 


imba lokoma: sangalala kwambiri. 

Chitsanzo: (1) Anzathu akuimba lokoma ndi ulimi 
wamtayakhasu. (2) Mphaka akachoka, khoswe amaimba 
lokoma. 


imba mwiyo: nena zinthu monyozera ndiponso 
mosatsimikiza. 

Chitsanzo: Akayamba kuimba mwiyo amakhala kuti 
akunama. 

imba yakale: chita zothaitha, chedwa. 
Chitsanzo: Inutu mukuimba yakale. Zinthu mukunenazo 
zinasintha kalekale. 


imba/omba ng’oma yowambawamba: chita zinthu 
zimene mnzakoyonso amafuna. 

Chitsanzo: Nditamufunsira anandiyankha kuti, 
“Mwayimba ng'omba yowambawamba. ” 


imika makutu: tchera khutu. 
Chitsanzo: Musanene chilichonse, anthu onse aimika 
makutu! 


imika manja: lephera, gonja. 
Chitsanzo: Mwamuna ameneyu ayi, ndaimika manja. 


imika mphuno: fufuza kumene kukuchokera fungo. 
Chitsanzo: Ndayambira kalekale kuimika mphuno, koma 
sindikumva zoti kukhitchiniku kukuphikidwa kanthu. 


imirira: biba; chita chimbudzi kapena kodza. 
Chitsanzo: Adikireni pang’ono akubwera, apita 
kukaimirira. 


imva m'bebe: khaula. 
Chitsanzo: Mumawanyoza asanabwere, tsopano mumva 
m'bebe chifukwa akuchitani zoopsa. 


imva madzi okhaokha: imva kupweteka thupi. 
Chitsanzo: Kungoyambira dzulo ndikungomva madzi 
okhaokha. 


imwa inki: phunzira. 


Chitsanzo: Anthu amene anamwa inki savutikiratu. 


imwa mankhwala oyenera kupakidwa pachilonda: 
semphanitsa zinthu chifukwa cha kupupuluma kapena 
umbuli. 

Chitsanzo: Akanadekha akanachita bwino, koma taonani 
amwa mankhwala oyenera kupakidwa pachilonda. 


ipha mpola: pumula, kupitidwa mphepo ina. 

Chitsanzo: (1) Ndipite kunyanja kuti ndikaphe mpola. (2) 
Sindikufuna kumagwira ntchito yokhetsa thukuta ena 
akungopha mpola. 


ipha mwambi: nena mwambi. 
Chitsanzo: Akamayankhula amakonda kupha miyambi. 


ipha nyerere: yenda wapansi. 
Chitsanzo: Lero ndipumeko kupha nyerere. 


ipha tsogolo: wononga mwayi womwe ukanakuthandiza 
m'tsogolo; kuwononga tsogolo. 

Chitsanzo: Aphunzitsi amene amagona ndi ana a sukulu, 
amakhala akuwaphera tsogolo lawo. 


ipha ulusi: vala bwino, tchena. 
Chitsanzo: Koma ndiye mwapha ulusitu anzathu! 


ipha: sasatitsa, kapena zoloweretsa ana zoipa 
pomangowachitira zimene akufuna. 

Chitsanzo: Anawatu mukuwapha moti adzavutika 
mukadzamwalira. 

ipitsa: 

(a) pereka mimba. 

Chitsanzo: Zikumveka kuti mwana wanuyu ndi amene 
waipitsa mtsikana uja. 

(b) wononga mbiri ya munthu wina. 

Chitsanzo: Ulendo anapita kumudzi uja anakatiipitsako. 


ipitsira pambali pam’boo ukupaona: chita zoipa, 
zabwino ukuzidziwa. 
Chitsanzo: Apatu mwaipitsira pambali pam 'boo 

mukupaona. Nanga angadzakuthandizeninso pamenepa? 


ipsa mtima: kwiya kwambiri; kukwiyitsa wina 
kwambiri. 

Chitsanzo: (1) Zimene achitazi zandipsetsa mtima. (2) 
Anthu okondana aja anapsetsana mitima. 


ipsa n’kumbuyo komwe: vutika kwambiri. 
Chitsanzo: Anzanu aja apsa n ’kumbuyo komwe 
n'chifukwa chake akufuna kubwerera kumudzi. 


ipsa ndevu: sauka. 
Chitsanzo: Kumtundu kwawo onse anapsa ndevu. 


ipsa: khala wopanda ndalama. 
Chitsanzo: Pano ndiye ndapseratu. 


iswa mphanje: yamba kumene kuchita chinachake; 
yambitsa zinthu. 

Chitsanzo: Mukufuna kufunsira ndani? Tiuzeni 
tikakuswereni mphanje. 


iswa mtima: khumudwitsa. 
Chitsanzo: Mkaziyu waswa mtima wanga. 


iswa mutu wangoma: ulula zinthu zomwe munapangana 
kuti simuulura. Ubongo wa ngoma umakhala wowawa. 
Ndiye chimene chinachitika n’choti munthu wina ndi 
mnzake anapita kwinakwake komwe anamvako 
zachinsinsi ndipo anapangana kuti asaulule. Koma 
atafika, winayo anayamba kuswa mutu wa ngoma. 
Kuulula nkhani yowawa titero kunena kwake. 

Chitsanzo: Tinagwirizana kuti tisanene chilichonse. 
Koma titafika, anayamba kuswa mutu wangoma. 


iswa mutu: ganiza kwambiri. 
Chitsanzo: (1) Tikupatsani masiku awiri kuti mukaswe 

mitu, kenako tidzakambirana. (2) Ndisanayankhe, 
dikirani kaye ndiswe mutu. 


iswa nthanga m'lichero: ulula zinthu zomwe 
munapangana kuti musaulure. 

Chitsanzo: Tinagwirizana kuti tisanene chilichonse. 
Koma titafika, anayamba kuswa nthanga m 'lichero. 


itha mawu: yankhula kwambiri, lalata. 
Chitsanzo: Ukakhala walungalunga osamatha mawu, 
chilema chimachita kubwera. 


itha msinkhu: kula, yamba kusamba kapena kutulutsa 
umuna. Chitsanzo: (1) Mwana akatha msinkhu 
amayamba kuvuta. (2) Mukazindikira kuti mwana wanu 
watsala pang'ono kutha msinkhu mumafunika 
kumulangiza kuti asadzadabwe thupi lake likayamba 
kusintha. 


itha thupi: wonda. 
Chitsanzo: Pamene mwanayu akukulamu wayamba kutha 
thupi. 


ithwa pakamwa: khala munthu wodziwa kuyankhula. 
Chitsanzo: Bizinezi imeneyi imafuna anthu akuthwa 
pakamwa. 


iwala gaga/siya gaga: mwalira; ifa. 

Chitsanzo: (1) Chigawenga chija chinasiya gaga. (2) 
Osamakonda kusewera pansewu mungasiye gaga. (3) 
Nkhalamo ija inaiwala gaga. 


jakanuza: menya kwambiri. 
Chitsanzo: Anzake amujakanuza. 


japani: zinthu zosalimba. Mawu amenewa anayamba 
chifukwa zinthu zambiri zimene zinkabwera m'dziko 

lino zinkachokera ku Japani ndipo zambiri zinkakhala 
zosalimba. 
Chitsanzo: Nsalu za masiku ano ndi za japani. 


jegweda: idya. 
Chitsanzo: Awa ntchito ndiye ayi, koma kujegweda. 


jerezera nkhani: lankhula mokometsera kuti ena 
akopeke. 

Chitsanzo: Akayamba kuijerekeza nkhani, umatha 
kudziwa kuti mwana uyu angadzachite bwino ntchito ya 
utolankhani. 


judula: 

(a) konza chinthu kuti chioneke bwino kwambiri. 
Chitsanzo: Njingayi ndikaijudula simuidziwa. 

(b) bera munthu kapena kumupusitsa. 

Chitsanzo: Madobadoba am'tauni amujudula ndalama 
zake. 

(c) kukongoletsa chinthu. 

Chitsanzo: Koma ndiye mwadzijudulatu nyumbayi! 


kabwerebwere: munthu yemwe amakonda kupitapita 
kwinakwake. 

Chitsanzo: (1) Uyu ndi kabwerebwere kundende kuno. 
(2) Sitifuna akabwerebwere pamudzi pano. 


kabweremawa: chinthu chosalimba. 
Chitsanzo: Usadzagule nsalu m’mashopu amene aja 
chifukwa amakonda kugulitsa zinthu za kabweremawa. 


kadam’manja: munthu wosauka kwambiri; mphawi. 
Chitsanzo: Sindingakwatiwe ndi kadam 'manja ngati 
amene uja. 


kadaundamadzi: nsima. 
Chitsanzo: Ndigule nkhuni pansikapa kuti ndikaphike 

kandaundamadzi. 


kaduka kachinangwa: nsanje yaikulu. 
Chitsanzo: Anthu apamudzipa ali ndi kaduka 
kachinangwa. 


kadyole: 

(a) woneneza ena kuti iyeyo akome. 

Chitsanzo: Kodi kadyole uja walowera kuti? 

(b) kunena bodza; kuipitsa mbiri ya ena. 

Chitsanzo: Anthu ena amapita kwa amfumu n'kukachita 
ukadyole kuti akome. 


kadzanja: wakuba. 

Chitsanzo: (1) Muzisunga ndalama zanu pamalo abwino 
kuopera anthu a kadzanja. (2) Mwana wanuyu ndi 
wakadzanja. 


kadzidzi: munthu yemwe sakonda kugona usiku, munthu 
woyendayenda usiku. 
Chitsanzo: Pitani mukagone, enawa ndi akadzidzi. 


kadziotche: munthu wopanda mantha. 

Chitsanzo: Kudzudzula bwana kumafuna akadziotche 
ngati inu. 

kafanikhale: munthu wolimba mtima. 

Chitsanzo: Akuoneka kuti ndi kafanikhale, zoti akhoza 
kumuchokocha sakuziganizira n’komwe. 


kafansiyanji: munthu wosauka. 
Chitsanzo: Asungwana otukuka safuna kukwatiwa ndi 
kafansiyanji. 


kafiide: mkazi woyera kwambiri. 
Chitsanzo: Wafunsira kafiide. 

kafula: munthu wamfupi. 
Chitsanzo: Anati sangalembe ntchito kafula. 


kafumbu: zinthu zambiri. 
Chitsanzo: M’mindamu mwayenda bwino moti 
n’zachidziwikire kutui chaka chino kuli kafumbu. 


kakamula nkhani: 

(a) wonjezera zina ndi zina munkhani. 

Chitsanzo: Osamakakamula nkhani, zikuvutanitu. 

(b) kukokomeza. 

Chitsanzo: Anangowagunda, koma iwo aja akungofuna 
kukakamula nkhaniyi. 


kalambulabwalo: woyamba kuchita zinthu ena 
asanayambe, zochitika zoyambirira. 

Chitsanzo: Angokhala akalambulabwalo awa, zenizeni 
zikubwera. 


kalapsulapsu: woyenda mozemba, mbava. 
Chitsanzo: Kalapsulapsu akadutsa pakhomo, chomwe 
chimatsala chimakhala choti walephera kuchinyamula. 


kalasulira makala amoto: putira munthu wina mavuto. 
Chitsanzo: Achimwene awo anangowakalasulira makala 
amoto n’kuthawa. 


kalavulagaga: ntchito yowawa kwambiri. 
Chitsanzo: Walamulidwa kuti akagwire ntchito ya 
kalavulagaga kwa zaka zinayi. 


kaliba: mtsikana wovala bwino. 
Chitsanzo: Anyamata ambiri amakonda kuimba miluzi 
akaona kaliba. 


kalowa m’malaya: njala: 
Chitsanzo: Kwathukutu zavuta kwabasi moti mpakana 

kalowa m 'malaya. 


kama: chitira munthu zopanda chilungamo pomutengera 
zinthu zake. 
Chitsanzo: Akungofuna kundikama ndalama zanga. 


kamata: gwira. 
Chitsanzo: Apolisi amukamata, moti ali kundende. 


kamathigidi: munthu wamatekenya. 
Chitsanzo: Kamathigidiyo asalowe m’nyumba muno. 


kamatule: wakuba. 

Chitsanzo: Akamatule ambiri akumabwera atavala 
masuti. Ukamazindikira kuti akubera mumakhala 
m’mbuyo mwa alendo. 


kamba: chakudya cha paulendo. 
Chitsanzo: Ndanyamulako kamba kuti njala ikandiwawa 
ndidye. 


kamberembere: munthu wodanitsa, munthu 
wosadalirika. 

Chitsanzo: (1) Pamudzi pano pachuluka akamberembere. 
(2) Akanadziwa kuti mwamuna wake uja ndi 
kamberembere sakanakwatirana naye. 


kambona: munthu wolemera. 
Chitsanzo: Mtsikanayu akufuna kukwatiwa ndi kambona. 


kamchacha: munthu woyendayenda. 
Chitsanzo: Amene uja ndi kamchacha, safuna kuti 
matako ake akhale pansi. 


kamkonono: wailesi yosamveka bwino. 
Chitsanzo: Tatseka kamkonono kakoko, kodi sukuona 
kuti tikugona? 


kamthemba: munthu wamtali komanso wochepa thupi. 


60 


NKHOKWE YA ZINING'A 


Chitsanzo: Kamthemba uja adakwatira mtsikana wamfupi 
zedi. 


kamwendom’njira: munthu woyendayenda. 
Chitsanzo: Kodi a kamwendom 'njira aja alowera kuti? 


kana kali kutsaya: kana ukudziwa kuti wachita ndiwe, 
kukana pali umboni woti wachita ndiwe. 
Chitsanzo: N’chifukwa chiyani ukukana kali kutsaya? 


kana kwam’tuwagalu: kanitsitsa. 

Chitsanzo: (1) Nditamupempha kuti andithandize 
kunyamula thumbalo koma anandikanira 

kwam 'tuwagalu. (2) Atamufunsa anakana 

kwam 'tuwagalu. 


kana moto: kanika kupsa. 
Chitsanzo: (1) Chikunichi chakana moto. (2) Nsimayi 
yakana moto. 


kanda padazi: puta munthu; chitira wina chipongwe 
chachikulu. 

Chitsanzo: (a) Zoona angabwere pakhomo panga pano 
n'kumadzandikanda padazi? (2) Si bwino kumawakanda 
anzako padazi. 


kanengo: zosalimba. 
Chitsanzo: Agula nsalu za kanengo. 


kangandiwamba: munthu waumbombo; woumira. 
Chitsanzo: (1) Amene uja ndi kangandiwamba, dzulo 
zathu timadyera limodzi, lero zake akukadyera 
kuchipinda. (2) Ndinadziwa kuti bambowa ndi 
kangandiwamba nditawapezerera akumwa tiyi kubafa. 
(3) Amuna ena ndi akangandiwamba, moti amachita 
kulemba zizindikiro mu ufa. 

kanjipiti: munthu wamfupi kwambiri. 

Chitsanzo: Ukakhala kanjipiti sukalamba msanga. 
Umaona misana ya alangwani ikusanduka uta, iwe wako 
uli gwa! 

kankha chikopa: dziwa kumenya mpira wamiyendo. 
Chitsanzo: Mwanayu amakankha chikopa. 


kankhira kunkhongo: siya kuganizira nkhani inayake; 
nyalanyaza nkhani. 

Chitsanzo: Musavutike nayo mtima nkhani imeneyi, 
ingoikankhirani kunkhongo. 


kankhira: namizira munthu wosalakwa. 
Chitsanzo: Sikutitu mundikankhire ine, nkhaniyi 
sikundikhudza. 


kansanzawira: munthu wausiwa. 
Chitsanzo: Kukubwera kansanzawira uja. 


kanyimbi: munthu wonunkha. 
Chitsanzo: Ndisadzamuonenso kanyimbi uja pakhomo 
pano. 


kanyumba komata: chimbudzi. 
Chitsanzo: Apita kukalowa m 'kanyumba komata. 


kapado: nkhumba. 
Chitsanzo: Analumbira kuti sadzadyanso kapado 
chifukwa amamuwenga. 


kapalemoto: kapolo 
Chitsanzo: Enafetu pamudzi paja ndi akapalemoto, 
satiwerengera n’komwe. 


kapasule: munthu wodanitsa. 
Chitsanzo: Ameneyu ndi kapasule. 


kaphazilambi: munthu yemwe amafalitsa mabodza. 

Chitsanzo: Tachionani chikaphazilambi ndi chimulomo 
chake chachikulucho! 


kapitawo: munthu wosabereka. 
Chitsanzo: Amene ajatu ndi a kapitawo, ntchito yawo ndi 
kulondolera akazi awo aja basi. 


kapondam’zichiri: munthu woyendayenda. 

Chitsanzo: (1) Usadzayerekeze kukwatiwa ndi 
kapondam zichitiri ungadzasanduke mlonda wa nyumba 
yake. (2) Amalume awo a awa ndi a kapondam zichiri. 


Kapondanazale/kalulukhonje: mphaka. Mawu onena 
omwe ena amagwiritsa ntchito ponena za mphaka amene 
akufuna kumupanga ndiwo. 

Chitsanzo: Kodi unamulawapo 
kapondanazale/kalulukhonje? 


kapsala: wakuba. 

Chitsanzo: (a) Pakampani pano sitikufuna kumasunga 
akapsala. (b) Kuti akapsala asakubere, umafunika kuika 
ndalama zako patali, mwina m’kabudula wamkati kapena 
m’khamisolo. 


kapunthabuye: kapolo; munthu wosauka. 
Chitsanzo: Ndingawapatse chiyani kapunthabuye ngati 
ine! 


kasiyagoli: munthu amene amaba koma n'kuthawa 
mosadziwika bwino. 

Chitsanzo: Apolisi anakhwimitsa chitetezo atazindikira 
kuti munthuyo ndi kasiyagoli. 


kata: siya, itha. 
Chitsanzo: Matenda pakhomo pano sakukata. 


katamuka: peza ndalama zambiri. 
Chitsanzo: (1) Mbala ngakhale aimenye, sivomera kuti 

yaba ndalama chifukwa imadziwa kuti akangoimasula si 
kukatamuka kwakeko! (2) Akungomwaza ndalama. 
Zikuoneka kuti wakatamuka. 


kavuuleluzi: mphawi; kapolo; munthu wotsika. 
Chitsanzo: Amafuna kulemba ntchito akavuuleluzi ngati 
ife. 

kavuwevuwe: munthu wodanitsa, munthu wabodza, 
wamiseche. 

Chitsanzo: Pamudzi pano pachuluka akavuwevuwe. 


kazinga bodza: nama. 
Chitsanzo: Ndinawapeza akulikazinga bodza. 


kazingira mowa/thobwa: tcheza kapena phika mowa 
wokoma. 

Chitsanzo: Koma ndiye mwaukazingiratu 
mowawu/thobwali. 


khala kuutsi dala: chita zinazake kuti upeze pochokera 
kapena ponamizira. 

Chitsanzo: Munthu akatopa amakhala kuutsi dala kuti 
apeze pochokera. 


khala m’maso: 

(a) khala osagona. 

Chitsanzo: Mukamadzabwera mudzandipeza ndili 
m’maso. 

(b) asanamwalire. 

Chitsanzo: Mukanabwera dzulo mukanawapeza ali 
m'maso. Atisiya m’ mawa womwewu. 


khala pachitsa: khala wosabereka. 
Chitsanzo: Bambowa anakhala pachitsa. 


khala pampemphenu: khala pamavuto. 

Chitsanzo: Anzanu ajatu akhala pampemphenu. 


khala thako limodzi: khala mosakhazikika. 
Chitsanzo: Enafe pamudzi pano tangokhala thako 
limodzi. 


khala tsonga: bereka mwana. 
Chitsanzo: Mayi anali ndi pakati uja wakhala tsonga. 


khala: munthu wakuda bii. 
Chitsanzo: Mkwatiyu ndi khala. 


khalira khute: khala pamavuto. 
Chitsanzo: Anthuwa akukhalira khuthe. 


khalira kulimba: khala movutika kwambiri. 
Chitsanzo: Moyowu ndi wovuta moti tikungokhalira 
kulimba. 


khalira m’phanthi: khala mwamantha komanso 
movutika. 

Chitsanzo: Ukakhala mkamwini, umangokhalira 
m'phanthi. 


khalira malo amodzi: gonana. 

Chitsanzo: (1) Amakhalira malo amodzi koma 
sanakwatirane (2) Zikuoneka kuti anakhalirapo malo 
amodzi. 


khalira manja: kungokhala osachita chilichonse. 
Chitsanzo: Ukakhalira manja udyanji? 


khamitsa mate (malovu): kufunsa mafunso mosalekeza. 
Chitsanzo: Pakhomo pano pakabwera a Mboni 
ndiwakhamitsa malovu. 


khapa mtengo: tchaja mtengo wokwera kwambiri. 
Chitsanzo: Mukapanda kuchenjera akukhapani mtengo 

wodula. 


khetsa thukuta: gwira ntchito mwamphamvu; gwira 
ntchito yowawa. 

Chitsanzo: (1) Kuti ndidyetse banja langa, ndimafunika 
kugwira ntchito yokhetsa thukuta. (2) Thukuta lonse 
lomwe ndinakhetsa langolowa m’madzi. 


khoma malata kumutu: khala ndi dazi. 
Chitsanzo: Masiku ano ngakhale achinyamata 
akumakhoma malata kumutu. 


khoma ndawala: yenda mofulumira kwambiri. 
Chitsanzo: Ndakumana nawo atakhoma ndawala. 


khoma: 

(a) menya. 

Chitsanzo: Ndikukhomatu! 

(b) dzaza. 

Chitsanzo: Holoyo inakhoma ndi anthu. 


khomera kudowa: kukhala wosabereka. 
Chitsanzo: Akuti asiyana ndi amuna awo chifukwa 
anakhomera kudowa. 


khudula: menya mwankhanza. 
Chitsanzo: Ukandiputanso ndikukhudula. 


khula: mana munthu chinachake. 
Chitsanzo: Nditawapempha adangondikhula. 


khulana: yambana. 
Chitsanzo: Anthuwa akuoneka kuti akhulana. 


khumucha: munthu wolemera. 
Chitsanzo: Mdala ameneyu ndi khumucha. 


khupuka: lemera. 
Chitsanzo: Banja lawo lonse ndi /okhupuka. 

khuta mavuto: topa ndi mavuto. 
Chitsanzo: Anthu ambiri amene amadzikhweza amakhala 
oti akhuta mavuto. 


khuthura nkhawa: uza wina mavuto ako onse. 
Chitsanzo: Ndikufuna munthu woti ndimukhuthulire 
nkhawa zanga. 


khwangwala: munthu wamantha. 
Chitsanzo: Ndiwe khwangwala, zoona kulephera 
kumuyankha akuchita mwano ngati umene uja. 


khwasula mkamwa: dyera nyama. 
Chitsanzo: Madzulo ano tikhwasula mkamwa. 


khwefula: fooketsa; gwetsa mphwayi. 
Chitsanzo: Zimene andiuza zandikhwefula. 


khwima: 

(a) zama pa nkhani ya zamankhwala/zanyanga. 
Chitsanzo: (1) Mkulu ameneyu ndi wokhwima. (2) 
Anakwimira bizinezi yawo ija! 

(b) kula. 

Chitsanzo: Munthu amene akufuna kulowa m'banja 
amafunika kudikira kaye kuti akhwime bwinobwino. 
(c) kukhala woganiza bwino. 

Chitsanzo: Munthuyu ndi Mkhristu wokhwima. 


khwimira panazale: lephera kupeza banja mpaka 
msinkhu wokhala pabanja utadutsa. 
Chitsanzo: Ukamangokana amuna ukhwimira panazale! 


khwimitsa zinthu: munthu wokakamira malamulo; 
munthu wankhanza. 
Chitsanzo: Makolo anga ndi okhwimitsa zinthu. 


kodyakokha: mkazi wosakwatiwa, mbeta. 

Chitsanzo: (a) Tabwera kwanu kuno chifukwa tamva zoti 
kuli kodyakokha. (2) Makolo amada nkhawa, anyamata 
akamapanda kuzungulirazungulira pakhomo pamwe pali 
kodyakokha. 


koka chingwe: imbira foni munthu wina. 
Chitsanzo: Mukamva kuti mayeso atuluka, mundikokere 
chingwe. 


koka mtima: sangalatsa. 
Chitsanzo: Nyimboyi yandikoka mtima. 


koka mtsonyo: chita mwano mwa kutsonya. 
Chitsanzo: Mayi ophika mowa aja amadziwa kuukoka 
mtsonyo. 


koka ng’ona: yenda ndi munthu wachimasomaso, 
kutenga hule. 

Chitsanzo: Bambowa anakoka ng'ona dzulo, komatu ali 
ndi mkazi kunyumba. 


koka nkhani: kusafuna kusiya nkhani, kapena 
kuikokomeza. 

Chitsanzo: (1) Kuti anthu amene akwatirana akhale ndi 
banja losangalala amafunika kuyesetsa kuti asamakoke 
nkhani. (2) Achimwene anu aja ndi amene akuikoka 
nkhani. 


koka phazi: yenda mofulumira. 
Chitsanzo: Tiyeni tikoke phazi kuti tikafike kusanache. 


koka utsi: suta fodya. 
Chitsanzo: Munthu amene amakoka utsi sasowa. 


kokanakokana: kanganakangana. 
Chitsanzo: Anthu amenewa amakonda kukokanakokana. 


kokera pambali: uza munthu kuti mupita penapake kuti 

mukakambirane. 
Chitsanzo: Ndinawakokera pambali kuti ndiwauze 
nkhawa zanga. 


kokera: 

(a) chita zambiri. 

Chitsanzo: Tiyeni tilimbikire ntchito kuti tikokere. 

(b) peza ndalama zambiri; chita zinthu kuti upeze phindu 
n'cholinga choti zinthu ziyambe kukuyendera bwino. 
Chitsanzo: Ndipita kukagulitsanso madzulo ano kuti 
ndikokere. 


kola chidwi: chititsa chidwi kwambiri, kopa. 
Chitsanzo: Nsalu yachikasuyo ndi imene yakola chidwi 
changa. 


kola chona: palamula. 
Chitsanzo: Ukapitiriza zimenezi ukola chona. 


kolezera moto (sonkhezera moto): pangitsa kuti 
zinazake zichitike, zifale kapena zifike poipa kwambiri. 
Chitsanzo: (1) Umphawi ndi umene ukukolezera moto 
kuti ana ambiri ayambe uhule. (2) Atsogoleri azipani ndi 
amene akusonkhezera anthu kuti azichita zachiwawa. 


koma mtima: khala ndi mtima wabwino, kuchitira ena 
chifundo komanso kuwamvera chisoni. 
Chitsanzo: Mayiwa ndi wokoma mtima. 


konza: 

(a) ipha 

Chitsanzo: Tikufuna mukatikonzere nkhukuyi. 

(b) khaulitsa, menya. 

Chitsanzo: Zikuoneka kuti amukonza chifukwa watuluka 
m’nyumbamo misonzi ikutsika. 


kuchotsa fumbi/kusasa fumbi: umenewu ndi mwambo 


69 


NKHOKWE YA ZINING'A 


umene anthu a m’zikhalidwe zina amachita. Chimene 
chimachitika n’choti, tsikana akatha msinkhu kapena 
atangotsala pang’ono kutha msinkhu, amapita 
kuchinamwali ndipo kumeneko amakawalangiza kuti 
akayeserere kugonana ndi munthu. Ndiye amapeza 
munthu kuti agone naye. Chifukwa choti kamakhala 
koyamba, n’chifukwa chake mwambowu amautchula 
kuti kusasa fumbi. Chitsanzo: (1) Anatilangiza kuti 
tikangotuluka kummeto tipeze amuna oti atichotse fumbi. 
(2) Mwambo wa kuchotsa fumbi ndi umene ukukolezera 
matenda a edzi. 


kudya kwanga: mawuwa amanenedwa ndi munthu 
posonyeza kuti zimene wauzidwa ndi zophweka. 
Chitsanzo: Mukunena kulima, kulima ndiye kudya 
kwanga. 


kudzichekenira: kudzitama, kunena zabwino zimene 
umachita. 
Chitsanzo: Atsikana safuna mnyamata wodzichekenira. 


kudzigobera manda: chita zinthu zomwe zikhoza 
kukubweretsera mavuto. 

Chitsanzo: (1) Makutu a munthu akangotsekeka, 
amakhala kuti wayamba kale kudzigobera manda. (2) 
Anayamba kale kufukula mwalawu ndipo lero 
wawaphinja. Sankadziwa kuti akudzigobera manda. 


kudzigwira: kudzilimbitsa mtima kapena kudziletsa kuti 
usachita zinazake. 

Chitsanzo: (1) Ndimafunika kudzigwira kuti ndisalire. (2) 
Anandipsetsa mtima, kungoti ndinangodzigwira kuti 
ndisawayankhe mwano. 


kudziipitsira: chitira chimbudzi m’kabudula, 
kudzibibira. 

Chitsanzo: (a) Atakumana ndi wangongoleyo anangotsala 
pang'ono kudziipitsira. (b) Anamumenya kwambiri 
mpaka anadziipitsira. 


kudzikoka: yenda movutikira. 
Chitsanzo: Amayenda modzikoka popita kuchipatalako. 


kudzikumbira manda: chita zinthu zomwe zikhoza 
kukubweretsera mavuto. 

Chitsanzo: Makutu a munthu akangotsekeka, amakhala 
kuti wayamba kale kudzikumbira manda. 


kudzimva shuga/uchi: yerekedwa, nyada. 
Chitsanzo: Anthu akamamuyamikira amadzimva 
shugafuchi. 


kudzimva: yerekedwa, nyada. 
Chitsanzo: Bambo aja ndi wodzimva. 


kudzipalira moto pamalaya: kudziputira mavuto. 
Chitsanzo: Amaganiza kuti achenjera, koma 
angodzipalira moto pamalaya. 


kudzipepesa: kudya moti umveko bwino; kusangalala. 
Chitsanzo: Ndagwira ntchito mwakhama, tsopano 
m'pofunika kuti ndidzipepese. 


kudzipopa: kuchita matama, kunena zambiri zokhudza 
iweyo, kudzichemerera. 
Chitsanzo: Mnyamata wake ndi wodzipopa kwambiri. 


kudzisunga: khala osagonana ndi munthu mpaka 
utalowa m'banja. 
Chitsanzo: Mtsikana ameneyu ndi wodzisunga. 


kudzithandiza/kudzithangata: kuchita chimbudzi, 
kubiba. 
Chitsanzo: (1) Koma anthu ndi aluso kwabasi, zoona 

kudzithandiza pakati pansewu ngati pamenepa? (2) 
Walowa pachikanga kuti akadzithangate. 


kudziwonongera: kudzibibira; kudzinyerera. 
Angatanthauzenso kudzisanzira. 

Chitsanzo: (1) Anamwa mowa wambiri moti 
Adziwonongera m'kabudula. (2) Anawaopseza kwambiri 
moti anangotsala pang’ono kudziwonongera. 


kudziyala: kugona. 
Chitsanzo: (1) Ndikatopa ndimangopita kukadziyala. (2) 
Ngati mwatopa pitani mukadziyale. 


kukhosi bi-i: 

(a) kusasangalala; kuda nkhawa. 

Chitsanzo: (1) Ndimadya nsimayo kukhosi kuli bii. 
(2) Nditangomva za nkhaniyo ndinangoti kukhosi bii. 


kukutira mano: kwiyira munthu kwambiri. 

Chitsanzo: (1) Atawaulula, anyamatawo anayamba 
kumukukutira mano, kungoti sanakamuchita zina ndi zina 
chifukwa apolisi anali pomwepo. (2) Ndinawaona 
akumukukutira mano. 


kula chiwindi: chita makani. 

Chitsanzo: M’ gowelo muno sitifuna mwana wokula 
chiwindi. 

kula mopulukira: kula mopusa, kusakula ndi khalidwe 
labwino. 

Chitsanzo: Makolo akamapanda kukwapula mwana, 
mwanayo amakula mopulukira ngati nkhuku yavetenale. 


kula mtima: chita makani. 
Chitsanzo: Kuno sitifuna mwana wokula mtima. 


kula mutu: sowa chochita. 

Chitsanzo: (1) Mutu wanga wakula, ndikusowa choti 
ndingachite. (2) Mavuto akakugwera umakula mutu. 


kulichete: kumanda. 
Chitsanzo: Mukamva zii ndiye kuti ndatsikira kulichete. 


kulira m’chitukutuku: kula mopusa. 
Chitsanzo: Ana omwe anakulira m 'chitukutuku 
amalephera ndi kuphika komwe. 


kulowa kufa: anthu ena amakhulupirira kuti bambo 
akamwalira pakhomo, pamafunika kuti munthu wina 
agone ndi mkazi wa munthuyo n'cholinga choti 
pakhomopo pasachitikenso tsoka lina. 

Chitsanzo: Malirowa akangoikidwa, m’pofunika kuchita 
mwambo wa kulowa kufa. 


kulunga nsima: phika nsima. 
Chitsanzo: Koma ndiye mwakulunga nsima yambiritu. 


kumalikukutu: kumanda. 
Chitsanzo: Masiku ano mitengo yatsala kumalikukutu 
kokha. 


kumana nazo: kumana ndi mavuto. 
Chitsanzo: Akapitiriza utambwali akumana nazo. 


kumaso: kumaliseche. 
Chitsanzo: Analira koopsa atamumenya kumaso. 


kumba liwiro: thamanga kwambiri. 
Chitsanzo: Ukaona kuti pathina, umangofunika 
kulikumba liwiro. 


kumba: nena, fukula mbiri ya munthu. 
Chitsanzo: (1) Anabwera kudzandikumba. (2) Tiyeni 
tikumbe mbiri yawo. (3) Tsopano mwati mutikumbetu! 


kumbiyazodooka: kumanda. 

Chitsanzo: Masiku ano mitengo yatsala kumbiyazodooka 
kokha. 


kumoto: kumaliseche. 
Chitsanzo: Anabuula atamumenya kumoto. 


kumpando: mawu omwe anthu amanena polemekeza 
munthu, makamaka mfumu. 
Chitsanzo: Ali bwanji kumpando! 


kumsitu: kumanda. 
Chitsanzo: Anamupeza akuthyola mango kumsitu. 


kumtima kwalira nkhwichi: vutika mumtima. 
Chitsanzo: Bwanayo anazindikira kuti kwabwera munthu 
wina wamapepala abwino kuposa ake, kumtima kunalira 
nkhwichi. 


kundade: munthu woyendayenda. 
Chitsanzo: Ukakhala kundade, zambiri zimakuphonya. 


kungana: vuta. 
Chitsanzo: (1) Bambo ako aja ndi okungana. (2) Koma 
ndiye mayesowa ndi okunganatu. 


kunsakhuta: kumanda. 
Chitsanzo: Mbava ija tinakaikwirira kunsakhuta. 


kunsitu: kumanda. 
Chitsanzo: Masiku ano mitengo yatsala kunsitu kokha. 


kupula: menya modetsa nkhawa. 
Chitsanzo: Awakupula anzawo. 


kusaona bwino: 

(a) dana ndi munthu. 

Chitsanzo: Munthu ameneyu sandiona bwino. 
(b) kayikira. 

Chitsanzo: Munthuyu sindimuona bwino. 

kusationa tulo: kusagona. 
Chitsanzo: Dzulo sindinatione tulo, ndimamva kutentha 
ngati ndili m’bokosi. 


kusira pamodzi: sonkhanitsa, ika pamodzi. 
Chitsanzo: (1) Mfumu yandituma kuti ndikusire anthu 
pamodzi. (2) Anthu onse ochedwa awakusira pamodzi. 


kutapakutaya: zambirimbiri. 
Chitsanzo: Kwa ife ndalama si nkhani, ndi kutapakutaya. 


kuthada kwauma: khala ndi ludzu kwambiri. 
Chitsanzo: kuthada kwauma, gawireni madzi akumwa. 


kutumula: menya modetsa nkhawa. 
Chitsanzo: Akukutumulanitu! 


kuzigwira: kuvutika; kuona mavuto. 
Chitsanzo: Inetu chaka chino ndiye ndazigwira! 


kwagwa chauta: kwagwa mliri womwe wapha anthu 
ambiri kapena kwachitika maliro. Chitsanzo: M’mudzi 
muno mwagwa chauta, amfumu a Mbalanga amwalira. 


kwakwatuke: munthu wasauka kwambiri; mphawi. 
Chitsanzo: (1) Ngati ukufuna chikondi kwatiwa ndi 
kwakwatuke, ngati ukufuna ndalama, kwatiwa ndi 
khumucha. (2) Amene uja ndi kwakwatuke wotheratu, 
adzalemera akadzafa. 


kwalimbauta: munthu wopanda mfundo kapena 
maganizo ake enieni. 
Chitsanzo: Mukutaya nthawi ndi kwalimbauta uja? 


kwana: topa nazo; kusasangalala ndi chinthu. 
Chitsanzo: (1) Nkhani imeneyi yandikwana. (2) 
Khalidwe lanuli /andikwana. 

kwangula mkamwa: dyera nyama. 
Chitsanzo: Lero tiphe nkhuku kuti tikwanguleko 
mkamwa. 


kwangwanula: Bera munthu zinthu zonse. 
Chitsanzo: Amukwangwanula ndalama zake. 


kwatira chiwiri: khala ndi akazi awiri; mitala. 
Chitsanzo: Bambowa anakwatira chiwiri. 


kwatiwa kumbuyo, kumaso kulira ena: kwatiwa ndi 
munthu wolemera koma mwamuna wake ndi gojo woti 
sangathe kumupatsa ana. Chitsanzo: Anzathu aja 
anakwatiwa kumbuyo, kumaso kulira ena. 


kwatiwa m’pantchafu: kwatiwa ndi munthu wosauka. 
Chitsanzo: Inutu ndiye munakwatiwa n’kumbuyo 
komwe, anzanu onse anakwatiwa m'pantchafu. 


kwatiwa mwamlato: kwatiwa kapena kuchita 
chinachake mtima uli kwina. 

Chitsanzo: Anangokwatira mwamlato, mkazi uja 
samufuna. 


kwatiwa n’kumbuyo komwe: peza banja labwino, 
kwatiwa ndi mwamuna wolemera; chita mwayi. 
Chitsanzo: Inutu ndiye munakwatiwa ndi kumbuyo 
komwe, anzanu onse anakwatiwa m’pantchafu. 


kwawa: yenda pang’onopang’ono; yenda movutikira. 
Chitsanzo: (1) Chingolo chakechi chikungokwawa, 
tikanakhala titafika tikanayenda wapansi. (2) 
Ndinakumana nawo akukwawira kumsonkhanoku. 


kwaya wausiku: patsa munthu pang’ono. 
Chitsanzo: Ukamapereka chinthu kwa munthu 
osamachita kwaya wausiku ngati anakupempha. 

kwayauwotche: matenda opatsirana pogonana. 
Chitsanzo: (1) Mwana wa Anamasina watenga 
kwayauwotche. (2) Ukamangoti maso m'” mwamba anthu 
akupatsa kwayauwotche. 


kwera chitunda: kumana ndi mavuto. 
Chitsanzo: Anzanu ajatu akukwera chitunda. 


kwera pachulu: lalata, tukwana. 
Chitsanzo: Akapanda kubweretsa ndalama yanga 
ndimukwerera pachulu. 


kwingwinyala: chita manyazi; khala mwamantha. 
Chitsanzo: Atangozindikira kuti chinsinsicho chaululika, 
onse anakwingwinyala. 


lambula njira: konzekera, kuyambirira kuchita 
chinachake. 

Chitsanzo: John Chilembwe ndi amene analambula njira 
ya ufulu wathu m’Malawi muno. 


lamwa: pusa. 
Chitsanzo: (1) Sindifuna mwana wolamwa chonchi. (2) 
Kulamwa sikusiyana ndi uchitsiru. 


landirira m’matumba obooka: landira ndalama 
n’kungopitirira. 

Chitsanzo: Anzanufe ndalama timangolandirira 
m’matumba obooka. 


landirira ndalama m’matumba obooka: Mawuwa 
amanenedwa pofotokoza munthu amene akapeza 
ndalama zimangopitirira. 

Chitsanzo: Mavuto andichulukira moti ndikugwira 
ntchito molimbikira koma ndikungokhala ngati 
ndikulandirira ndalama m thumba lobooka. 


langiza mapazi: thawa. 

Chitsanzo: Mbalayo itaona kuti anthu aiona, inalangiza 
mapazi. 


lapitsa: menya munthu kwambiri. 
Chitsanzo: Amumenya molapitsa. 


laponda diwa: chita mwayi. 
Chitsanzo: Laponda diwa, ntchito ikumasowa masiku 
ano! 


lasa mumtima: pweteka mumtima. 
Chitsanzo: Zimene anena zandilasa mumtima. 


Lasa: 

(a) nena mfundo yomveka. 

Chitsanzo: Apo ndiye mwalasatu, mfundo koma 
imeneyo. 

(b) nena mawu opweteka. 

Chitsanzo: Mawu mwayankhulawo andilansa mumtima. 
(c) pereka mimba. 

Chitsanzo: (1) Mwamuna akapereka mimba timati 
walasa. (2) Mnyamata ankamuderera ujatu walasa. 


lavula mwano: nena mawu achipongwe kapena 
amwano. Chitsanzo: Mtengwayu wayamba kuulavulatu 
mwano moti akumauza anthu kuti pamudzi pano 
anabwerera banja osati ukapolo? 


lawa zamchere: 

(a) chita zinazake zomwe sungafunenso kuzisiya. 
Chitsanzo: Ndinadziwa kuti akadzangolawa zamchere 
sadzafunanso kusiya. 

(b) yamba zogonana. 

Chitsanzo: Atangolawa zamchere, sukulu anaisiya 
n'kukamulowerera mwamuna. 

lawa: 

(a) yamba pang’ono. 

Chitsanzo: Filimuyo sitinaionere mpaka kuimaliza. 
Anangotilawitsako pang’ ono. 

(b) imwa mowa. 

Chitsanzo: Amakonda kuyankhula chingelezi akalawa. 


lemba m’madzi: lephera. 
Chitsanzo: Ngati umaganiza kuti undipusitsa, walemba 
m ’madzi! 


lembeka pachipumi: onekera kwa onse. 

Chitsanzo: (1) Nkwiyo wawo unalembeka pachipumi. (2) 
Si bwino kumalola kuti umphawi wako uchite kulembeka 
pachipumi. 


lemberana chimfine: kukambirana nkhani yofunika; 
kukumana kwa anthu apachibale. 
Chitsanzo: Anthuwa akuoneka kuti alemberana chimfine. 


lephera kugwira pakamwa: ulula chinsinsi; lephera 
kukhala osayankhula. 
Chitsanzo: Amene ajatu satha kugwira pakamwa. 


lerera mwana pachinena (pachilolo): lera mwana 
momusasatitsa, momupusitsa. 

Chitsanzo: Ngati amakulererani pachinena (pachilolo) 
n’kwanu komweko, kuno ayi! 


lerera pachilolo/pachinena: lera monyengerera, 
kusasatitsidwa. 

Chitsanzo: Mwanayu ndi wopusa chifukwa anamulerera 
pachilolo. 


likasa: pepala lomwe ana ena amalembapo mayankho a 
mafunso n’cholinga choti akaonere mayeso. 
Chitsanzo: Anamugwira ndi ikasa. 

lima pamsana: chenjeretsa munthu; chitira nkhanza; 
khaulitsa. 

Chitsanzo: Timagwira ntchito mokhulupirika, koma 
mabwana anthu amangotilima pamsana. 


limba chiwindi: limba mtima. 

Chitsanzo: Kupha njoka kumafuna munthu wolimba 
chiwindi. 

limba m” maso: kusagona msanga. 

Chitsanzo: Mwana ameneyu ndi wolimba m maso. 


limba nazo: chita khama, pirira. 
Chitsanzo: (1) Mavutowa akufunika kulimba nazo. (2) 
Banja ndi limeneli koma m'pofunika mulimbe nazo. 


limba: pirira, khala ndi mphamvu. 
Chitsanzo: (1) Mwana uyu ndi wolimba. (2) Anthu 
am'dera limeneli ndi olimba. 


lipira fundudwa: lipira tchimo lamwini. 
Chitsanzo: Muzichenjera ndi atsikanawa, mungadzalipire 
Jundudwa. 


lira: mowa wa kachaso. 
Chitsanzo: Mowa winawu sawuyesa kanthu, koma lira. 


lirira kuutsi: lira mobisa misozi. Mawuwa anabwera 
kuchokera kukankhani ka Kalulu. Makolo ake atafa 
anakalowa m’khitchini n'kumakalira. Anachita zimenezi 
kuti anzake aziganiza kuti akulira chifukwa cha utsi osati 
chisoni. 

Chitsanzo: Anzanu aja akulirira kuutsi. 

liwiro lamtondowadooka: thamanga mosacheuka 
m’mbuyo, liwiro loopsa. 

Chitsanzo: Ataona kuti zavuta, analiyatsa liwiro la 
mtondowadooka. 

liwiro/wothamanga: chimasomaso, dama. 

Chitsanzo: (1) Mkazi akakhala wa liwiro, amuna 
samufunsira. (2) Amayi amenewa akhala akuthamanga 
ndi azibambo ambirimbiri. 


liza mingoli: chita mkonono. 

Chitsanzo: Anthu amene amati akagona n kumaliza 
mingoli sangagone patchire chifukwa afisi akhoza 
kuwatola. 


lola opanda mano: mwayi kugwera anthu omwe 
sakuufuna. 

Chitsanzo: Koma zoonadi chimanga chimalola opanda 
mano, nanga taonani katundu apezayu! 


longa diso momwe: thandiza kwambiri. 
Chitsanzo: Mwana ameneyu ukamusamalira bwino 
adzakulonga diso momwe. 


longolozana: kangana. 
Chitsanzo: Akumalongolozana ndi mwamuna wawo. 


lota: kugoganiza. 
Chitsanzo: Kuti upeze yankho lolondola la samu 
umafunika kuganiza, osati kungolota. 


lowa chamutu: pita pamalo kapena chita zinazake 
usanaitanidwe. 
Chitsanzo: Awa sanaitanidwe, angolowa chamutu. 


lowa chisawawa: phweka; mawuwa angagwiritsidwenso 
ntchito ponena za chinthu chomwe chimangochitidwa ndi 
aliyense. 

Chitsanzo: (1) Ndinakana kusewera mpira chifukwa 
zinangolowa chisawawa. (2) Bizinezi ya mandasi 
yangolowa chisawawa. 


lowa kuchipinda: gonana ndi mwamuna kapena mkazi. 

Chitsanzo: Kwa mwezi tsopano, amuna anga asiya 
kulowa kuchipinda. 


lowa kudzino: yamba kukonda kwambiri chakudya 
chinachake. 

Chitsanzo: Ukadzangodya bokho kamodzi, adzakulowa 
kudzino. 


lowa libolonje/njobwe: 

(a) dwala kwambiri. 

Chitsanzo: Matenda aja angolowa njobwe moti 
tikukaikira ngati atachire. 

(b) sokonekera, kuwonongeka, kuipiraipira, kufooka pa 
makhalidwe. 

Chitsanzo: (1) Sukulu yangolowa libolonje. (2) Dzikoli 
langolowa libolonje. 


lowa limodzi ndi nkhuku: gona mwachangu. 
Chitsanzo: Anzanuwa amalowa limodzi ndi nkhuku. 


lowa m’chala: dwaladwala. 
Chitsanzo: Mayi awo aja alowa m chala. 


lowa m’chikanamba: chita manyazi. 
Chitsanzo: Atawatulukira kuti ndi akuba anangolowa 
m'chikanamba. 


lowa m'chipiringu: lowa m’ gulu. 
Chitsanzo: Anatizemba n kulowa m’chipiringu ndipo 
sitinamuonenso. 


lowa m’dzombe: lowa m’ gulu. 

Chitsanzo: Wakubayo ataona kuti anthu ayamba 
kumuthamangitsa, anangolowa m'dzombe ndipo 
sanaonekenso. 


lowa m’khutu/m’makutu: sokosera. 
Chitsanzo: (1) Tamuuzani ali panjayo akhale chete 

akutilowa m 'khutu. (2) Takhala chete ukutilowa 
m makutu iwe! 


lowa m’mabuku: fufuza zambiri m’mabuku, kuwerenga. 
Chitsanzo: Kuti tipeze yankho la funso limeneli 
m’pofunika kulowa m mabuku. 


lowa m’madzi: wonongeka, kusaoneka phindu lake. 
Chitsanzo: Ndalama zanga zonse zangolowa m madi. 


lowa m’maso: kusaona chinthu choti usankhe chifukwa 
zonse ndi zooneka bwino. 

Chitsanzo: nsaluzi zandilowa m ’maso, sindikuonapo yoti 
ndingasankhe. 


lowa m’mimba: chititsa mantha. 
Chitsanzo: Akuchita zimenezi kuti angondilowa 
m’mimba. 


lowa m’nthumba: wononga ndalama. 
Chitsanzo: Nyumba ija ndi imene yawalowa m'nthumba. 


lowa m’nyumba: gonana ndi munthu. 
Chitsanzo: Banja lawo linatha chifukwa mwamuna 
sankalowa m nyumba. 


lowa m’thengo: chita misala. 
Chitsanzo: (1) Ukapitiriza kusuta chamba, ulowa 
m'thengo. (2) Achimwene awo analowa m 'thengo. 


lowa mphepo: yamba kuvutavuta, kusokonekera. 
Chitsanzo: (1) Banja lawo lalowa mphepo. (2) 
Mukayamba mwano mulowetsa mphepo m'banja mwanu. 


lowa mphuchi: lowa matenda. 
Chitsanzo: Moyo wathu wangolowa mphuchi. 


lowa pansi: kusayenda bwino kwa bizinezi kapena 
zinthu zina. Mawuwa angagwiritsidwenso ntchito ponena 

za kuchepa kwa makhalidwe abwino. 
Chitsanzo: (1) Makhalidwe abwino akulowa pansi. (2) 
Bizinezi yake ikulowa pansi. 


lowa: zolowera kwambiri; siya kupereka ulemu. 
Chitsanzo: (1) Anthu amenewa asandilowe choncho ayi! 
(2) Sindimafuna kuti munthu azindilowa. 


lowerera mwamuna: mawuwa amanenedwa mtsikana 
akathawa kwawo n’kupita kumakakhala kwa mwamuna 
ukwati usanachitike. 

Chitsanzo: Mtsikana wofatsa uja wakamulowerera 
mwamuna. 


lowetsa mutu m’phiko: khala ngati sukuona. 
Chitsanzo: Pamene ndimafuna ndimukodele 
anangolowetsa mutu m 'phiko. 


loza chala: imba mlandu. 

Chitsanzo: (1) Ukasauka usamaloze zala anzako omwe 
zikuwayendera. (2) Zikawavuta amayamba kuloza chala 
anthu ena. 


loza chala: imba munthu wina mlandu. 
Chitsanzo: Mukayambana m'banja, zimakhala bwino 
kuti mungokambirana m' malo momalozana chala. 


loza ndege ndi chala: nyada. 
Chitsanzo: Akazi awo aja anasintha kwambiri moti 
masiku ano amaloza ndege ndi chala. 


loza nthiko: kumbukira kumudzi. 
Chitsanzo: Atakhala kwa miyezi ingapo ku Mdeka kuno, 
analoza mthiko. 


ludzu landipha: mawuwa amanenedwa ndi munthu 
amene ali ndi ludzu kwambiri. 

Chitsanzo: Ludzu landipha, gawireniko madzi. 


luma chala: 

(a) khala osanena kanthu, kusaulura nkhani. 
Chitsanzo: Ukawamva akukamba nkhani imeneyi, 
ungoluma chala. 

(2) sowa chonena. 

Chitsanzo: Nditawaona akutsika munkhokwe yanuyo 
ndinangoluma chala. 


luma chiputu: kanirira pamalo; kakamira. 
Chitsanzo: Ndinamuuza kuti atuluke m’nyumbamo koma 
akuluma chiputu. 


luma dzanja limene limakudyetsa: nyoza kapena 
chitira chipongwe amene amakuthandiza. 

Chitsanzo: Kumene mwachitakutu ndi kuluma dzanja 
limene limakudyetsa. Zoona mungamanene miseche 
munthu amene amakuthandizani? 


luma khutu: uza munthu nkhani yachinsinsi pang’ono. 
Chitsanzo: Andiluma khutu za nkhaniyi ndi achemwali 
anga aja. 


luma mano: mwalira utadwala kwambiri. 
Chitsanzo: Sizimakhala zodandaulitsa kwambiri 
nkhalamba ikaluma mano. 


luma mwala: lephera, kumana ndi mavuto. 
Chitsanzo: Ukachita masewera uluma mwala. 


luma nauzira: mawuwa anachokera ku zimene khoswe 
amachita akamaluma chidendene kapena zala za munthu 
n'kuuzira kuti asamve kupweteka kwambiri. Mawuwa 
amatanthauza kupereka malangizo mochenjera; kupereka 
malangizo mwachikondi. 

Chitsanzo: Bambo awa amaluma nauzira. 


luma pansi: igwa modetsa nkhawa. 
Chitsanzo: Amathamanga ndiye waluma pansi. 


lumana chala: pangana kuchita chinthu chimodzi. 
Chitsanzo: Ngati tikufuna zitiyendere, tifunika tilumane 
chala. 


lumana: dana. 
Chitsanzo: (1) Akagwirizana alekeni, mawa 
adzalumananso. (2) Mabwenzi apamtima aja analumana. 


lumira mano: chita khama; gwira ntchito molimbikira 
kwambiri. 
Chitsanzo: Akamagwira ntchito amachita kulumira mano. 


lumira mlomo: limbikira. 
Chitsanzo: Ntchitoyi ndi yovuta moti ndi yofunika 
kulumira mlomo. 


lumpha moto: kusapsa. 
Chitsanzo: Nsimayi yalumpha moto. 


lumpha moto: lephera kupsa. 
Chitsanzo: Nsimayi yalumpha moto. 


m’chiuno: konda kugonana ndi akazi kapena amuna. 
Chitsanzo: Mnyamata uja ndi wam 'chiuno. 


m’maphephe: mumphekesera. 
Chitsanzo: Nkhani ya kubwera kwa sing’angayo 
ndaimvera m 'maphephe. 


m’mbuyo mwa alendo: chedwa, zinthu zitachitika kale. 
Chitsanzo: Pamene ankaganiza zoti anene chilungamo 
munali m ’mbuyo mwa alendo. 


mabwenzi a chotsa phazi m’pondepo: anthu omwe 

amagwirizana kwambiri. 
Chitsanzo: Anthu amenewa ndi mabwenzi a chotsa phazi 
m'pondepo. 


madyeramphoto: Anthu okonda kupereka kapena 
kulandira ziphuphu, anthu omwe amafuna kudya zaulere, 
anthu omwe amachita zautambwali. 

Chitsanzo: Anthu a khalidwe la umadyeramphoto 
akuchuluka masiku ano. 


madzalamphuno: munthu woyankhula zosamveka. 
Chitsanzo: Zoona mungabwere ndi madzalamphunoyu. 


madzeramphuno: yankhula kudzera mumphuno. 
Chitsanzo: Azungu amayankhula mwa madzeramphuno. 


madzi achita katondo: pavuta, zasokonekera. 
Chitsanzo: Nditaona kuti madzi achita katondo, 
ndinangochokapo. 


madzi adakali m’nkhongono: zisanavute. 

Chitsanzo: (1) Ndi bwino tidziwiretu chochita madzi 
adakali m'nkhongono. (2) Tiyeni tithane ndi vutoli madzi 
adakali m'nkhongono. 


madzi afika m’khosi: zavuta. 
Chitsanzo: Ndikuona kuti zitivuta tikayamba kuchitapo 
kathu madzi atafika m ’khosi. 


madzi ayesa m’khosi: zinthu zavuta. 
Chitsanzo: Apatu ndiye tilibe kothawira, madzi ayesa 
m'khosi. 


mafilimu: chita zautamwali. 
Chitsanzo: Mwanayu ndi wamafilimu. 


magwiragwira: konda chiwerewere. 
Chitsanzo: Mnyamata ameneyu ndi wamagwiragwira. 

makanja: munthu wamtali. Dzinali linachokera ku gule 
wamtali kwambiri wotchedwa makanja. 
Chitsanzo: Ana onse omwe anabereka ndi makanja. 


makedzana: kalekale. 
Chitsanzo: Amakonda nyimbo zamakedzana. 


makhulululira: kubwera onse ndi ana omwe. 
Chitsanzo: Pobwera kumeneko mukangochita 
makhululira. 


malamulo achitsulo: malamulo okhwima. 
Chitsanzo: Boma lakale lija linkakhazikitsa malamulo 
achitsilo. 


malecheleche: kumapeto. 
Chitsanzo: Ntchitoyi yafika kumalecheleche. 


malipsata: maliseche, osavala. 

Chitsanzo: (1) Anamuyendetsa mudzi wonse ali 
malipsata. (2) Akumazungulira nyumba usiku ali 
malipsata. 


malirom' mbale: ndiwo ya nyama. 

Chitsanzo: (1) Ife ndiye malirom 'mbale timawalawira 
m’maukwati kapena m’masadakamu. (2) Ndiwo zake 
zikakhala malirom mbale, amabisa mphika kuchipinda. 


maliza: sangalatsa. 
Chitsanzo: (1) Nyimboyi imandimaliza kwambiri. (2) 
Mkazi uja wandimaliza kwabasi. 


malo obisika: maliseche. 
Chitsanzo: Osamavala zovala zoonetsa malo obisika. 


malo osayenera: maliseche. 
Chitsanzo: Usadzalole kuti munthu wina akugwire malo 
osayenera. 

malonda a mphaka/chona: 

(a) malonda okayikitsa; malonda achinyengo. 
Chitsanzo: Sindidzamugulanso, amakonda kuchita 
malonda a mphaka. 

(b) kugulitsana kanthu komwe sunakaone. 
Chitsanzo: Inetu sindichita malonda a mphaka. 


maluwa a dziko: akazi 
Chitsanzo: Mukamangoti maso m" mwamba mupita, 
akazitu ndi maluwa a dziko! Simungawakwanitse onse. 


manga lamba: limba nazo, limbikira. 
Chitsanzo: Amene akufuna kupambana ayenera kumanga 
lamba. 


manga m’masamba: bisira munthu zinazake, pusitsa, 
namiza. 
Chitsanzo: Anzanuwotu akumangani m masamba. 


manga m’phukusi: bisira. 
Chitsanzo: Munthu ujatu watimanga m 'phukusi. 


manga mlaza m’maso: kusachita manyazi. 
Chitsanzo: Nditaona kuti anthu akundiseka, 
ndinangomanga mlaza m’ maso. 


mangika: kusamasuka, kuchita zinthu mwamantha. 
Chitsanzo: Musamangike, mukhoza kudya zimene 
mukufuna. 


mangira mpanda: letsa kuyendayenda; teteza. 
Chitsanzo: Akachoka pano akumakaonana ndi anyamata. 
M'pofunika timumangire mpanda. 


manja a kape: manja osasunga kathu. 
Chitsanzo: (1) Ali ndi manja a kape. (2) Ali ndi manja a 
sefa. 

manja atherere: manja osachedwa kuswa zinthu. 
Chitsanzo: Musamupatse matambulawo ali ndi manja 
atherere. 


manjalende: ulesi. 
Chitsanzo: Mtsikanayu ndi wamanja lende. 


manthu wamavuto: mavuto aakulu. 
Chitsanzo: Chaka chino tikumana ndi manthu wa 
mavuto. 


masamba: masatifiketi. 
Chitsanzo: Masiku ano sungapeze ntchito popanda 
masamba olongosoka. 


masanje: zachibwana. 

Chitsanzo: (1) Amene mukuchita apawatu ndi masanje. 
(2) Kuteroko mumaganiza kuti kugwira ntchito imeneyi 
ndi masanje? 


masano: manda. 
Chitsanzo: Anamupeza akuthyola mango kumasano. 


maso akuthwa: amaona bwino kwambiri. 
Chitsanzo: Anawa ali ndi maso akuthwa, 
simungapatsirane chinthu iwo osaona. 


maso apatali: kusaonetsetsa kapena chinthu chosaoneka 
bwino. 
Chitsanzo: Sindimakudziwanitu, si nanga maso apatali. 


maso ndi maso: kumana ndi munthu weniweniyo. 
Chitsanzo: Ndikufuna nditakumana nawo maso ndi maso. 


masuka: 

(a) uza munthu kuti asamangike, azichita zinthu mopanda 
mantha. 

Chitsanzo: (1) Muzichita zinthu momasuka. (2) Khalani 

omasuka kufunsa funso lirilonse. 

(b) Mawuwa amanenedwa ndi munthu amene akuuza 
anzake kuti akhoza kunyamuka. 

Chitsanzo: Tsopano mukhoza kumasuka. 

(c) pita kuchimbudzi, kudzithandiza, kubiba. 

Chitsanzo: Zitawavuta, analowa patchire kuti akamasuke. 
(d) siyana nawo mavuto. 

Chitsanzo: Ndipite ku Jubeki kuti ndimasuke ku 
mavutowa. 

(e) tulutsa munthu amene anamangidwa kundende. 
Chitsanzo: Munthu anamangidwa uja wamasulidwa. 

(£) uza munthu kuti adzipita. 

Chitsanzo: Nonse amene mwamaliza takumasulani 

(g) yankhula mosabisa mawu. 

Chitsanzo: Amati atani, lero lokha ndiye ndawamasula! 


mata phula m’maso: namiza kapena kupusitsa munthu. 
Chitsanzo: (1) Akuba akumamata anthu phula m ’maso. 
(2) Mnyamatayo anawamata anthu onse phula m maso 
powanamiza kuti wachokera kujoni pomwe ndi 
wapamtundapa. 


matakoakanapansi: munthu woyendayenda. 
Chitsanzo: Amene aja ndi a matakoakanapansi, 
kamchacha weniweni. 


matama a kambuzi: makani opanda ntchito kapena 
ongofuna pofera. Anthu ena akupitirizabe kuchita 
matama a kambuzi atamva zoti mikango 
ikumayendayenda usiku. 


matekenyandevu: ndalama yomwe mwamuna 
amapereka kwa kholo lalimuna pothokoza kuti 
anamuberekera mkazi. Ndalama imeneyi imaperekedwa 
chifukwa mkaziyo ali mwana, ankaseweretsa ndevu za 

bambo ake akamunyamula. Ndiye popepesa zimenezo, 
amapereka ndalama imeneyi. 

Chitsanzo: N’zoona kuti malowolo mwamaliza kupereka, 
komatu pakufunikanso kuti mupereke matekenyandevu. 


matenda a boma: edzi. 
Chitsanzo: Ukapita kuchipatala m’ pamene umadziwa 
kuti anthu ambiri ali ndi matenda a boma. 


matenda a kayakaya: matenda oti mwina sachira. 
Chitsanzo: Ukaona azimayi akutuluka akumina 
m’nyumba momwe muli matenda a kayakaya, 
umangodziwiratu kuti zavuta. 


matukutuku a pida: munthu woyankhulayankhula koma 
alibe mphamvu; makani ochitidwa ndi munthu wopanda 
mphamvu. 

Chitsanzo: (1) Atamufwafwantha m'pamene ndinadziwa 
kuti ankangochita matukutuku a pida. (2) Iwe usamachite 
matukutuku a pida, ndingakuponde! 


matupa akumana: anthu amakani okhaokha akumana. 
Chitsanzo: Koma ndiye zikhalakotu, matupa akumana! 


mavunkhomola: munthu waukali; munthu wovuta. 
Chitsanzo: Azichimwene a munthu amene uja ndi 
mavunkhomola. 


mavuto onenepa: mavuto aakulu. 
Chitsanzo: Umakula mopusa ukapanda kukumana ndi 
mavuto onenepa. 


mawere awirirana: kudana kwa pachibale/pamtundu. 
Chitsanzo: (1) Osamalowerera mawere akawirirana. (2) 
Zikuoneka kuti pamudzi paja mawere awirirana. 


mawu adakali mkamwa: adakayankhula. 

Chitsanzo: Mawu adakali mkamwa, anangoona 
watulukira. 


mawu akuseri: mawu achinsinsi. 
Chitsanzo: A-a, sindingakuuzeni chifukwa ndi mawu 
akuseri. 


mawu apatali: mawu ozama. 
Chitsanzo: M’nkhaniyi mwachuluka mawu apatali. 


mawu okhadzula: mawu opweteka komanso amwano. 
Chitsanzo: Amakonda kuyankhula mawu okhadzula. 


mawu olasa mtima: mawu opweteka, okhumudwitsa. 
Chitsanzo: Anandiyankha mawu olasa mtima. 


mawu oumitsa pakamwa: mawu ovuta kuwatchula, 
mawu otukwana. 

Chitsanzo: Sindingayerekeze kutchula mawu oumitsa 
pakamwa ngati amenewo. 


mbawalagomo: nyani. Mawu onena mwachining’a 
omwe ena amagwiritsa ntchito ponena za nyani. 
Amagwiritsa ntchito mawu amenewa akamafuna 
kumupanga ndiwo. 

Chitsanzo: Lero tidyera nsima mbawalagomo. 


mbiya: munthu amene sadziwa kusambira. 
Chitsanzo: Enafe ndi mbiya, kugwera m’madzi 
timangopita pansi ngati mwala. 


mbiyang’ambe: chidakwa, chiledzerere, munthu 
wosachoka pamowa. 

Chitsanzo: Ngati ukufuna kuona mbiyang ambe zenizeni, 
pita kwa Mayi Mbiyazapolama. 


mbombo: munthu womana. 

Chitsanzo: Kodi mbombo ija yalowera kuti? 


mbulanda: wosavala kalikonse. 

Chitsanzo: (1) Mmene anthu akuvalira masiku ano 
n'chimodzimodzi kuyenda mbulanda. (2) Chamuchitikira 
n'chiyani kuti azingoyenda mbulanda? 


mbuzi: munthu wosamva. 
Chitsanzo: Mwana wanuyu ndi mbuzi! 


mbuzitchire: nyani. Mawu onena mwachining'a omwe 
ena amagwiritsa ntchito ponena za nyani. Amagwiritsa 
ntchito mawu amenewa akamafuna kumupanga ndiwo. 
Chitsanzo: Lero aphika mbuzitchire. 


mbwerera: 

(a) zopanda nzeru. 

Chitsanzo: Zimene mwachitazitu ndi mbwerera. 

(b) zinthu zosathandiza; anthu osathandiza. 
Chitsanzo: Katundu mwabweretsayu ndi mbwerera. 


mdima wa ndiweyani: mdima waukulu kwambiri. 
Chitsanzo: Pamene amabwera kunali kutagwa mdima wa 
ndiweyani. 


mdima wa tsokomolandingakuponde: mdima waukulu 
kwambiri. 

Chitsanzo: Magetsi atangozima, kunagwa chimdima cha 
tsokomolandingakuponde. 


menya chikambakamba mtima uli pansi: mawuwa 
amatanthauza kuti munthu walephera kuchita zimene 
umafunadi kuchita. Chitsanzo: Mukanangonena kuti, 
sindikwanitsa. Nanga taonani mwamenya 
chikambakamba mtima uli pansi. 


menya m’mimba: bera kapena kuchenjeretsa munthu, 

pusitsa munthu. 

Chitsanzo: (1) Anyamata am’tauni amumenya m'mimba. 
(2) Mavenda amumenya m’mimba pomugulitsa foni ya 
thonje mkati. 


menya pachifuwa: kudzitamandira. 
Chitsanzo: Anachoka pano akudzimenya pachifuwa. 


menya pansi: lephera. 
Chitsanzo: (1) Ankayesa kuti ndimupatsa ndalama koma 
wamenya pansi. (2) Mukachedwatu mumenya pansi! 


menyetsa nkhwangwa pamwala: kanitsitsa. 
Chitsanzo: Amenyetsa nkhwangwa pamwala kuti 
sadzapitanso kumudzi. 


mera linunda: yamba kudzimva, yamba kuyerekedwa, 
yamba kudzikuza. 
Chitsanzo: Mmene awapatsa udindomu amera linunda. 


mera mano: 
(a) itha matha; choka chilendo. 

Chitsanzo: Mwayamba kumera mano eti, nanunso 
mwafika pomaima pachulu n’kumalalata? 

(b) kuopsa. 

Chitsanzo: Dzikoli lamera mano. 


mera mizu: khazikika. 

Chitsanzo: (1) Sikutitu mumere mizu pakhomo pano! (2) 
Akamwini amayerekedwa akayamba kumera mizu 
pamudzi. 


meta mpala wopanda madzi: chenjerera kotheratu; 
khaulitsa. 

Chitsanzo: (1) Ndikudabwa kuti munthu wanzeru zake 
ngati inu mwalola kuti akumeteni mpala wopanda madzi. 
(2) Amati atani, ndam 'meta mpaka wopanda madzi. 

meta: chenjeretsa, pusitsa. 
Chitsanzo: Amalonda a masiku ano cholinga chawo 
chimakhala kumeta anthu basi. 


mfumu: mtembo kapena thupi la munthu wakufa. 
Chitsanzo: (1) Anyakwawa anauza onse kuti aimirire 
n'cholinga choti atulutse mfumu kuchokera m” nyumba. 
(2) Amene atapezeke atakhala pansi tikamatulutsa mfumu 
yathu m’nyumbamu, alipira chindapusa. 

mgodi: 

(a) malo amene munthu amapezako ndalama. 

Chitsanzo: Umenewu ndi mgodi wanga. 

(b) kuchimake. 

Chitsanzo: Kumeneku ndi kumgodi kwa zinthu zabwino. 


michokocho: anthu olongolola. 
Chitsanzo: Kodi michokocho inali kuseri ija yachoka? 


migolomigolo: zambirimbiri. 
Chitsanzo: Amamwaza ndalama ngati ali nazo 
migolomigolo. 


mikokoyogona: akuluakulu apamudzi. 
Chitsanzo: Zimene achitazi zaimitsa mitu mikokoyogona. 


mimba: yembekezera mwana, khala ndi pathupi. 
Chitsanzo: Mtsikana uja ali ndi mimba. 


mina: lapa kuti sudzachitanso; khaula. 

Chitsanzo: (1) Ndachimina, sindidzayendanso osavala 
nsapato mumchenga. (2) Achimina kuti sadzagwiranso 
waya wamagetsi. 


minira: ipitsa; chita choipa n’kuthawa. 
Chitsanzo: Amakana kupita kumudzi chifukwa 
anaminirako. 

minitsa: khaulitsa. 
Chitsanzo: Amuminitsa anzake ochenjera. 


miphika yaphulana: thandizana. 
Chitsanzo: Apatu ndiye miphika yaphulana. N’chifukwa 
chake amati kuyenda awiri si mantha. 


mira pachipande: nama. 
Chitsanzo: Ndinkadziwa ine kuti akuyesa kumira 
pachipande. 


misozi ya Farao: kachaso. 

Chitsanzo: (1) Anthu amene amamwa misozi ya Farao 
amaderera mitundu ina ya mowa. (2) Atamupeza atauma 
ali gwa. Zikuoneka kuti anamwalira atamwa mutu wa 
misozi ya Farao osadyera. 


mkamwini wankhanga: mwamuna wolima kwambiri. 
Chitsanzo: Pakhomo pano timafuna akamwini ankhanga. 


mkangaziwisi: munthu wosaopa kugwira ntchito 
ngakhale itakhala yovuta. 

Chitsanzo: Anthu amene amagwira ntchito kumotchale 
amakhala a mkangaziwisi. 


mkango: munthu wovuta; munthu wankhanza. 
Chitsanzo: Mayi aja anakwatiwa ndi mkango moti 
amangomenyedwa tsiku ndi tsiku. 


mkazi wamalonda: hule, mkazi wachimasomaso, mkazi 
woyendayenda, mkazi wokonda amuna. 

Chitsanzo: Mkazi wamalonda anapita kunyumba kwa 
Abusa n'kukawakwetsa kuti amupatse zake. 


mkazi wapambali: chibwenzi. 
Chitsanzo: Amuna awo ali ndi mkazi wapambali. 

mkolamawu: wailesi. 
Chitsanzo: Wailesi ikungobwera kumene anthu 
ankaitchula kuti mkolamawu. 


mkomaakanadza: munthu amene amaonetsa 
makhalidwe abwino akabwera kumene, koma 
akakhazikika n'kuyamba kuonetsa mawanga ake enieni. 
Chitsanzo: Anayamba bwinotu, koma tsopano tazindikira 
kuti ndi mkomaakanadza. 


mkupamame: munthu yemwe umapita naye kokafunsira 
kuti azikayankhula m” malo mwawo. 

Chitsanzo: Mkazi wanga, ukukumbukira muja 
ndinabwera kwanu ndi mkupamame. 


mleme: 

(a) munthu yemwe samaona bwino. 

Chitsanzo: Amene uja ndi mleme, maso ake anatha 
kalekale. 

(b) munthu wokonda kuyenda usiku. 

Chitsanzo: Lero zakhala bwanji kuti mlemeyu abwere 
kukadayera. 


mlerakhungwa: munthu yemwe amakonda kuthandiza 
anthu. 

Chitsanzo: Tabwera kwa inu chifukwa tikudziwa kuti 
ndinu mlerakhungwa. 


mnzanga/mnzake wa ponda apa m'pondepo: 
mnzanga/mnzake wapamtima, mnzanga amene 
ndimayenda naye kulikonse. 

Chitsanzo: (1) Amene uja ndi mnzanga wa ponda apa 

m 'pondepo. (2) ali ndi mnzake wa ponda apa m ’pondepo. 


mnzanga/mnzake wabere: mkazi mnzanga/mnzake. 
Chitsanzo: (1) Sindingachite manyazi ndi mnzanga 

wabere. (2) Anayambana ndi mnzake wabere. 


mnzanga/mnzake wapabondo: munthu amene 
amagwirizana/umagwirizana naye kwambiri kuyambira 
kale. 

Chitsanzo: Ameneyu ndi mnzanga wa pabondo. 


moto: 

(a) munthu wolongolola. 

Chitsanzo: Mayi amene uja ndi moto. 
(b) mavuto. 

Chitsanzo: Pakhomo pano pali moto. 


moyo wamphale: moyo wabwino komanso wopanda 
mavuto. 

Chitsanzo: “Muli bwanji anzathu?” “Ayi, ife moyo wathu 
ndi wamphale. ” 


moyo wamthombozi: moyo woti pena ziyenda pena 
sizikuyenda. Nthombozi ndi mtengo womwe umakhala 
kwina kouma kwina kwakuwisi. 

Chitsanzo: Ife ndiye bola tikupuma, moyo wathu ndi 
wamthombozi. 


moyo wankhumba: moyo woyenda kwinaku ukubuula. 
Chitsanzo: Mmene zinthu zavutiramu, moyo wa anthu 
ambiri ndi wankhumba. 


mpando wonona: udindo waukulu; udindo wobweretsa 
ndalama. 

Chitsanzo: Analowa m’chipembedzochi chifukwa 
ankafuna mpando wonona. 


mpeni wochekera madzi: mpeni wosathwa. 
Chitsanzo: Pita ukandibwerekere mpeni kwa a Namasina, 
wathuwu ndi wochekera madzi. 

mphasa yopinda nthawi yaitali: munthu wopanda 
chikondi. 

Chitsanzo: M’nyumba mukakhala mphasa yopinda 
nthawi yaitali, umangokhalira kupirira podikirira tsiku 
loti udzafe. 


mphasa yoyalula tsiku ndi tsiku: munthu wokoma 
mtima. 

Chitsanzo: Anthu amenewa akadavutika koopsa 
zikanakhala kuti alibe mphasa yoyalula tsiku ndi tsiku. 


mphemvu m’dyerakumthiko: munthu wosauka 
kwambiri; mphawi. 

Chitsanzo: Safuna kudzakwatiwa ndi 
mphemvumdyerakumthiko. (2) Popeza ndine 
mphemvumdyerakumthiko, ndimangotola zimene 
atayazo. 


mphepo ya chiwumbudzambeta: mphepo yozizira 
kwambiri. 

Chitsanzo: Atopa ndi mphepo ya chiwumbudzambeta 
moti angoganiza zokwatira. 


mpherakuleza: munthu wachinyengo yemwe 
amanamizira kukuchitira zabwino akufuna kukupusitsa; 
munthu woonetsa ubwenzi waukulu n’cholinga choti 
akubere.. 

Chitsanzo: Chikondi akukusonyezanichi ndi 
chachiphamaso, amene uja ndi mpherakuleza. 


mphitapansi: wochita chiwembu mobisalira. 
Chitsanzo: Kuteroko simumadziwa kuti amene uja ndi 
mphitapansi? 


mphungusatayanthenga: munthu womana kwambiri 
kapena woumira. Mphungu ndi mbalame yomwe 

imauluka m' mwamba kwambiri ndipo nthenga yake 
ikathothoka, imaiwakha isanafike pansi. 

Chitsanzo: (1) Zakudya zawotu amadyera m’ gombeza, 
ndi mphungusatayanthenga. (2) Mwanuna wawo ndi 
phungusatayamthenga. 


mphuno zipida: pang’ono kwambiri. 
Chitsanzo: Ndinamutuma kuti akatenge zonse, koma 
anangonditengera mphuno zipida. 


mphunomphuno: zambirimbiri. 
Chitsanzo: Chakudya pakhomo pawo ndi mphunophuno. 


mphwayitolo: waulesi; munthu womati chioneke 
chioneke. 

Chitsanzo: Kukacha koma kuothera dzuwa, mukamuuza 
kuti akalime amanamizira kudwala. Mwana uja ndi 
mphwayitolo. 


mpondamakwacha/mpondamatiki: munthu wolemera. 
Chitsanzo: Achimwene awo ndi mpondamakwacha. 


mpondangolo: munthu wosabereka. 
Chitsanzo: Bamboyu ndi mpondangolo. 


mpotamanja: chintchito chachikulu, ndewu kapena 
nkhondo yaikulu. 
Chitsanzo: Ntchito imeneyi ndi mpotamanja. 


msipu uli kukamwa: kumwalira ukubereka mwana. 
Chitsanzo: Akazi awo amwalira msipu uli kukamwa. 


msipu wamera m’khola: chita mwayi kuti zimene 
umafuna zachitika mmene umafunira. 

Chitsanzo: (1) Apatu ndiye nsipu wamera nkhola, nanga 
tivutikireni kupita kukagulitsa kumsika amalonda 
atachita kukubwerera kunyumba? (2) Anzanuwa msipu 

watimerera m'khola. 


msonkhano wa mnzanga alipati: zochitika zokhala ndi 
anthu ambiri zedi. 

Chitsanzo: Chipani chimenechi chinachititsa msonkano 
wa mnzanga ali pati. 


msonkhano wa mundipondera mwana: zochitika 
zokhala ndi anthu ambiri zedi. 

Chitsanzo: Kumtundaku kunali dansi ya mundipondera 
mwana. 


mtanthapalumo: mawu onena za munthu 
waukamberembere. 
Chitsanzo: Ali kuti mtanthapalumo uja? 


mtemang’ombe: wodziwa kwambiri kuba komanso 
kunama; tambwali. 

Chitsanzo: (1) Munthu amene uja ndi mtemang ombe. (2) 
Musakhulupirire mtemang ombe uja. 


mtengo wozizira: mtengo wotsika; mtengo wotchipa. 
Chitsanzo: Nsaluzi ndazigula pa mtengo wozizira. 


mtenthandevu: tiyi. 

Chitsanzo: (1) Munthu wandevu zambiri safunika 
kumamwa mtendandevu. Anthu amaganiza kuti ndevuzo 
zikuyaka kapena ndevuzo zimapisirira m'kapu. (2) Akazi 
awo amawachitira kamkomya. Nthawi zina 
amawaphikira mapawo komanso mtenthandevu. 


mthirakuwiri: munthu wabodza yemwe amati akamva 
nkhani uku, amaitenga n'kukaikhuthura kwina. 
Chitsanzo: (1) Ndinadzidzimuka nditazindikira kuti 
amayi amvano aja ndi a nthirakuwiri. (2) 
Adzakhumudwa akadzazindikira kuti anzawo aja ndi a 
mthirakuwiri. 

mtima walasa phaso: kukumbukira kwanu kapena 
kupeza chokhumba cha mtima wako. Chitsanzo: Mtima 
walasa phaso, kumudzi n'kafikeko. 


mtima wapachala: kusachedwa kupsa mtima. 
Chitsanzo: (1) Alitu ndi mtima wapachala. (2) Anthu a 
mtima wapachala amakwatira akazi ofatsa. 


mtima wapambali: munthu wopsa mtima msanga. 
Chitsanzo: Akutsira mphepotu, ali ndi mtima wapambali. 


mtima wasafuliya: munthu wosachedwa kupsa mtima. 
Amanena zimenezi chifukwa safuliya sachedwa 
kutentha. 

Chitsanzo: Amayi awo ali ndi mtima wasafuliya. 


mtima wokhala pakhundu: kukhala wopsa mtima 
msanga. 
Chitsanzo: Ali ndi mtima wokhala pakhudu. 


mtimwazire: munthu woyambitsa mapokoso. 
Chitsanzo: Pamudzi pano panali bwino pasanafike 
mtimwazire uja. 


munthu wamba: munthu wosatchuka, wopanda udindo 
uliwonse. 

Chitsanzo: (1) Anakana kundithandiza chifukwa ndine 
munthu wamba. (2) Salola anthu wamba kulowa malo 
amenewo. 


munthu waphula: wopusa. 
Chitsanzo: Munthu amene ndinayenda nayeyo ndi 
waphula. 


munthu wofaifa: munthu wopanda mphamvu. 
Chitsanzo: Ntchito zotere sizifuna munthu wofaifa. 


mutu umodzi: munthu m’modzi, wekhawekha. 

Chitsanzo: (1) Mutu umodzi sungalimbane ndi mavuto 
amenewa. (2) Vuto limeneli likufuna anthu angapo, osati 
mutu umodzi. 


mutu: mowa woyamba kutchezedwa. 
Chitsanzo: Ndinadziwa zoti mayi aja aukazinga mowa 
nditalawa mutu wa kachaso yemwe anatcheza dzulo. 


mvera m’maso: kusamva. 
Chitsanzo: Ndinakuuzanitu posachedwapa, kodi nanunso 
mumamvera m maso? 


mvera m’mphuno: lephera kumvetsa zinthu. 
Chitsanzo: Kodi mwana wanuyu amamvera m 'mphuno? 


mvera m’nkhongono: chita ulesi. 
Chitsanzo: Ngati ukumvera m ’nkhongono, kumunda 
usapiteko chifukwa ungakafooketse anzako. 


mvetsa madzi: khaulitsa. 
Chitsanzo: Amayerekedwa ndiye anzake anamumvetsa 
madi. 


mvundulamadzi: munthu wodanitsa. 
Chitsanzo: Amvundulamadzi amabwera ngati anthu 
abwino. 


mwalamwala: 

(a) munthu wolimba; wakhama; wamphamvu. 
Chitsanzo: (1) Mwana ameneyu ndi mwalamwala, 
sangaledzere ndi kapu imodzi. (2) Agogowa ndi 
mwalamwala, amalima ngati adakali mnyamata. 
(b) chinthu chodalirika komanso champhamvu. 
Chitsanzo: Nsapatoyi ndi mwalamwala. 


mwana wapabondo: mwana wokondedwa. 
Chitsanzo: Ameneyu ndiye mwana wawo wapabondo. 


mwana wapatchire (wapathengo): mwana wobadwira 

kuchibwenzi kapena amene anabadwa makolo ake 
asanakwatirane; mwana yemwe wabadwa kunja kwa 
ukwati. Chitsanzo: (1) Ali ndi mwana wapatchire. (2) 
Amene anaberekera limodzi ndi awiri aja, wina uja ndi 
wapathengo. 


mwana wopanda bambo: mwana yemwe wabadwa 
koma bambo ake sakudziwika. Nthawi zambiri amadziwa 
ndi mayi ake okhawo. 

Chitsanzo: Ali ndi mwana wopanda bambo. 


mwana: munthu wamkulu koma wosaganiza 
bwinobwino. 
Chitsanzo: Bambo ameneyu ndi mwana. 


mwanaalirenji: kusasowa kalikonse; kukhala ndi 
chilichonse. 

Chitsanzo: (1) Pakhomo pakakhala pa mwanaalilenji, ana 
amalira ndi nkodzo. (2) Pakhomo pawo ndi pa mwana 
alirenji. 

mwanzaneno: wosavala. 

Chitsanzo: Wamisalayo amangoyenda mwanzaneno. 


mwayi wanzama, wofukula ndi manja: mwayi 
waukulu. 

Chitsanzo: Anzanu apeza mwayi wanzama wotukula ndi 
manja. 


mwaza maso: yang'ana uku ndi uku. 
Chitsanzo: Ndinamwaza maso koma sindinaone 
chilichonse. 


mwaza ndalama: gwiritsa ntchito ndalama mosasamala; 
wononga ndalama. 

Chitsanzo: (1) Amuna anu achoka osasiya ndalama 
yandiwo aja akumwaza ndalama m'taunimu. (2) 

Ndinkadziwa kuti akapitirizabe kumwaza ndalama, 
adzasauka 


mwazirana makala: vutana. 
Chitsanzo: Pamudzi pajatu anthu akumwazirana makala. 


mwendo: mtunda wautali. 
Chitsanzo: Komatu kuchoka kuno kukafika kwa 
Kabudula pali mwendo! 


mwera madzi: 

(a) gulitsa. 

Chitsanzo: Anali ndi nyumba koma anaimwera madi. 
(b) kungozisiya; kusaganizira kwambiri nkhani inayake. 
Chitsanzo: Nkhani ija ndangoimwera madzi, sindikufuna 
zoyambana ndi munthu ine. 


mwera: 
(a) gwiritsa ntchito ndalama pogula mowa. 
Chitsanzo: Salale yonse wamwera. 

(b) mvetsa zinazake, kudziwa kwambiri zinazake. 
Chitsanzo: Masamuwa ndiye ndamwera moti 
akadzabwera pamayeso ndidzakhonza. 


mweta: tenga zonse. 
Chitsanzo: Pamene ndimafika ndapeza atamwetapo 
zonse. 


mwetera pansi: chita mochenjera kwambiri. 
Chitsanzo: Atambwali ambiri amakonda kumwetera 
pansi. 


mwezi wadza ndi thumba: zodabwitsa. 
Chitsanzo: Mwezi wadza ndi thumba, nanga ndi ndani 
ankayembekezera kuti zimenezi zingachitike? 


myendanazo: munthu wamiseche, munthu wamabodza. 
Chitsanzo: (1) Udzasiya kumangouza anthu nkhani 

ukadzakumana ndi myendanazo. (2) Myendanazo satha 
phazi pakhomo la ena. 


mzati: munthu wodalirika. 
Chitsanzo: (1) Munthu ameneyu ndi mzati wa mpingowu. 
(2) mwana ameneyu ndi mzati wathu. 


n’dzasamban’kadzafa/n’dzayeran’kadzafa: nkhumba. 
Chitsanzo: Akufuna ndikawakonzere 
n dzasamban 'kadzafa/n 'dzayeran 'kadzafa. 


namageyaanyezi: munthu wolemera, wachuma. 
Chitsanzo: Anamageyaanyezi samangira lamba, koma 
taye. 


namizana kudya galu: ikana m' mavuto, namizana. 
Mawuwa anabwerera poti anthu awiri anauzana kuti aphe 
galu n'"kumudya, koma ataspa, m’modzi anadya pomwe 
wina sanadye. Winayo anapusitsa mnzakeyo ngati 
nayenso adya nawo. 

Chitsanzo: Ndinadziwa ine kuti akunamizana kudya galu. 


namwalikande: nkhumba. 
Chitsanzo: Atazindikira kuti timadya namwalikande, 
anasiya kubwera kudzabwereka mapoto athu. 


ndakhutakale: munthu wachimimba chachikulu. 
Chitsanzo: Anamageyaanyezi ambiri amakhala a 
ndakhutakale. 


ndanenandanena: munthu wosamva za ena. 
Chitsanzo: Bwana amene uja ndi ndanenandanena. 


ndaphwa mafuta, patsala thonje lokha: mawuwa 
amanenedwa munthu akamadandaula kuti ali ndi njala. 
Chitsanzo: Kodi muli ndi kenakake koti ndiponye 
mkamwamu? Munthune ndaphwa mafuta, patsala thonje 

lokha. 


ndege: botolo lothandiza anthu kudziwa kuti mowa 
wapsa (makamaka kachaso). 

Chitsanzo: Wapsa kumtundaku. Ndaonera ndege 
pansewupo. 


ndevu za ponya mtedza upaone/patse mtedza upaone: 
ndevu zochuluka zedi zodzaza pachibwano komanso 
m’masaya. 

Chitsanzo: Bambo ake ali ndi ndevu za ponya mtedza 
upaone. 


ndevu zampanda: ndevu zochuluka zedi zodzaza 
pachibwano komanso m’ masaya. 

Chitsanzo: Atangobwera kumene ku Malawi kuno anali 
ndi ndevu zampanda. 


ndewu yafumbi: ndewu yoopsa. 
Chitsanzo: Kumsikaku kunali ndewu yafumbi. 


ndewu yamtima bi-i: ndewu yoopsa. 
Chitsanzo: Kutchalitchiku kunali chindewu chamtima bii. 


ndigwira mtengo wanji/ndidya mtengo wanji?: mawu 
omwe munthu amanena atapanikizika podandaula kuti 
achita bwanji. 

Chitsanzo: Kodi mukufuna kuti ndigwire mtengo wanji? 


ndipsi: munthu wochita zoipa zosadziwika kwa anthu. 
Chitsanzo: Musawaone kutchena kuja, ndi ndipsi. 


ndodomtolo: osadziwa chochita kapena chonena. 
Chitsanzo: Nditamva zimene amanena, ndinangoti 
ndodomtolo. 


ndondocha: ana/mwana wosasamba komanso wamimba 
yaikulu. 

Chitsanzo: Sindifuna kukwatiwa pamudzi pamene paja 
chifukwa pachuluka ndondocha. 


nduke: mkazi wokongola. 
Chitsanzo: Mtauni mumakhala nduke zosalitsa tulo. 


ndundu: anthu ovuta. 
Chitsanzo: Ndundu zachoka, tsopano timasuke. 


nena mosapita m” mbali: nena mwatchutchutchu, 
kunena mosazungulira. 

Chitsanzo: Ndinene mosapita m mbali pano, ndinu opusa 
kwabasi. 


nena/yankhula mosapsatira: nena mosabisa mawu. 
Chitsanzo: Munthu amene uja amayankhula mosapsatira 
mawu. 


nenani pamene mwaima: tiuzeni maganizo anu. 
Chitsanzo: Popeza mwamva nkhawa yathu, nenani 
pamene mwaima. 


nenepera kumbuyo kwa alendo: peza zabwino 
chifukwa cha anthu ena monga alendo. 
Chitsanzo: Tinalibe mwayi umenewu moti 
tikungonenepera kumbuyo kwa alendo. 


ng'amba khofi: patsa munthu wina khofi 
mwamphamvu. 
Chitsanzo: Mayiwa awang'amba khofi amuna awo. 


ng'amba kukamwa: 

(a) yankhula kwambiri. 

Chitsanzo: Ukufuna ndichite kung 'amba kukamwa kuti 
umve! 

(b) lira mokweza kwambiri. 

Chitsanzo: Kodi ndi ndani akung 'amba kukamwayo? 

ng'amba mtengo: uzidwa kuti upereke ndalama zambiri 
pogula chinthu. Chitsanzo: Wangomanga kakhoma akaka 
basi, koma si mtengo wanding 'ambawo! 


ng’amba: 

(a) thamanga kwambiri. 

Chitsanzo: Mwana ameneyu amang amba. 

(b) dzera njira yachidule. 

Chitsanzo: Ndikuganiza kuti ndingong amba apa kuti 
ndikafika msanga. 

(c) menya modetsa nkhawa. 

Chitsanzo: Anasiya chibwana kungochokera pamene 
anzake anamung amba. 


ng’oma: munthu wotchuka kapena wodziwika kwambiri. 
Mawuwa anayamba chifukwa ng’omba imamveka patali. 
Chitsanzo: Mnyamata amene uja ndi ng ’oma pankhani ya 
zisudzo. 


ngamila: munthu wosakonda kumwa madzi, koma akati 
amwe amawamwa kwambiri. 
Chitsanzo: Bambo anu ndi ngamila. 


ngaza: 
(a) chita misala. 

Chitsanzo: Bambo aja ndi ongaza. 

(b) suta chamba. 

Chitsanzo: Mkulu ameneyu akuoneka kuti wangaza. 


ngenge: mkazi wokongola. 

Chitsanzo: Kodi mwakaona kangenge kaja? 
ngozi: 

(a) maliro. 

Chitsanzo: Tathokoza kwambiri chifukwa choti 
mwatilondola mutamva za ngozi yatigwerayi. 

(b) tenga pakati usanakonzekere. 
Chitsanzo: Akazi a a Bengo achitanso ngozi mwana wina 
adakali mthumbidwa. 


ninkha nyenwa: lonjeza chifukwa chofuna kusangalatsa 
ena. 

Chitsanzo: Andale a masiku ano akumangotininkha 
nyenwa. 


njala yapita pa mlimi: khala mavuto oti ngakhale anthu 
amene mumawadalira sangakuthandizeni. 

Chitsanzo: Nanga tigwira mtengo wanji tsopano, njalatu 
yapita pa mlimi. 

njanja: 

(a) yenda moyerekedwa. 

Chitsanzo: Anyamata ambiri amayamba kunjanja akaona 
atsikana. 

(b) lephereka, kusatheka kwa chinthu. 

Chitsanzo: Sindikufuna kukhala nthumwi yonyamula 
moni wa anthu ine. Moni wakoyo wanjanja, upite 
ukapereke wekha. 


njenjete: munthu wadyera. Mawuwa anachokera ku 
kachilombo komwe kamadya zovala mowononga 
kwambiri. 

Chitsanzo: Mwanayu ndi njenjete. 


njirayachepa: wamatekenya, wopotoka mapazi. 
Chitsanzo: (1) Kukubwera njirayachepa. (2) Kodi 
njirayachepa uja ali kuti? 


njoka: 

(a) munthu woipa. 

Chitsanzo: Pamene miyezi iwiri inkatha, m’pamene 
ndinazindikira kuti mkazi uja ndi njoka. 

(b) munthu wosakonda kumwa madzi. 

Chitsanzo: Mwana ameneyu ndi njoka. 


njokaluzi: munthu wopanda mphamvu. Njokaluzi ndi 
chikopa chimene chimatsala, njoka ikufundula. Nthawi 
zina anthu amatha kuthawa chinthu chimenecho poganiza 
kuti ndi njoka yeniyeni. Chitsanzo: (1) Sindimadziwa 
kuti ndikuthawa njokaluzi. (2) Sangakumenyeni, iwowaja 
ndi njokaluzi. 


njole: mkazi wokongola 
Chitsanzo: Nawenso upeze kanjole kako. 


njovu: munthu wonenepa kwambiri. 
Chitsanzo: Mayi awo ndi njovu. 


njuta: biba; nyera. 
Chitsanzo: Alowa pachikangapo akukanjuta. 
nkhalamo: munthu wankhanza; woipa mtima. 


Chitsanzo: Amayi amene aja ndi nkhalamo, amazunza 
ana a anzawo. 


nkhali: mkazi. 
Chitsanzo: Ndikufuna udzakhale nkhali yanga! 


nkhaninkhani: zambirimbiri. 
Chitsanzo: Ali ndi ndalama zankhaninkhani. 


nkhatayagwa: munthu wosakonda ntchito. 
Chitsanzo: Mtsikana ameneyu ndi nkhatayagwa. Safuna 
kugwira ntchito koma kudya basi. 


nkholokolo: munthu woyambanitsa anthu. 
Chitsanzo: Anthu sati ayambana liti pamudzi pamene 
paja. Ndikuganiza kuti pali nkholokolo. 


nkhubzi: mbala; wakuba. 
Chitsanzo: Chenjerani, kwabwera nkhubzi. 

nkhulang’ona: munthu wolimba mtima. 
Chitsanzo: Kugwira ntchito ngati zimenezi kumafuna 
nkhulang ona. 


nkhumba: 

(a) munthu wauve. 

Chitsanzo: Anakwatirana ndi nkhumba. 
(b) wonenepa kwambiri. 

Chitsanzo: Akazi awo aja ndi nkhumba. 


nkhumbzi: munthu wakuba. 

Chitsanzo: (1) Chenjerani naye ameneyu akuyeretsani 
m’maso. Ndi nkhumbzi. (2) Mukusungira nkhumbzi 
pakhomo panu pano. 


nkhunguni: womana. 

Chitsanzo: Abambo amenewa ndi nkhunguni, amachoka 
pakhomo ngati alibe kalikonse, n’kupita kukamtini 
kukagula tiyi ndi chikonda moyo chake. 


nkhwangwa yatema bondo: mbale wako wakulakwira. 
Chitsanzo: Apatu nkhwangwa yatema bondo, m'pofunika 
mungokhululuka. 


nola mano: konzekera kudya zankhuli. 
Chitsanzo: M’pofunika tinole mano kuti tidzaswe ziboda 
pa ukwati wanu. 


nong’oneza bondo: dandaula utapeza mavuto chifukwa 
chosamva. 

Chitsanzo: (1) Anyamata amene anasiya sukulu lero 
akunong'oneza bondo. (2) Zimene mukuchitazi 
mudzanong'oneza nazo bondo. 


nsalu ya lekaleka: mwana wakhanda. Mawuwa 
amagwiritsidwa ntchito chifukwa makolo ambiri salola 

kuti mwana wakhanda anyamulidwe ndi aliyense 
kuopera kumupweteka. Akaona wina akufuna 
kumunyamula amamuuza kuti leka, usamugwire. 
Chitsanzo: (1) Banja la Achisale lagula nsalu ya lekaleka. 
(2) Mwamunayo wakwatiranso chifukwa akufuna nsalu 
ya lekaleka. 


nsanamirakande: nkhumba. 
Chitsanzo: Bizinezi ya nsanamirakande ndi yotentha 
masiku ano. 


nsoti/misoti: mkazi wosakwatiwa, mbeta. 
Chitsanzo: (1) Akuti wabwera kuno kudzafuna kansoti. 
(2) Mudzi muno muli misoti yabwinoyabwino. 


nsungwi yamtuwa: mlongo wako. 
Chitsanzo: Mlamu amakwiya kukabwera nsungwi 
yamtuwa. 


nsungwi: wamtali kwambiri. 
Chitsanzo: Taonani pamene walekezapo? Ndiwetu 
nsungwi bwanawe. 


ntchenzi m’mbuyo: sintha zomwe unayankhula. 
Chitsanzo: Osamachita ntchenzi m'mbuyo mukanena 
zinthu, anthu angasiye kukudalirani. 


ntchini: munthu woliza mkonono. 
Chitsanzo: (1) Akagona amangokhala ngati ntchini. (2) 
Anthu a kwawo onse ndi mitchini. 


ntchito yakalavulagaga: ntchito yovuta kwambiri; 
yolemetsa; ntchito yopweteka kwambiri. 

Chitsanzo: (1) Ukaphunzira kwambiri, sugwira ntchito 
yakalavulagaga. (2) Anamugamula kuti apite kundende 
komanso akagwire ntchito yakalavulagaga. 


nthanda: munthu wokongola kwambiri. 

Chitsanzo: Achiredzerere aja anakwatira kanthanda ka 
pantundapo. 


Nthanthi: nthabwala; nkhani zabodza. 
Chitsanzo: Akabwera n'kumakufotokozerani nthanthi 
zake, musamumvetsere. 


nthata: wokakamira. 
Chitsanzo: Mnyamata ameneyu ndi nthata eti, monse 
ndayambira kumukana muja! 


nthawi yachikuda: nthawi yochedwa, kuchita zinthu 
mochedwa, mosagwira nthawi. 
Chitsanzo: Ife timayendera nthawi yachikuda. 


nthenda ya kumwezi: khunyu. 

Chitsanzo: Akazi awo aja amadwala nthenda ya kumwezi. 
nthiti: mkazi. 

Chitsanzi: Ndipite kumudzi ndikatenge nthiti yanga. 


nthyamba: munthu waulesi. 
Chitsanzo: Ndani angasunge nthyamba pakhomo pake? 


nyala: 

(1) chita manyazi. 

Chitsanzo: Namwali ayenera kunyala akakumana ndi 
mwamuna. 

(b) dikira nthawi yaitali. 

Chitsanzo: Mudikirira mpaka kunyala. 

nyambita mapazi: nyengerera. 

Chitsanzo: (1) Kuteroko anabweranso 
kudzakunyambitani mapazi. (2) Kuti andithandiza 
akufuna ndichite kuwanyambita mapazi. 


nyambita mwana/munthu: lekerera mwana. 
Chitsanzo: (1) Anakula mopulukira chifukwa makolo 


115 


NKHOKWE YA ZINING'A 


awo ankawanyambita. (2) Ine sindifuna kumanyambita 
munthu. 


nyambitana: kondana kwambiri. 
Chitsanzo: Banja limene lija limachita kunyamitana. 


nyenya: gwira ntchito mwaulesi. 
Chitsanzo: Akabwera kuntchito kuno amangonyenya. 


nyenyezi: mtsikana wokongola kwambiri. 
Chitsanzo: Mnyamata wamfupi uja wagwira kanyenyezi 
kapamtundapo. 


nyika: 

(a) nama 

Chitsanzo: Koma zimenezi n'zoona, sakutinyika 
ameneyu? 

(b) chita zosalongosoka, kuwononga zinthu. 
Chitsanzo: (1) Ntchito ija angonyika. (2) Ndimaopa 
kuyankhula kuopa kuti ndinganyike. 


nyowa: chita manyazi aakulu. 

Chitsanzo: (1) Mnyamata wochenjeretsa uja 
ananyoweratu atamugwira ataba 50 kwacha. (2) Koma 
ndiye mwanyowatu, mpaka kukalipidwa pamaso pa akazi 
anu! 


nyozeka: chita manyazi, pusa. 

Chitsanzo: (1) Koma ndiye anyozekatu mayiwa, kugwa 
pagulu ngati pano! (2) Mwanayo anaona bambo ake 
akunyozeka. 


nyumba yaikulu: chimbudzi. 
Chitsanzo: Akatuluka kunyumba yaikulu, mukawatsirire 
madzi osamba m’manja. 


nyumba yodontha: mkazi wolongolola kwambiri. 
Chitsanzo: Akazi awo aja ndi nyumba yodontha. 

nzangwali: munthu wamtali kwambiri. 
Chitsanzo: Mwanayu ndi nzangwali. 


nzeruzayekha: munthu wosamva zonena za anzake. 
Chitsanzo: Alikuti nzeruzayekha uja? 


okoma apitana: Chitirana zabwino. 
Chitsanzo: Anawabweretsera thumba lachimanga ndipo 
nawonso apatsidwa mbuzi. Apatu okoma apitana. 


ola pakamwa: konda kutukwana. 
Chitsanzo: Anamasina ndi owola pakamwa. 


oloka moto: gonana. 
Chitsanzo: Anawapezerera akuoloka moto. 


oloka: 

(a) maliza kusamba monga amachitira akazi mwezi ndi 
mwezi. 

Chitsanzo: Ndaoloka masiku awiri apitawo. 

(b) choka m' mavuto; khala pabwino. 

Chitsanzo: Mukangokhoza mayeso ndiye kuti mwaoloka. 


olokera pa kangaude: chita mwayi utakumana ndi 
mavuto oti sukanapulumuka. 

Chitsanzo: Anangotsala pang’ono kundigwira moti 
ndaolokera pa kangaude. 


olotsa azungu: kazinga chimanga. 
Chitsanzo: Uzani alendowa azipita kuti tiolotse azungu. 


omba bumi: peza palibe. 
Chitsanzo: Anzanga agula chimanga, koma ine ndaomba 
bumi. 


omba khoma: pita kwina n’kulephera kupeza zimene 
ukufuna. 

Chitsanzo: Ndimaganiza kuti ndikawapeza ali pakhomo, 
koma ndaomba khoma. 


omba mfuti: chita choipa. 
Chitsanzo: Mwana wa a Nasiyani waomba mfuti. 


omba nkota: tchula mfundo yaikulu. 

Chitsanzo: Mongoomba nkota, tagwirizana kuti 
pasapezekenso munthu wokakamiza mwana wake kupita 
kubanja. 


ombera kuphazi: sangalala kwambiri; thokoza 
kwambiri. 

Chitsanzo: Tinaombera kuphazi apongozi atatitumizira 
thumba la chimanga. 


ombera mapira pamutu: chenjerera, pusitsa. 
Chitsanzo: Talima ndife, koma akungotiombera mapira 
pamutu. 


ona bwino: 

(a) kusaiwala kuthokoza amene wakuthandiza 
mosayembekezereka. 

Chitsanzo: Munthu wina akakugwiritsa kenakake, 
umafunika uyambe kuona bwino. 

(b) yamba kuganiza moyenera. 

Chitsanzo: Zimene anenezi zandithandiza kuti ndiyambe 
kuona bwino nkhaniyi. 

(c) kumva bwino. 

Chitsanzo: M’mawa wonsewu mutu wakhala 
ukundipweteka, koma panopa ndayamba kuona bwino. 


ona mbwadza: khaulitsidwa. 
Chitsanzo: Mnyamata wakuba uja waona mbwadza 
atamubudula zala. 


ona mtima: khala wachilungamo, wopanda chinyengo. 

Chitsanzo: Ntchito ya kubanki imafuna anthu oona 
mtima. 


ona ndi maso: ona wekha. 
Chitsanzo: Ndipita kuti ndikaone ndi maso. 


ona nsanawanjira: bwerera kwanu, nyamuka 
n'kumapita kumene wachokera. 

Chitsanzo: Kunjaku kwada, tsopano ndione nsana 
wanjira. 


ona nyatwa: khala pamavuto. 
Chitsanzo: Achimwene anu aja aona nyatwa akapanda 
kubweza ngongole. 


ona zakuda: kumana ndi mavuto osaneneka, khaula. 
Chitsanzo: Akadzabweranso adzaona zakuda. 


onekera chimphonongolo: pusa. 
Chitsanzo: Amafuna azioneka ochenjera kwinaku 
akuonekera chimphonongolo. 


onekera m’mimba: mawuwa amagwiritsidwa ntchito 
ponena za mwana wamn’ gono kwambiri, wosakhwima. 
Chitsanzo: Sindingamalimbane ndi mwana woonekera 
m’mimba ngati kamene kaja. 


onekera matumbo: 

(a) khala wopanda mphamvu. 

Chitsanzo: Kodi mnyamata woonekera matumbo uja 
angamenye munthu? 

(b) wam’ng’ono kwambiri; wosakhwima. 

Chitsanzo: Ndani wakwatira mwana woonekera matumbo 
uja. 


onekera ng’amba: onekera poyera. 
Chitsanzo: Achinyengo onse aonekera ng amba. 

onekera uchitsiru: pusa. 
Chitsanzo: Apa ndiye mwaonekera uchitsirutu. 


onera pakhosi: dwala kwambiri; tsala pang’ono 
kumwalira. 

Chitsanzo: (1) Tinapita kukawaona, komatu 
timangoonera pakhosi kuti ali moyo. (2) Pamene zafika 
ndi poti tikungoonera pakhosi. 


onerana m’botolo: nyozana. 
Chitsanzo: Sindidziwa chifukwa chake amaonerana 
m’botolo. 


onerana/penyerana m’kodi: nyozana, dererana kapena 
chitirana mwano. Chitsanzo: Anthu a midzi iwiriyi 
amaonerana m kodi. 


onerana/penyerana m’madzi: dana kwambiri, 
kusalemekezana. 

Chitsanzo: Mbewa ndi zimene zinachititsa kuti ayambe 
kuonerana m ’'madzi. 


onetsa chinameta nkhanga mpala: menya kwambiri, 
onetsa zoopsa. 

Chitsanzo: Ukadzabanso mango mumtengo wangawu, 
ndidzakuonetsa chinameta nkhanga mpala. 


onetsa dzino (mano): sekerera. 
Chitsanzo: (1) Sindinamuonepo akuonetsa dzino/mano. 
(2) Anthu amenewa si ofunika kumawaonetsa mano. 


onetsa mbwadza: khaulitsa munthu. 
Chitsanzo: Anthu olusa amuonetsa mbwadza. 


onetsa mfolo: onetsa zoopsa. (Enanso amanena kuti 
“udziwa mfolo.”) 
Chitsanzo: Anzawo awaonetsa mfolo. 

onetsa miyendo: ulula zinazake, chititsa kuti nkhani 
kapena chinachake chionekere poyera. 

Chitsanzo: Muzichita zinthu mosamala, mungaonetse 
miyendo. 


onetsa mpeni: ipha. 
Chitsanzo: M’pofunika tambala ameneyu timuonetse 
mpeni. 


onetsa nkolokolo: pusa. 
Chitsanzo: Bambowa amayankhula ngati anzeru 
osadziwa kuti akuonetsa nkolokolo. 


onetsa nyenyezi: menya moopsa kwambiri. 
Chitsanzo: (1) Anzake a mowa anamuonetsa nyenyezi. 
(2) Mnzake wamkalasi anamumenya mbama loonetsa 
nyenyezi. 


onetsa polekera: khaulitsa. 
Chitsanzo: Akabweranso mowa uli m' mutu ndimuonetsa 
polekera. 


onetsa zakuda: menya kwambiri; khaulitsa. 
Chitsanzo: Mukachita masewera akuonetsani zakuda. 


ongolani pakamwa: yankhulanipo; yankhira nkhani. 
Chitsanzo: Musangoti du, nanunso taongolaniko 
pakamwa. 


osamba: apantchito, ophunzira, olemera. 
Chitsanzo: Akazi amasiku ano akumakhala osamba. 


osati masewera: kwambiri. 
Chitsanzo: Mwana wanu wamenyedwa ndi aphunzitsi 
osati masewera. 


otayika: osokonekera. 
Chitsanzo: Ana awo onse ndi otayika. 

pachiindeinde: posangalatsa; pachimake. 
Chitsanzo: Msonkhanowo utafika pachiindeinde, 
pulezidenti anayamba kudikula. 


pachika (pachikana): kudziika pamavuto; ikana 
m'mavuto. 

Chitsanzo: (1) Apa ndiye mwadzipachikatu, zoona 
kuulula nkhani yopusa ngati imeneyo! (2) Anthu akuba 
aja apachikana. 


pachika: 

(a) ika wina pamavuto; ulula zolakwa za wina. 

Chitsano: (1) Apa ndiye mwadzipachikatu, zoona kuulula 
nkhani yopusa ngati imeneyo! (2) Anthu akuba aja 
apachikana. 

(b) siya kugwiritsa ntchito chinthu. 

Chitsanzo: Masiku ano tikuyenda wapansi, njinga ija 
tinapachika. 


pachiswe: pangozi. 
Chitsanzo: Moyo wawo uli pachiswe. 


padzuwa: pamavuto. 
Chitsanzo: Anangotithawa n’kutisiya padzuwa. 


paka chipere: namiza. 

Chitsanzo: (1) Kuteroko amakuuzani kuti anayamba 
ntchito? Amakupakani chipere! (2) Ndikuona kuti 
watipaka chipere. 


paka mafuta pakamwa: chita chinyengo pofuna 
kupangitsa ena kuganiza kuti wachitira munthu zinazake. 
Chitsanzo: Angotipaka mafuta pakamwa kuti azunguwa 
aziona ngati amatithandizadi. 


paka munthu wina: namizira munthu wina wosalakwa. 
Chitsanzo: Anapereka mimba ndi wina, koma iyeyo 

anangomupaka. 


pakamwa padzaulukira mbereswa: udzapalamula. 
Chitsanzo: Osamangoyankhulayankhula pakamwa 
pangaulukire mbereswa. 


pakamwa papite mphepo: khalako osadya. 
Chitsanzo: Mwana ameneyu safuna kuti pakamwa pake 
papite mphepo. 


pakamwa podya therere/pakamwa poterera: munthu 
wabodza. 

(1) Chitsanzo: Osamakhulupirira zimene amakuuzani, 
pakamwa pake m 'podya therere. 

(2) Chitsanzo: Mtsikana amene uja ali ndi pakamwa 
poterera. 


pakamwa podya zamchere: munthu amanena mawuwa 
posonyeza kuti munthu akhoza kulakwitsa 
m’kayankhulidwe kapena kunena bodza. 

Chitsanzo: Muzingotikhululukira, apa ndi pakamwa 
podya zamchere. 


pakamwa: 

(a) munthu wodziwa kuyankhula 

Chitsanzo: Amene uja ndi wochenjera pakamwa. 
(b) wolongolola. 

Chitsanzo: Mwana uyu ndi wapakamwa. 


pakhota mchira wanyani: pamene pali vuto. 
Chitsanzo: M’malo momangokangana, tiyeni tiyambe 
taona kaye pakhota mchira wanyani. 


pakona: 

(a) pamavuto. 

Chitsanzo: Nthawi zambiri mwayi ngati umenewu 
umandipeza ndili pakona. 

(b) panikiza. 
Chitsanzo: Aphunzitsi aja anandiika pakona. 


pakula ndalama: iba ndalama zambiri. 
Chitsanzo: Anthu ena am'boma amapakula ndalama. 


pala mano: chenjeretsa. 
Chitsanzo: Ukapusa naye munthu ameneyu akupala 
mano. 


pala moto kudambwe: palamula. 
Chitsanzo: Pamenepatu wapala moto kudambwe. 


pala pakamwa/mkamwa: kubwera kudzakufunsa 
kapena kudzayankhula nawe kuti akutole zifukwa. 
Angatanthauzenso kubwera kudzakuyamba. 
Chitsanzo: Samabwera kudzacheza, anabwera 
kudzandipala pakamwa. 


pala: lephera. 

Chitsanzo: (1) Mdani wako akamapala umafunika 
ungomusiya kuti amalizitse. (2) Amene wakhoza ndi uyu, 
mnzakeyo wapala. 


palana ubwenzi: yamba kugwirizana; khala paubwenzi. 
Chitsanzo: (1) Akufuna tipalane nawo ubwenzi. (2) 
Anthu ankadana aja apalana ubwenzi. 


palasa: yenda kwambiri. 
Chitsanzo: Sindingakwanitse kuyenda nawo limodzi 
chifukwa amapalasa. 


palasika: kalipa, ipsa mtima. 
Chitsanzo: Atamva zoti mwana wawo watenga mimba, 
anayamba kupalasika. 


palasira makala a moto: ika munthu wina m’mavuto. 
Chitsanzo: Anthu oipa mtima ngati awa amakonda 

kupalasira anzawo makala a moto. 


pambuka: 

(a) biba; nyera. 

Chitsanzo: Ndi ndani wapambukira apa? 

(b) patuka; choka panjira; siya kutsatira. 
Chitsanzo: Osapambuka panjira ya choonadi. 


pamchenga: phweka, khala chosavuta. 
Chitsanzo: (1) Timu imeneyi ndi pamchenga. (2) Mayeso 
ake anali pamchenga. 


pamoto: pamavuto. 
Chitsanzo: Amene wabetsa njinga ya agogo ali pamoto. 


pampondachimera: pachimake, posangalatsa. 
Chitsanzo: Mpikisano wafika pampondachimera. 


pamwera galu: kulibe kapena kuti zatha. 
Chitsanzo: “Kodi ntchito ija mwaipeza?” “Ayi kwamwera 
galu.” 


pana: 

(a) khala pachibwenzi, funsira n’kuloledwa. 
Chitsanzo: Mnyamata wamanyazi uja wapana. 

(b) panikiza munthu kuti achite zinazake kapena aulule 
nkhani inayake. 

Chitsanzo: Atangofika kunyumba, anamupana mpaka 
anaulula. 


panda pake: khala wosathandiza. 
Chitsanzo: Anthu amenewa ndi opanda pake, 
sangatithandize. 


panda pokopera: khala munthu woipa, wopanda 
pabwino. 
Chitsanzo: Anthu amenewa ndi opanda pokomera. 

pandime: mawu otanthauza kupezedwa ukugwira 
ntchito. 
Chitsanzo: Anadipeza ndili pandime. 


panga phada: chita masewera. 

Chitsanzo: (1) Munthu wamkulu ngati ine sindingakhale 
pano n kumapanga phada. (2) Mukayamba kupanga 
phada akuchotsani ntchito. 


panga zisanu: sintha zimene unanena. 
Chitsanzo: Dzulo unalonjeza kuti ubwera, koma lero 
wayamba kupanga zisanu. 


panga zoopsa: khaulitsa. 
Chitsanzo: Akakupezani akupangani zoopsa. 


pansengwa panu/pawo: anzanu. 
Chitsanzo: Zimenezi ndi zimene amakonda kuchita 
pansengwa pawo. 


pansi mtedza: chenjerani. Chitsanzo: Pansi mtedza, 
mwana wakuba uja wabwera. 


pansi pamtima: 

(a) Chenicheni chimene munthu akufuna koma 
sakuyankhula. 

Chitsanzo: Ndinamuuza kuti sindikufuna ngakhale kuti 
pansi pamtima ndimafuna. 

(b) Mmene ukumvera mumtima mwako. 

Chitsanzo: Amayankhula kuchokera pansi pamtima. 


pantondo: pagulu. 

Chitsanzo: Nkhani zam’banja mwawo zimathera 
pantondo. 

panyansa: paipa; pavuta. 

Chitsanzo: Nditaona kuti panyansa, ndinangochokapo. 

paphata: pachimake pa zinthu. 
Chitsanzo: Pa Bwandilo ndi paphata pa makhalidwe 
oipa. 


pasambira mfulu: peza zabwino chifukwa choti ena 
ochita bwino apeza zinthuzo; kudya nawo. 

Chitsanzo: Lero ndinayenda ndi bwana uja ndipo ena 
anatiitanira mpunga. Inenso ndinangoti pasambira mfulu! 


pata: lemera. 
Chitsanzo: Bambo awo ndi wopata. 


patali: munthu wosasewera naye; waluso kwambiri. 
Chitsanzo: (1) Achimwene anu aja ndi patali. (2) Amene 
uja ndi patali, sungamupose kuthamanga. 


pathala: kusamba kwa akazi. 
Chitsanzo: Palibe mkazi amene sakhala pathala. 


pathupi: khala woyembekezera; mimba, mayi wa pakati. 
Chitsanzo: Akazi awo ali ndi pathupi. 


patsa gwanda: dula manja. 
Chitsanzo: Wakuba uja amupatsa gwanda. 


patsa shati: dula mikono. 
Chitsanzo: Wakuba uja amupatsa shati. 


patukana: kusiya kukhalira limodzi kwa anthu omwe 
anali pabanja. 
Chitsanzo: Anthu akwatirana dzana aja apatukana. 


payera: zatha. 
Chitsanzo: Ndimafuna kukathyola misale, koma nditafika 
ndinapeza payera. 


pazamwala: tambwali. 
Chitsanzo: Aliyense amadziwa kuti amene uja ndi 
pazamwala, palibe angamukongoze ndalama. 

pembedza/lambira: lemekeza; tamanda; nyengerera. 
Chitsanzo: Akufuna ndizichita kuwapembedza kuti 
andithandize. 


pendapenda: kusayenda bwino kwa zinthu. 
Chitsanzo: (1) Pakatipa zinthu zinali pendapenda. (2) 
Pendapenda si kugwa koma kuchalira ulendo. 


penga: vuta kwambiri. 

Chitsanzo: (1) Akanadziwa kuti nanenso ndi wopenga 
sakanandiputa. (2) Anapenga atangozindikira kuti 
ndalama zake zasowa. 


penyera patali: khala ngati sakukuona. 
Chitsanzo: Titafika kumudzi, sanabwere kudzatipatsa 
moni moti amangotipenyera patali. 


peputsa: nyoza, derera. 
Chitsanzo: Sagwirizana nanu chifukwa mumamupeputsa. 


perekeza ndi maso: yang’ana munthu moloza kumene 
akulowera. 

Chitsanzo: N’chifukwa chiyani amandiperekeza ndi 
maso? 


perekeza: tuma munthu komwe amafuna kale kupitako. 
Chitsanzo: Iyeyu anaonako kadona kumeneko, ndiye 
kumutumanso komweko n ’kumuperekeza. 


peremende: mwamuna wadazi lalikulu. 
Chitsanzo: Mnyamata uyu ali ndi masweswe aakulu. 
Akadzakula adzakhala peremende. 


pereseka: vutika kwambiri. 
Chitsanzo: Akhala akupereseka kungochokera pamene 
anawachotsa ntchito. 


peza bwino: khala ndi ndalama; lemera. 

Chitsanzo: Banja lawo ndi lopeza bwino. 


peza mpumulo: mawu amenewa amabwera tikamanena 
za munthu amene anali pamavuto ndiye mavutowo atha 
kapena munthu amene wakhala nthawi yaitali osapeza 
banja kenako n'kulipeza. 

Chitsanzo: (1) Ndipite kumudzi kuti mwina ndikapezeko 
mpumulo. (2) Musiyeni akwatiwe kuti nayenso apeze 
mpumulo. 


peza mtima: dekha. 

Chitsanzo: (1) Achimwene, kumaupeza mtima 
mudzapeza zanu m’tsogolo. (2) Kuti upeze zabwino 
umafunika kuupeza mtima. 


pezeka: dwala kwambiri, vutika. 
Chitsanzo: Komatu m'bale wathuyu wapezeka! 


pezerera: onerera; chenjeretsa. 
Chitsanzo: Ndiwe ching'onga ndithu, n’chifukwa chake 
aliyense amakupezerera. 


phala: 

(a) yankhula zopanda nzeru. 

Chitsanzo: Mwayakhulazitu ndi phala lenileni. 
(b) chita zosalongosoka. 

Chitsanzo: Zimene mwachitazi ndi zaphala. 


phana maso: yang’anizana. 
Chitsanzo: (1) Anachita manyazi titaphana maso. (2) 
Akunama kuti sanandione pomwe tinaphana maso. 


phaphalitsa ndi mafunso: panikiza ndi mafunso. 
Chitsanzo: Nanunso anakuphaphalitsani ndi mafunso? 


phava: zambiri. 
Chitsanzo: Amumenya kaphava ka makofi. 

phazi limodzi: 

(a) mwamantha. 

Chitsanzo: Pakhomo paja ndimayenda phazi limodzi. 
(b) kusakhazikika. 

Chitsanzo: M’tauni muno ndangopondamo ndi phazi 
limodzi. 


phazi ndiwombole: thawa zitavuta. 
Chitsanzo: Ukaona kuti zavuta umangoti phazi 
ndiwombole! 


phazi thandize: thawa zitavuta. 
Chitsanzo: Zitavuta ndinangoti phazi thandize! 


phazi: mtunda wautali. 
Chitsanzo: Pali phazi kuti ukafike kwa Goliyo. 


pheduka/phedula: ululika/ulula. 
Chitsanzo: (1) Muyaluka nkhaniyi ikapheduka. (2) Ndani 
amene waphedula nkhaniyi? 


pheka: theka, gwidwa. 
Chitsanzo: Wakuba amavuta uja wapheka. 


phera ufulu: lakwira munthu posalemekeza ufulu wake. 
Chitsanzo: Ana a masiku ano ukamawauza kuti 
asamavale ngati akupita kubafa, akumakuyankha kutu 
usawaphere ufulu. 


pheramphongo: tsirira ndemanga, sonyeza kuti 
ukugwirizana ndi zimene wina wanena. 

Chitsanzo: Ndikufuna kupheramphongo pa mawu amene 
akuluwo anena. 


pherera: kudziteteza, kudzitchinjiriza. 
Chitsanzo: Amawayankha mowapherera. 


phesi. munthu wopanda mphamvu. 

Chitsanzo: Ukakhala phesi ndi bwino kungokhala chete 
poopa kudziputira mavuto. 


phethira: pusa pang’ono. 
Chitsanzo: Mukaphethira akuyeretsani m’ maso. 


phetsa: 

(a) gulitsa. 

Chitsanzo: Ndaphetsa njinga yanga ija. 

(b) pweteketsa munthu wina. 

Chitsanzo: Zimene mukuchitazi muwaphetsatu akazi anu 
aja. 

phewa: munthu amene umadalira. 

Chitsanzo: Mwana amene uja ndi phewa langa. 


phika maso: nyada kwambiri. 
Chitsanzo: Atsikana a masiku ano ukawauza nkhawa 
zako, akumangophika maso n'kutsonya. 


phika/phikana: menya munthu modetsa nkhawa; 
menyana. 

Chitsanzo: (1) Ndinawapeza akuphikana. (2) Anzake 
amuphika. 


phimba m’maso: pusitsa, namiza, nyenga. 
Chitsanzo: Akungofuna kutiphimba m 'maso. 
phinya: panikiza kwambiri. 

Chitsanzo: Kuti aulure m’pofunika kumuphinya. 


phinza: vala. 
Chitanzo: Koma ndiye waphinza suti yabwinotu! 


phokonyole: chinthu chakutha, chakale. 
Chitsanzo: Agula phokonyole wawo kuti apume kuyenda 
wapansi. 


131 


NKHOKWE YA ZINING'A 


phokoso: fungo loipa, kununkha. 
Chitsanzo: Ndi sokosi za ndani zikupanga phokosozo? 


phoma bodza: namiza munthu. 
Chitsanzo: Nanunso anakuphomani bodza? 


phonya: lephera, lakwitsa. 
Chitsanzo: Pepani ndinaphonya m'kalankhulidwe. 


phoso: 

(a) chakudya. 

Chitsanzo: Ndatenga kaphoso. 

(b) katundu. 

Chitsanzo: Anabwera ndi kaphoso ka chimanga. 


photchola: 

(a) siya mkazi kapena mwamuna wako n'kukagona ndi 
wina. 

Chitsanzo: Mwamunayu anaphotchora. 

(b) lakwitsa; chita zinthu mosalongosoka. 

Chitsanzo: Mwana uja waphotcholansotu, moti 
amuthamangitsa pakhomo. 


phovomora: menya modetsa nkhawa. 
Chitsanzo: Mkazi wamkamwa uja amuphovomoranso 
dzulo. 


phuka: 

(a) chira; yamba kupeza bwino. 

Chitsanzo: Achibale onse omwe amafuna kulanda chuma, 
sanasangalale ataona kuti m'bale wayambanso kuphuka. 
(b) sangalala. 

Chitsanzo: Koma ndiye mukuphukamotu m'taunimu. 


phula ngozi: menya munthu, vulaza munthu, chita ngozi. 
Chitsanzo: Mutengeni mwana wanuyu akhoza 
kundiphulitsa ngozi. 

phula pamoto: wombola munthu pamavuto aakulu. 
Chitsanzo: Koma ndiye mwandiphula pamototu. 


phula utsi: nena zinthu zimene sukuzimvetsa. 
Chitsanzo: Mayi aja amaphula utsi. 


phula: 

(a) chiritsa munthu nthenda imene yakanika asing'anga 
ena. 

Chitsanzo: Amene uja amadwala mwakayakaya, kaya ndi 
ndani wamuphula? 

(b) munthu wopusa. 

Chitsanzo: Sukulu imafuna mwana wochangamuka osati 
phula ngati limeneli. 

(c) peza chuma. 

Chitsanzo: Anzanu aja anaphula. 


phulika maso: ona zosaona. 
Chitsanzo: Usayang’ane kuno ungaphulike maso. 


phuliphuli: kongola, oneka bwino. 
Chitsanzo: (1) Phuliphuli si kanthu, njinga ndi tcheni. (2) 
Phuliphuli ameneyu mukulowera kuti? 


phulitsa/phulitsidwa: pereka mimba; patsidwa mimba. 
Chitsanzo: (1) Kodi mnyamata amene waphulitsa 
mtsikanayu ndi ndani? (2) Mtsikana ankangoyenda maso 
ali m"mwamba uja waphulitsidwa. 


phulitsa: menya modetsa nkhawa. 
Chitsanzo: Mwana ameneyu ndimuphulitsatu akapitiriza 
kuchita mwano! 


phulusika: kalipa. 
Chitsanzo: Ndinawapeza akuphulusika, maso ali piriwiri 
ndi ukali. 


phuma: chita zinthu mosaganiza bwino; pupuluma 

pochita zinthu; khala wolongolola. 
Chitsanzo: (1) Ntchito yosoka nsapato ndi chisongole 
sifuna munthu waphuma. (2) Mnyamatayu ndi waphuma. 


phuvumula: menya koopsa. 
Chitsanzo: Chimunthu chimenechi n’chofunika 
kuchiphuvumula. 


phwanya lamulo: chita zinthu zosemphana ndi 
malamulo. 

Chitsanzo: Anthu onse amene akuphwanya malamulo 
amangidwa. 


phwanya: 

(a) chakudya. 

Chitsanzo: Lowanitu, muli phwanya m’nyumbamu. 
(b) menya modyetsa nkhawa, menya koospa. 
Chitsanzo: Ukuchita makani, ndikuphwanyatu! 


phwasula: menya koopsa, panda. 
Chitsanzo: Akachita masewera ndimuphwasula. 


phwetsa nkhuto: puma utamaliza kudya. 

Chitsanzo: Ndikakhala pampando wa ndakhutandalema 
kuti ndikaphwetse nkhuto. 

pima: 

(a) zolowera mavuto. 

Chitsanzo: Ine ndinapima ndi mavuto. 

(b) kusapsa. 

Chitsanzo: Chimanga chimene amakazinga chija 
chapima. 


pinda mchira: chita mantha. 
Chitsanzo: Zinthu zikavuta chonchi ambiri amangopinda 
mchira n’kuthawa. 


pinda: sokoneza munthu kuti asamve zimene mukunena. 

Chitsanzo: Koma ndiye mwatipindatu, mukutanthauza 
chiyani? 


pindika nsana: kalamba. 
Chitsanzo: Ngakhale anthu ooneka amapindika nsana 
moyo wawo ukamapita kumalecheleche. 


pindira shati: konzekera kugwira ntchito. 
Chitsanzo: Titangouzidwa kuti atipatsa ndalama 
tikagwira ntchitoyo, tinayamba kupindira mashati. 


pindirana mashati: kangana. 
Chitsanzo: Ndinawapeza atapindirana mashati. 


pindirana ndevu mkamwa: kangana, vutitsana. 
Chitsanzo: Akupindilana ndevu mkamwa m’nyumbamu. 


pininga: lodza. 
Chitsanzo: Chilichonse sichikuyenda, zikungokhala ngati 
awapininga anzawo. 


pisa khoswe mu ufa: 

(a) siyira mbala zinthu zomwe ikhoza kuba. 

Chitsanzo: Kumusiyira munthu ameneyu pakhomo pano 
n'kupisa khoswe mu ufa. 

(b) palamula. 

Chitsanzo: Anapisa khoswe mu ufa n’kuthawa pamudzi 
pano. 


pisa m” maso: pita kukaona munthu kapena chinthu, 
yendera munthu. 

Chitsanzo: (1) Anabwera kuti akupiseni m'maso. (2) 
Ndangoti ndidutseko kuti ndikupiseni m 'maso. 


pisa m’matumba/lowa m”matumba: thera ndalama; 
tengera ndalama; saukitsa. 
Chitsanzo: (1) Mukapanda kusamala akupisani 

m'matumba. (2) Nyumba imeneyi yandilowa 
m 'matumba. 


pita kumanzere: kusagwirizana nacho, kusachita bwino 
zinazake. 

Chitsanzo: (1) Nyemba zinandipita kumanzere. (2) 
Masewera a mpira anandipita kumanzere. 


pita kumwezi: dwala matenda a akazi, samba. 
Chitsanzo: Mkazi amayenera kuyala kampango pabedi 
akapita kumwezi. 


pita m’madzi/lowa m’madzi: pita pachabe, 
kungoonongeka. 
Chitsanzo: Ndalama yanga yangolowa m 'madzi. 


pita pachabe: bereka mwana wakufa. 
Chitsanzo: Mayiwa ali ndi vuto chifukwa aka ndi 
kachitatu kupita pachabe. 


pita padera: bala mwana wakufa. 
Chitsanzo: Zimandimvetsa chisoni mayi kudikirira 
miyezi isanu ndi inayi n kupita padera. 


pita pansi/pitira pansi: chitira wina chiwembu; 
kupusitsa munthu; chenjerera. 

Chitsanzo: (1) Anthu am” mudzi uno ayamba kundipitira 
pansi, ndiyenera kumakhala wosamala. (2) Atambwali 
okhaokha sangapitane pansi. 


pita panzeru: posa wina pa nzeru. 
Chitsanzo: Anangochepa koma amakupitani panzeru. 


pita poduka mphepo: pita popanda anthu, panokha. 
Chitsanzo: Tiyeni tikakumane poduka mphepo. 


pokoma anatayira galu: mawuwa amanenedwa 
pofotokoza za munthu wopanda pabwino, anthu 

akamuchitira zabwino iye amabweza zoipa. 
Chitsanzo: Mwana wanuyu alibe pabwino, pokoma 
anatayira galu. 


pokonyola khosi/potola khosi: ipha munthu; khaulitsa. 
Chitsanzo: (1) Anzanu otsutsa boma anapotokoledwa 
makosi. (2) Akupotokolani makositu mukapitiriza kuvuta. 


poloza: mawu amenewa amanenedwa chiweto 
chikabereka mwana wakufa. Chitsanzo: Mbuzi imeneyi 
imangopoloza nthawi zonse. 


ponda chitsononkho: 

(a) lakwitsa chinachake; chimwa. 

Chitsanzo: Munthu wina akaponda chitsonokho 
osamaseka, mawa ukhoza kudzakhala iwe. 

(b) tenga matenda opatsirana pogonana. 
Chitsanzo: Mzimayi woyendayenda uja anaponda 
chitsononkho. 


ponda lupsa: kula, yamba kusamba kapena kutulutsa 
umuna. 
Chitsanzo: Wayamba kuvuta mmene waponda lupsamu. 


ponda mabuleki: siya kuchita zinthu zosalongosoka. 
Chitsanzo: Nditaona kuti anthu ambiri akutenga 
kachilombo, ndinaganiza zoponda mabuleki. 


ponda mothudzula: pondereza. 
Chitsanzo: N’chifukwa chiyani enafe amatiponda 
mothudzula? 


ponda mwala: khala ndi podalira. 
Chitsanzo: Akamayankha mwamakani amakhala kuti 
waponda mwala. 


ponda njati: tenga matenda opatsirana pogonana. 


137 


NKHOKWE YA ZINING'A 


Chitsanzo: (1) Ankangoti zungulizunguli ndi anyamata. 
Pano anaponda njati ndipo akungokhala pakhomo. (2) 
Masiku ano n’ngofunika kumayenda mosamala kuopera 
kuponda njati. 


ponda pachilonda: puta munthu. 
Chitsanzo: Anthu aja anapondana pachilonda. 


ponda pakhosi: 

(a) ipha. 

Chitsanzo: Amene wandibera ndalama zangazo 
wandiponda pakhosi. 

(b) menya kwambiri. 

Chitsanzo: Anzake amuponda pakhosi. 


ponda pamutu: 

(a) badwa pambuyo pa woyamba. 

Chitsanzo: Mwana uyu anaponda pamutu pa uyu. 
(b) nyoza. 

Chitsanzo: Ife amangotiponda pamutu. 


ponda phazi limodzi kumanda: tsala pang’ono 
kumwalira. 

Chitsanzo: Mukanamva zina ndithu, ndinaponda phazi 
limodzi kumanda. 


ponda: 

(a) bwereka kapena tenga chinthu cha wina 
osamubwezeranso. 

Chitsanzo: Amuponda ndalama zake zonse. 
(b) menya kwambiri. 

Chitsanzo: Anzake ndi amene amuponda. 


pondana: badwa pambuyo pa mnzake. 
Chitsanzo: Ana a wa ndi opondana, wamkulu ndi 
wamfupiyu ndipo wamng’ono ndi wamtaliyo. 

pondaponda: yendayenda. 

Chitsanzo: (1) Ndatopa kukhala pakhomo pano. 
Ndikupita kukapondaponda. (2) Muzipondaponda kuti 
ena akuoneni. 


pondera/yendera kuseri kwa phazi: nyada. 
Chitsanzo: Chifukwa choti kwawo ndi kochita bwino, 
amapondera kuseri kwa phazi. 


ponderera: posa. 
Chitsanzo: Mwanayutu akukupondererani m'kalasi 
muno. 


ponya katapita: lephera kapena kunena mawu zinthu 
zitapita. Chitsanzo: Mwaponya katapita. Kuteroko 
mumaganiza kuti ndikupatsaninso ngongole ina? 


ponya miyala: taya munthu, siya kukuthandiza; dana. 
Chitsanzo: Ayamba kutiponya miyala chifukwa choti 
tasauka. 


ponya mwendo/phazi: 

(a) vina. 

Chitsanzo: Nyimbo zotere zimakoma kuponya mwendo. 
(b) yenda mofulumira. 

Chitsanzo: Kunjaku kwada, tiyeni tiponye phazi. 


ponya patsogolo: thandiza. 

Chitsanzo: Pamenepatu mwandiponyera patsogolo. 
ponya sitepe: vina. 

Chitsanzo: Ndinadabwa nditamuona akuponya sitepe pa 
ukwati. 


potola: ipha. 
Chitsanzo: Amene wandibera miyono yanga 
wandipotola. 

potoza: lakwitsa. 
Chitsanzo: Anthuwa amapotoza mawu a Mulungu kuti 
agwirizane ndi mfundo zawo. 


psanga: iba, tenga zambiri kuposa ena. 

Chitsanzo: (1) Zonse zomwe ali nazozi n zopsanga. (2) 
M’malo moti tigawane mwachilungamo 
akumangopsanga. 


psereza nalo bodza: namiza kwambiri. 

Chitsanzo: Iye amangomvetsera, samadziwa kuti 
akumupsereza nalo bodza. 

psinja: panikiza. 

Chitsanzo: Mavuto amupsinja. 

psipitsa mpani: bera munthu, tengera munthu wina 


chinthu. 
Chitsanzo: Mnzake uja ndi amene wamupsipitsa mpani. 


psitiriza: pondereza. 
Chitsanzo: Akuluakulu aboma akumangopsitiriza 
amphawi. 


psota: menya kwambiri. 
Chitsanzo: Anzake amupsota kwambiri. 


psuta: munthu wakuba. 
Chitsanzo: Tam’ pusitsa psuta uja. 


pukusika: yenda monyada. 
Chitsanzo: Kodi mukudzizunziranji pomayenda 
mopukusika apa? Palibetu angakufunsireni pano! 


pukusika: yenda moyerekedwa. 
Chitsanzo: Akamadutsa apa akumachita kupukusika. 


pulukira: khala wosokonekera, wosaphunzira, 
wonongeka. 

Chitsanzo: Makolo akakhala olekerera, mwana 
amapulukira. 


pulula: lephera. 
Chitsanzo: Wapulula, amaganiza kuti agwira! 


pumitsa mapazi: siya kuyenda wapansi; yenda 
pagalimoto kapena njinga. 
Chitsanzo: Ndagula njinga kuti ndipumitseko mapazi. 


punthwa: lakwitsa chinachake. 
Chitsanzo: Munthu aliyense amapunthwa nthawi zina. 


puta mavuto: yamba dala zinthu zomwe zikhoza 
kukuika m’mavuto. 

Chitsanzo: (1) Anawa andiputira mavuto. (2) Amenewatu 
akuwaputa mavuto, aziona! 


puta tsoka: kudzibweretsera tsoka kapena mavuto. 
Chitsanzo: Zoona angatukwane munthu wosalakwa uja, 
kuliputatu tsoka kumeneko! 


puta: yamba kuchita chinachake monga kugwira ntchito. 
Chitsanzo: (1) Mukuchedwa ndi chiyani, anzanutu aiputa 
ntchito. (2) Kodi anzathu mwaiputa kale? 


putira nkhondo: ika wina m' mavuto. 
Chitsanzo: Ana anga mwandiputira nkhondo, bwanji 
osakhuzumukako inu! 


pwamwantha: menya modetsa nkhawa. 
Chitsanzo: Munthu woyerekedwa uja 
anamupwamwantha anzake. 


pwepwete: munthu wolemera. 
Chitsanzo: (1) Dera lino kumakhala mapwepwete. (2) 
Anzanu anakwatiwa ndi pwepwete. 


pweteka (thobwa kapena chakudya china): imwa 

kapena kudya kwambiri. 
Chitsanzo: Tinapeza ataphika thobwa moti tinalipweteka 
kwabasi. (2) Njala inatipha moti tinaipweteka nsima. 


pweteka khasu: lima kwambiri. 
Chitsanzo: Akamwini omwe amalipweteka khasu 
amakondedwa pamudzi. 


pweteka nsima: kudya kwambiri nsima. 
Chitsanzo: Koma ndiye taipwetekatu nsima. 


samba pakamwa: kometsa mawu. 

Chitsanzo: Anthu ena akaona kuti mwana wawo 
wapalamula amasamba pakamwa, koma akakhala wa ena 
ndiye matukutuku. 


samba pakumwa: palamula. 
Chitsanzo: Amene uja athamangitsidwa pamudzi pano. 
Wasamba pakumwa. 


samba: 

(a) Munthu amene ali nazo zambiri ndipo zina 
amangoseweretsa. 

Chitsanzo: Anzathutu mukusamba m'ndalama! 

(b) Matenda amene azimayi amadwala mwezi ndi mwezi. 
Chitsanzo: Mwina ndaima, ndinasiya kusamba miyezi 
iwiri yapitayo. 


sambira m’manja: 

(a) gwira ntchito mwaluso zedi; gwira ntchito moikirapo 
mtima. 

Chitsanzo: Nyumbayo anaimanga moisambira m ’manja. 
(b) chita zinazake kuti pamapeto pake usadzakhale ndi 
mlandu. 

Chitsanzo: Katundu wanu ndi uyu, zikakuvutani 
musabwere, ndakusambirani m manja. 

sambira m’nkhali: chita mwayi. 
Chitsanzo: Inuyo ndi amene mwachititsa kuti tisambire 
m'nkhali lero. 


sambira munkhate: chita tsoka. 

Mawuwa anabwerera pakuti munthu wina anapita 
kunyumba kwa ena n’kukawapeza akumaliza kumene 
kudya. Anthuwo anamuuza kuti ali mwana 
ankawasambitsira munkhate n’chifukwa chake amayenda 
ndi tsoka. 

Chitsanzo: Lerotu ndiye mwasambira munkhate. 


sambitsa chokweza: chenjeretsa, langa munthu kapena 
kumuwonongera chuma. 

Chitsanzo: (1) Ngofunika kumusambitsa chokweza. (2) 
Osewera a dziko lino asambitsidwa chokweza ndi 
osewera a ku Zimbabwe. 


sambitsa ndi zibakera: menya munthu modetsa nkhawa. 
Chitsanzo: Mwanayo anawasambitsa bambo ake ndi 
zibakera. 


samezamate: munthu yemwe akayamba kuyankhula 
sasiya, wolongolola. 
Chitsanzo: Mkazi wake uja ndi samezamate. 


Samisoni: munthu wamphamvu. 
Chitsanzo: Anzathu aja anakwatiwa ndi Samisoni. 


samvamkunkhu: munthu wopirira amene sathawa 
ngakhale akumane ndi zovuta. 
Chitsanzo: Anyoni ndi samvamkunkhu. 


samvamtsonyo: munthu amene samasamala ngakhale 
anzake azimunyoza. 

Chitsanzo: Anasiyani ndi samvamtsonyo, umati 
ukawanena, mawa amabwera kwanu kudzapempha 

mchere. 


sanduka luzi: onda kwambiri. 

Chitsanzo: Msungwana ankapukusika uja 
simungamudziwe lero, anasanduka luzi atatenga 
kachilombo. 


sanza madandaulo: nena madandaulo ako onse. 
Chitsanzo: Ndikupita kuofesi kwawo komweko kuti 
ndikasanze madandaulo anga. 


saona ndi maso: munthu wakuba. 
Chitsanzo: Kodi saona ndi maso uja ali kuti? 


saonandege: nkhumba. 
Chitsanzo: Akufuna ndikawakonzere saonandege. 


sapita m’thumba: satulutsa ndalama. 
Chitsanzo: Anthu ena akapita kumowa sapita m'thumba, 
amangodikira kuti anzawo aziwagulira. 


sasa: kana munthu; siya kucheza naye. 
Chitsanzo: Kodi anzanu aja anakusasani? 


sasatuka: tengeka kwambiri. 
Chitsanzo: Ndani angafunsire mtsikana wosasatuka ngati 
ameneyu! 


sasira nkhani: namizira munthu wina wosalakwa. 
Chitsanzo: Munthuyu ndi wosalakwa, nkhaniyi 
angomusasira. 


satha phazi: amakonda kupita kumalo enaake. 
Chitsanzo: (1) Waona chiyani kuti asamathe phazi 
pakhomo pano. (2) Munthu ameneyu satha phazi 
pakhomo pano. 


sauka: 
(a) kumwalira kwa wina wa m'banja. 

Chitsanzo: Pakhomo pano tinasauka chipitireni 
achimwene athu aja. 

(b) kuvutika ndi chinachake. 

Chitsanzo: Akusaukabe ndi matenda aja. 


sekana zikundu: nyozana chifukwa cha mavuto omwe 
nonse muli nawo. 

Chitsanzo: Tisamasekane zikundu! Musaiwaletu kuti 
nanunso khalidwe lanu ndi lomweli. 


sekerera chankhama: sekerera mosaonetsera. 
Chitsanzo: Anzawo amasekerera chankhama poopa kuti 
afiti angaone n’kuwalodza. 


sekerera kukhudu: sekerera mosaonetsera. 
Chitsanzo: Mukundinena eti? Nanga n’chifukwa chiyani 
mukusekera ku khudu. 


sekereren’kudyeremwana: munthu wachinyengo. 
Chitsanzo: Amene uja ndi sekereren 'kudyeremwana. 


semphana chichewa: yambana; kusagwirizana. 
Chitsanzo: Anthu aja anasemphana chichewa. 


semphana maganizo: kusagwirizana pa nkhani inayake. 
Chitsanzo: Asiya kuyankhulana chifukwa asemphana 
maganizo. 


senda chikopa: menya munthu modetsa nkhawa; 
khaulitsa. 
Chitsanzo: Ndikakumana naye ndimusenda chikopa. 


senda: menya kwambiri. 
Chitsanzo: Akusendatu amene uja! 


senza: mwalira. 
Chitsanzo: (1) Amfumuwo azunzika kwa kanthawi, lero 

asenza. (2) Achemwali awo aja asenza mlungu wathawu. 


senzera pankhongo: imva nkhani molakwika. 
Chitsanzo: Nkhaniyitu mwaisenzera pankhongo. 


sesa mudzi: chita mankhwala kuti mfiti zonse zichoke. 
Chitsanzo: Kubwera ng'anga kuti idzasese mudi. 


sesa: 

(a) fala, khudza ambiri. 

Chitsanzo: Njala imene ija inasesa mudzi wonse. 

(b) ipha zonse kapena kuchotsa zonse. 

Chitsanzo: (a) Chitopa chasesa nkhuku zonse. (b) 
Matendawa akhoza kusesa mudzi wonse. 

(c) chita mwambo wochotsa zinyalala zonse pakhomo 
pakachitika maliro. 

Chitsanzo: Maliro tinaika dzana madzulo, tasesa dzulo. 


sewera ndi pakamwa: 

(a) yankhula zinthu zoti ukhoza kupalamula nazo. 
Chitsanzo: Munthu ameneyutu akusewera ndi pakamwa, 
zoona kumanyoza mtsogoleri wadziko? 

(b) khala wodziwa kuyankhula. 

Chitsanzo: Aphunzitsidwa amasewera ndi pakamwa. 


sewera paulimbo: chita zinthu zomwe ukhoza 
kupalamula nazo, seweretsa zinthu zoipa/zoopsa. 
Chitsanzo: Bambowa akusewera paulimbo, akachita 
masewera amangidwa. 


seweretsa ndalama: gwiritsira ntchito ndalama 
mosasamala. 

Chitsanzo: Ankaseweretsa ndalama, pano ndi pamene 
wayamba kupanga mapulani ndalama zitamuthera. 


shomola nkhandwe: palamula. 

Chitsanzo: Anyamata amene aja amupha, washomola 
nkhandwe. 


shondokola: landa. 
Chitsanzo: Sungalemere ndi zinthu zoshondokola. 


si nkhani: si vuto. 
Chitsanzo: Kwa ife ndalama si nkhani, ndi kutapakutaya. 


sindiona: mawuwa amanenedwa ndi munthu amene 
samatha kuwerenga m” malo mongonena kuti kusukulu 
sanapiteko. 

Chitsanzo: (1) Ngakhale muwapatse kalatayo palibe 
chimene angatolepo chifukwa samaona. (2) 
Mukawapatsa buku mungoononga chifukwa samaona. 


sindyeka: Munthu wosatheka kumenyedwa; 
wosagonjetseka. 

Chitsanzo: Amene ujatu ndi sindyeka, koma tsiku lina 
adzadyeka ndi mafupa omwe. 


sinja mkonono: liza mkonono kwambiri. 

Chitsanzo: Mwana uyu amausinja mkonono. 

sinja: 

(a) mawuwa amanenedwa posonyeza kuti chinthu wailesi 
imalira bwino. 

Chitsanzo: Wailesiyi ikusinja! 

(b) menya munthu. 

Chitsanzo: Anzake amusinja koopsa. 


sisita: gwira ntchito pang’onopang’ono. 
Chitsanzo: Anthu ena amadziwa ntchito ndithu, koma 
amangosisita. 


sisitira bombono/bondo: zengereza. 
Chitsanzo: Akafuna kuchita chinthu amakonda kusisitira 
bombono. 

siya fumbi liri kobo: thawa. 
Chitsanzo: Atangoona akubawo anasiya fumbi liri kobo! 


siya fumbi: thawa. 
Chitsanzo: Ataona kuti zavuta, mnyamatayo anasiya 
Jumbi. 


siya kafumbu: mwalira. 
Chitsanzo: Amalume awo asiya kafumbu. 


siya kumwerana madzi: dana kwambiri. 
Chitsanzo: Masiku ano samwerana madzi, akakumana 
sayankhulana. 


siya m’malere: mawuwa amanenedwa zikakhala kuti 
munthu sanafotokoze zondikhutiritsa kapena sanamalize. 
Chitsanzo: Basi mwamaliza? Koma ndiye mwandisiya 
m'maleretu! 


siya mgaiwa/gaga: mawu achipomwe onena za munthu 
amene wamwalira. 

Chitsanzo: (1) Chigawenga chija chasiya m 'gaiwa. (2) 
Ukapitiriza khalidwe loipali usiya gaga. 


siyira chitsakano: luma kwambiri. Chitsanzo: Ataona 
kuti amenyedwa kwambiri, anangomusiira chitsakano 
mnzakeyo. 


soka mphasa: gona chifukwa cha matenda. 
Chitsanzo: (1) Masiku ano sakupeza bwino, 
akungokhalira kusoka mphasa. (2) Sabata imeneyi 
ndimasoka mphasa. 


sokoneza mutu: pangitsa kuti usowe chochita. 
Chitsanzo: Nkhaniyi yandisokoneza mutu. 


solola mlomo: kwiya kwambiri. 
Chitsanzo: Ndinadziwa kuti akazi awo akwiya koopsa 

chifukwa anachoka atasolola mlomo. 


solola ndalama: iba ndalama zochepa. 
Chitsanzo: Ena akamapakula ndalama, ena amangosolola 
yasopo. 


songo: munthu wabwino pamaso, koma kuseri 
amakukonzera chiwembu kuti akuphe kapena 
kukunenera mabodza. 

Chitsanzo: Chenjerani, munthu ameneyu ndi songo. 


sonkhezera: limbiktsa. 

Chitsanzo: (1) Kumene mukuchitakutu ndi kusonkhezera 
mavuto! (2) Si bwino kumasonkhezera anzako kuti 
amenyane. 


sosoka nthenga: pusa. 
Chitsanzo: Munthu woyerekedwa amafunika kumusosola 
nthenga. 


sosolera pamsampha: chenjeretsa. 
Chitsanzo: Sindifuna kuchita zinthu ndi ameneyu, 
amakonda kusosorera pamsampha. 


sosora nthenga: mawuwa amanenedwa ndi munthu 
amene anali ndi udindo kapena mphamvu zinazake ndiye 
mphamvuzo zinatha kapena ena anamuchotsera 
mphamvuzo. 

Chitsanzo: Abusa aja awasosola nthenga. 


sowa cholaza: tsatira khalidwe lolakwa la kumaloko. 
Chitsanzo: Ukapita pamudzi wa zidakwa, umasowa 
cholaza. 


sowa mtengo wogwira: thedwa nzeru; sowa chochita. 
Chitsanzo: (1) Awachotsa ntchito moti akusowa mtengo 
wogwira. (2) Njala imeneyi kaya tigwira mtengo wanji! 

(3) Anyamata aja awatulutsira katundu m’nyumba moti 
akusowa mtengo wogwira. 


sowa pogwira: sowa chochita; vutika kwambiri. 
Chitsanzo: Amene sanakolole chaka chatha akusowa 
pogwira. 


sowa tulo: lephera kugona. 
Chitsanzo: Nkhaniyi imamusowetsa tulo. 


sowa yamchere (yasopo): sowa ndalama, vutika. 
Chitsanzo: Azibusa ambiri akudya bwino nkhosa zawo 
zikusowa yamchere. 


sukusula: Chenjera. 
Chitsanzo: Tsopano asukusula moti ayamba kutinyoza. 


sula: 

(a) funira munthu mankhwala obereketsa. 

Chitsanzo: Ataona kuti zavuta, anapita kukasulitsa 
mankhwala. 

(b) thandiza kuti ukhale wanzeru. 

Chitsanzo: Aphunzitsi a m’Malawi muno amasula ana 
okalowa m’sukulu za ukachenjede. 


sumbudzula: menya, khaulitsa. 
Chitsanzo: Ukabweranso usiku ndikusumbudzula. 


sunga make khutu: mvetsera mwatcheru. 

Chitsanzo: ndikufuna kupempha nonse kuti musunge 
make khutu chifukwa zimene tinene pano ndi zofunika 
kwambiri. 


sunga malamulo: mvera malamulo. 
Chitsanzo: Pasukulu pano tikufuna ana osunga 
malamulo. 

sunga mawu: kwaniritsa zimene walonjeza. 
Chitsanzo: Mfumuyi imasunga mawu ake. 


sunga nthawi: bwera pa nthawi yake, kusachedwa. 
Chitsanzo: (1) Mabwana a pano sasunga nthawi. (2) 
Aliyense azolowere kusunga nthawi. 


sunga pakamwa: khala wosakonda kuyankhula nkhani 
zachinsinsi. 

Chitsanzo: Mwana ameneyu ndimamukhulupirira, 
amasunga pakamwa. 


sunga pakamwa: sunga chinsinsi. 
Chitsanzo: Amene ajatu satha kusunga pakamwa. 


sungani mwana: chenjerani. 
Chitsanzo: Sungani mwana, mnyamata wakuba uja 
watuluka kundende. 


sunsunuka: kula. 
Chitsanzo: Mwanayutu wasunsunuka, m’pofunika 
mumupatse malangizo. 


suntha: khudza, gwira mtima. 
Chitsanzo: Nkhani ya mnyamatayo yandisuntha. 


sunzumira anthu: pita kukaona anthu kwa nthawi 
yochepa. 

Chitsanzo: Ndakhalitsa m’tauni muno, m'pofunika 
ndipite kumudzi ndikasunzumire anthu. 


supula: puta mkwiyo. 
Chitsanzo: Andisupula, adziwanso kuti ndine Nasimango. 


swazi: mwamuna wosatha kufunsira mkazi. 
Chitsanzo: Charles ndi swazi. 


sweka mutu: khala wolongolola, wovuta. 

Chitsanzo: Ntchito ngati zimenezi zimafuna anthu 
osweka mitu. 


swera mphanje: 

(a) wonjezera mabodza. 

Chitsanzo: Usamachite kufotokoza moswera mphanje. 
(b) chitira munthu zinthu zovuta. 

Chitsanzo: Kodi mukufuna kufunsira? Bwerani ife 
tikuswereni mphanje. 


swetsa mutu: patsa maganizo kwambiri. 
Chitsanzo: Nkhani imeneyi ikundiswetsa mutu. 


swiswiri: munthu wamlomo wautali. 
Chitsanzo: Kodi swiswiri uja ali kuti? 


tafuna mlandu: yankhula pamlandu. 
Chitsanzo: Anthuwo atasonkhana, amfumu anayamba 
kuutafuna mlanduwo. 


takasa: sokoneza zinthu. 
Chitsanzo: Bwana woyamba anangotakasa zinthu 
n'kuchokapo. 


takata: khala ndi khalidwe lachimasomaso. 
Chitsanzo: Watakata amuna ambiri mkazi ameneyu. 


takataka: gwira ntchito, phika chakudya. 
Chitsanzo: (1) Mkazi amafunika azitakataka. (2) 
Musachoke, mayi akutakataka kuseriku. 


talikira: choka pamalo. 
Chitsanzo: (1) Adikireni, sanatalikire. (2) Musabwere 
madzulo, mundipeza nditatalikira. 


tama mano: tama nzeru, chuma, mphamvu ndi zina. 
Chitsanzo: Ukamafuna kuchita chinachake, umatama 
mano. 

tambala: mwamuna. 
Chitsanzo: Atambala awiri apamudzipo amasosolana 
chifukwa cholimbirana mkazi. 


tambalala: khazikika. 

Chitsanzo: (1) Musabweretu kudzatambalala pakhomo 
pano. (2) Kodi mwachita kutambalala? Pajatu amati 
musachedwe! 


tamula: tchula dzina la munthu kapena chinthu 
chinachake. 
Chitsanzo: Onse afika, kupatulapo amene mwatamulawo! 


tapa mkamwa: funafuna zolakwa pa zomwe wina 
akunena. 

Chitsanzo: Sikuti akundifunsa kuti adziwe, akungofuna 
kunditapa mkamwa. 


tatede: ndalama. Angagwiritsidwenso ntchito ponena 
zinthu zina zimene simukufuna kuti anthu azidziwe. 
Chitsanzo: Tatede wako ndamuika pansi pa mtsamiro. 


taya bomwetamweta: taya mwayi wopezapeza. 
Chitsanzo: Koma ndiye mwataya bomwetamwetatu! 


taya madzi: kodza. 
Chitsanzo: Ndidikireni nditayeko madzi paselipa. 


taya mimba: ipha mwana wosabadwa. 
Chitsanzo: Boma likulola azimayi omwe atenga mimba 
zosakonzekera kuti azitaya mimba. 


taya msuzi: taya mbiri yabwino. 
Chitsanzo: Ukalephera kudzigwira umatha kuchita 
zosayenera n 'kutaya msuzi wonse. 


taya mtima: yamba kuona kuti zinthu sizingayendenso. 
Chitsanzo: Ndinataya mtima nditaona kuti zaka zikudutsa 

asakuimba foni. 


taya nthawi: wononga nthawi. 
Chitsanzo: Mukungotaya nthawi yanu kulimbana ndi ine. 


tayana: lekana, dana. 
Chitsanzo: Anthu ankagwirizana aja anatayana. 


tayira kamtengo: pereka ulemu. 
Chitsanzo: Ndawatayira kamtengo, akanakhala ena 
sakanaugwira mtima! 


tayira kudzala: khululuka. 
Chitsanzo: Zonse zomwe anandichitira ndazitayira 
kudzala. 


tchaina: chosalimba. 
Chitsanzo: Chilichonse masiku ano ndi cha tchaina. 


tchatchatuka: chenjeretsa. 
Chitsanzo: Mwana ameneyu ndi wotchatchatuka. 


tchera kumwezi: lephera, kutulukiridwa kuti umanama. 
Mawuwa amanenedwa ukazindikira kuti munthu 
amafuna kukupusitsa, ndiye wamutulukira. 

Chitsanzo: Amaganiza kuti akadzimvetsa chisoni 
ndiwapatsa ndalama, koma atchera kumwezi. 


tchera: konzera chiwembu. 
Chitsanzo: Akufuna kunditchera kuti wolakwa ndikhale 
ine. 


tchika: bedi, chitanda, kama. 

Chitsanzo: Wodwalayo anamuika patchika. 

tchipa: 

(a) lola aliyense. 

Chitsanzo: Atsikana ovuta aja anatchipa masiku ano. 
(b) oneka wotsika kapena wotsalira. 

Chitsanzo: Akuona kuti atchipa akayenda wapansi. 


telala: munthu wokonda kugonana ndi akazi. 
Chitsanzo: Bambo awa ndi telala. 


tema: ipha. 
Chitsanzo: Matenda a malungo akutema anthu ochuluka. 


tembenuka: lapa, siya kuchita zoipa. 
Chitsanzo: Amene akufuna kudzapulumuka ayenera 
kutembenuka. 


tembenukira: sintha poyerayera, ukira. 

Chitsanzo: (1) Tinagwirizana bwinobwino koma titafika 
ananditembenukira. (2) Mabwenzi anga onse 
anditembenukira. 


tenderera: 

(a) wonjezera zina ndi zina munkhani. 

Chitsanzo: Anthu amakonda kutenderera nkhani. 

(b) kometsera. 

Chitsanzo: Nkhani yake ija anaitenderera kwambiri moti 
imangokhala ngati yabodza. 


tenga kafukanyeka: tenga matenda opatsirana 
pogonana. Chitsanzo: Ananyanya kuthamanga, lero ndi 
uyu watenga kafukanyeka. 


tenga mtima/koka mtima: 

(a) kopa; sangalatsa kwambiri. 

Chitsanzo: (1) Ndalama zija ndi zimene zinanditenga 
mtima. (2) Nyimboyi yandikoka mtima. 

(b) pweteketsa mtima. 

Chitsanzo: Mawu ananena aja ananditenga/anandikoka 
mtima. 


tenga pakati: tenga mimba; khala woyembekezera. 

Chitsanzo: Mayi akatenga pakati, amafunika 
kumadzisamalira. 


tenga pathupi: tenga mimba; khala woyembekezera. 
Chitsanzo: Kungochokera pamene anatenga pathupi, 
anayamba ulesi woopsa. 


tengana chulu chathyula: tsagana ndi munthu. 
Chitsanzo: Adatengana chulu chathyula. 


tengana: 

(a) kwatirana 

Chitsanzo: (1) Mnyamata ndi mtsikana uja atengana. (2) 
Angoganiza zongotengana popanda kuchita ukwati. 

(b) yendera limodzi. 

Chitsanzo: Atengana, alowera uku. 


tengeka: kusachedwa kukopeka ndi chinthu. 
Chitsanzo: (1) Anthu ena ndi otengeka zedi. (2) Mwana 
wanuyu ndi wotengeka ndi zinthu. 


tengera kuchala: nyoza. 
Chitsanzo: Osamalola kuti anthu azikutengerani kuchala. 


tengera kumtoso ngati nyama yagalu/maliro a njoka: 
nyoza, luluza, chepetsa. 

Chitsanzo: Sindifuna zonditengera kumtoso ngati nyama 
yagalu! 


tengera kunyanga: bwera naye pamodzi. 
Chitsanzo: Ndinaganiza zongowatengera kunyanga. 


tengera pamgong’o/senzera pamgong’o: 
(a) nena za munthu wina zomwe sukuzidziwa 
bwinobwino; kusamvetsa zinthu. 

Chitsanzo: Nkhaniyi aitengera pamgong’o. 
(b) nyoza munthu. 

Chitsanzo: Ndimadana ndi anthu oti azinditengera 
pamgong'o. 


tengera pamwamba: imva kapena fotokoza zimene 
sunazimve bwino. 

Chitsanzo: Ungachite bwino kumvetsera zimene 
akunenazi kuti usazitengere pamwamba. 


tengera phuma: chita zinthu mofulumira kwambiri. 
Chitsanzo: Amene uja si wofunika kumutengera phuma, 
akupwetekani! 


tengetsa: 

(a) panikiza chinthu kapena munthu pomufunsa mafunso 
kapena kumuthamangitsa. 

Chitsanzo: Anzake anamutengetsa. 

(b) nena munthu monyoza; gemula. 

Chitsanzo: Wathawapo chifukwa choti anzake 
anamutengetsa. 


tengulira: samalira chinthu. 
Chitsanzo: Banja n ’kutengulira. 


tenthana moto m’nyumba: longolozana. 
Chitsanzo: Pakangotha chaka, anthu okwatirana 
amayamba kutenthana moto m nyumba. 


tenthatizime: munthu woyambanitsa anthu. 
Chitsanzo: Pamudzi pano pali tenthatizime. 


tera pa uta: dzidzimutsa. 
Chitsanzo: Mavutowatu atera pa uta. 


terera: vuta kwambiri. 
Chitsanzo: Atangobwera achikulirewo panatelelera. 


thabza mitambo: chita zinazake pofuna kupusitsa anthu 
kuti achoke, inuyo mukumanenso. 

Chitsanzo: Titaona kuti pachuluka anthu, tinabalalika 
mothabza mitambo. Timafuna enawo achoke kuti 
tikamadya tikhalepo tokhatokha. 


thamanga magazi/mwazi: pupuluma, kusaugwira 
mtima. 

Chitsanzo: Mayi musathamange magazi, tikupatsani 
ndalama zanu! 


thamanga: gonana ndi amuna kapena akazi ambiri. 
Chitsanzo: (1) Mkazi amene uja ndi wothamanga. (2) 
Wafatsa panopa, pakatipa anathamanga zedi mtsikana 
ameneyu. 


thamangathamanga: gwira ntchito kapena kuchita 
bizinezi kuti upeze kenakake. 

Chitsanzo: Ndikapanda kuthamangathamanga ndidya 
chiyani m'tauni muno? 


thamangira kumatenda: yendera odwala. 
Chitsanzo: Ndikuthamangira kumatenda, amalume 
adwala. 


thambo: dothi lakumanda. 
Chitsanzo: Pofuna kukhaulitsa anamfedwa, adzukuluwo 
anatenga thambo n’kukaliunjika kunsewu. 


thandizana: gonana n'cholinga chongokhutiritsa 
khukhutiritsa chilakolako chakugonana. 
Chitsanzo: Achinyamata ambiri a ku koleji 
amathandizana. 


thawa mfuwu wako womwe: dabwa zimene wanena 
wekha. 

Chitsanzo: N’chifukwa chiyani amathawa mfuwu wake 
womwe? 


thawa mtswatswa wako womwe: dabwa kapena kukana 

zomwe unaziyamba wekha. 
Chitsanzo: Ananena yekhatu, lero akuthawa mtswatswa 
wake womwe. 


thawira pawindo: siya sukulu. 
Chitsanzo: Ife sitinapite patali ndi sukulu, tinathawira 
pawindo. 


thawitsana: kutengana kwa mwamuna ndi mkazi 
n'kupita kutali n’kumakakhala limodzi. 
Chitsanzo: Anathawitsana ndi mwamuna wa eni. 


theka: topa. 
Chitsanzo: Koma ndiye wathekatu, pita ukagone! 


theratu: 

(a) wonda kwambiri. 

Chitsanzo: Simungawadziwe pano, atheratu. 

(b) toperatu. 

Chitsanzo: Ndayenda kwambiri moti ndatheratu. 


thetsa anthu: phetsa anthu. 
Chitsanzo: Mfumuyi ithetsa anthu ikapanda kuwateteza. 


thetsa makani: menya munthu kuti asiye kuchita 
mwano. Chitsanzo: Anzake amuthetsa makani. 


thetsa mankhalu: dabwitsa munthu, kukhaulitsa 

munthu. 

Chitsanzo: (a) Sindinaonepo munthu wokakamira 
chonchi moti wandithetsa mankhalu. (2) Anthuwa 
amachita zinthu mothetsa mankhalu. 


thetsa nzeru: sowetsa chochita. 
Chitsanzo: Mavutowa andithetsa nzeru. 


thima: 
(a) mwalira. 

Chitsanzo: (1) Chigawenga chija chathima. (2) Limbikira 
kugwira ntchito kuti ukadzathima tidzagawane chuma 
chakochi. 

(b) ledzera kwambiri. 

Chitsanzo: Amangodzikodzera akathima. 

(c) siya kuganiza, khala ngati sakudziwa chimene 
chikuchitika, sokonezeka. 

Chitsanzo: Bambowa amathima nthawi zina. 


thimbirira: kusaoneka bwino chifukwa cha mavuto. 
Chitsanzo: Mkazi wakwatiwa sabata yatha uja 
wathimbirira kale. 


thina: vuta. 
Chitsanzo: (1) Mabwenzi enieni amaoneka zinthu 
zikathina. (2) Ataona kuti zathina, anathawa. 


thipa: munthu wonenepa. 
Chitsanzo: Anakwatirana ndi thipa. 


thira dothi m’khutu: 

(a) ipha. 

Chitsanzo: Akachita masewera anthu amuthira dothi 
m'khutu. 

(b) kwirira mtembo m'” manda. 

Chitsanzo: Chaka chatha n'chimene tidawathira dothi 
m'khutu. 


thira m’dengu: pusitsa. 
Chitsanzo: Akungofuna kutithira m dengu. 


thira mafuta: pusitsa. 
Chitsanzo: Ndinadziwa kuti akuthirani mafuta. 


thiredopampu: munthu wokonda kumwa tiyi kapena 
thobwa. 
Chitsanzo: Mwana wanuyu ndi thiredopampu. 

Thomasi Didimo: munthu wokonda kukayikira. 
Chitsanzo: Iwe ndi Thomasi Didimo, ukufuna ndikuuze 
bwanji kuti ukhulupirire? 


thonthola: khala chete. 
Chitsanzo: Tatontholani mu anzanu ayankhuleko. 


thothoka mapiko: itha mphamvu, lephera kuchita 
zinazake. 

Chitsanzo: (1) Munthu akayamba kutasa chonchi 
amafunika kumuthothola mapiko. (2) Pano anafatsa 
chifukwa anathothoka mapiko. 


thothoka nsidze: khala wopanda manyazi kapena 
mantha. 
Chitsanzo: Sindifuna mtsikana wothothoka nsidze. 


thovu: longolola. 
Chitsanzo: Akamayankhula ndi anzake amachita thovu. 


thowa: menya munthu. Chitsanzo: Amuthowa anzake. 


thudzula gule: menya munthu; chita ndewu. 
Chitsanzo: Akachita masewera tithudzula gule. 


thudzula: menya modetsa nkhawa. 
Chitsanzo: Akapitiriza kundiputa ndimuthudzula. 


thunga: munthu wokonda kukhala m’nyumba. Thunga 
ndi njoka imene imakonda kukhala kuuna wake 
osatuluka kunja. 

Chitsanzo: Nankhoma ndi thunga, amachita manyazi 
kukhala pagulu. 


thupi (chithupi): nenepa. 
Chitsanzo: (1) Abale awo onse ndi athupi. (2) Mwana uja 
ali ndi chithupi. 


thyasika: khala wochenjeretsa kapena wolongolola. 

Chitanzo: Atsikana ake ndi othyasika. 


thyola bano: kutha msinkhu, yamba kusamba kapena 
kutulutsa umuna. 

Chitsanzo: (1) Mwana ujatu wathyola bano chaka 
chathachi. (2) Wayamba kuchita manyazi kwambiri, 
ndikukhulupirira kuti wathyola bano. 


thyola khola: siya munthu amene unakwatirana naye 
n'kukwatira wina kapena kumagona ndi amuna kapena 
akazi ena. 

Chitsanzo: Bambo aja anathyola khola n’kupita m’ mudzi 
wapamtundapo. 


thyola mtima: khumudwa. 
Chitsanzo: Zimene achitazi zandithyola mtima. 


thyola nkhongono: chititsa kuti mphamvu zikuthere; 
foola. 

Chitsanzo: Sindinayembekezere kumva zimenezi moti 
mwandithyola nkhongono. 


thyolana bweya: vutitsana. 
Chitsanzo: Chokani pano, musamathyolane bweya 
pakhomo panga pano! 


thyolera katsatsa: pereka ulemu. 
Chitsanzo: Inu ndi akuluakulu, timakuthyolera katsatsa. 


thyolera: 

(a) khala wopirira. 

Chitsanzo: Ngati ukufuna ukakhala bwino pamudzi paja, 
uzikangothyolera ngakhale akunyoze. 

(b) gona. 

Chitsanzo: Mlondayo anamupeza akuthyolera. 

thyoletsa bande: thamangitsa. 
Chitsanzo: Ukapitiriza kushashalika adzakuthyoletsa 
bande. 


tibula: menya kwambiri. 
Chitsanzo: Akachita masewera ndimutibula. 


tikupungula mpweya: mawuwa amanenedwa pouza 
munthu kuti anene chimene wabwerera. 
Chitsanzo: Tati tikupunguleni mpweya! 


tokota: lalata, vuta. 
Chitsanzo: Abwanawa amatokota koopsa. 


tola chikwama: lemera; chita mwayi. 
Chitsanzo: Anzanu aja anatola chikwama. 


tola mkamwa: fufuza zolakwa m'zokamba za anthu. 
Chitsanzo: Amabwera kuno kuti adzangonditola 
mkamwa. 


tola nkhwangwa ndi mpini womwe: chita mwayi 
waukulu. 

Chitsanzo: Anzathutu mwatola nkhwangwa ndi mpini 
womwe. Mpaka kulandira mbewu ndi feteleza yemwe! 


tola: derera, nyoza, siya kukulemekeza. 
Chitsanzo: Ana a sukuluwa amanditola. 


tolera: mvetsa zimene wina akunena, lumikiza zimene 
wina ananena kapena kuchita. 

Chitsanzo: Ndaitolera tsopano, kodi ndi zimene 
amatanthauza? 


tolerana: mvana, gwirizana. 
Chitsanzo: Anthuwa amatolerana. 


totobwa: 

(a) dikirira mpaka kutopa, pusitsidwa. 
Chitsanzo: Anandindikiriritsa mpaka kutotobwa. 
(b) pusa. 

Chitsanzo: Bamboyu ndi wototobwa. 


tsala madzi amodzi: tsala pang'ono kufa kapena kutha. 
Chitsanzo: (1) Ine ndiye ndangotsala madzi amodzi. (2) 
Nyembazi zangotsala madzi amodzi. 


tsala mafupa okhaokha: wonda kwambiri. 
Chitsanzo: Mutawaona simungawazindikire, angotsala 
mafupa okhaokha. 


tsamira mkono (gonera dzanja): mwalira. 
Chitsanzo: (1) N’zachisoni kuti bambo aja atsamira 
mkono. (2) Mudzandilira ndikadzagonera dzanja. 


tseguka m’maso: zindikira. 

Chitsanzo: (1) Apatu ndiye mwanditsegula m ’maso, 
sindimadziwa kanthu. (2) Zimene a zaumoyo atiuza 
zatitsegula m ’maso. 


tseguka m’mutu: 

(a) zindikira kapena kumvetsa zinazake. 

Chitsanzo: (1) Apatu ndiye ndatseguka m ’mutu, 
sindimadziwa kuti malambe ndi ofunika chonchi! (2) 
Maphunziro amenewa anditsegula m mutu. 

(b) yamba kukhala wanzeru. 

Chitsanzo: Mwanayu watseguka m'mutu, n’chifukwa 
chake wayamba kuchita bwino kusukulu. 


tseguka/tsegula m" mimba: khala ndi nkhawa; khala ndi 
mantha. 

Chitsanzo: Amaganiza kuti akandiuza zimenezi 
nditseguka m 'mimba. 


tsegula pakamwa: yankhula. 

Chitsanzo: Amaonekadi waulemu, koma akangotsegula 
pakamwa m'pamene ndinadziwa kuti ndi khuluku. 


tseka chimbudzi chako: mawu omwe anthu amanena 
pouza munthu kuti akhala chete. Chitsanzo: Ana opusa 
inu, tatsekani zimbudzi zanuzo. 


tsekera mbewa kuuna: tsekereza zokoma. 
Chitsanzo: Anthu amafuna kukuthandizani inu 
n’kuwaberanso! Mwatsekerezatu mbewa kuuna 
pamenepa! 


tsengera: sintha mawu. 
Chitsanzo: Atamupanikiza, anayamba kutsengera. 


tsetsera: mwalira. 
Chitsanzo: Sindimadandaula munthu woipa akatsetsera. 


tsika: 

(a) vina mwaluso. 

Chitsanzo: Mtsikana uja akati atsike, simungamukonde. 
(b) munthu amene amadwala akatsirizika. 

Chitsanzo: Pamene amatsika, achibale onse anali atafika. 


tsikira kulichete: mwalira. 
Chitsanzo: Ana awo onse anatsikira kulichete. 


tsina khutu: ululira munthu chinsinsi chinachake. 
Chitsanzo: (1) Bwerani pang'ono ndikutsineni khutu za 
munthu akubwerayo. (2) Tikaona zodabwitsa tizitsinana 
makutu. 


tsina ndi therere: khala wopanda mphamvu. 
Chitsanzo: Gwira mwamphamvu, osamakhala ngati 
anakutsina ndi therere. 


tsinira mafulufute kuuna: tsekereza mwayi. 
Chitsanzo: Ukanalimbikira akanakupatsanso zinthu zina, 

koma watsinira mafulufute kuuna. 


tsinzinan’tole: munthu wakuba, mbala. 

Chitsanzo: (1) Kuti atsinzinamtole asakubere, umafunika 
kusunga ndalama zako mosamala. (2) Anthu akagwira 
tsinzinan'tole akumangomupatsa gwanda kapena shati. 
(3) Samalani, m'tauni muno mwachuluka a 

tsinzinan tole. 


tsira diso: pita kukaona munthu kapena chinthu. 
Chitsanzo: (1) Mungandibwerekeko bukulo kuti 
ndilitsireko diso. (2) Ndinaona kuti ndisangobwerera 
ndisanakutsireni diso. 


tsira mphepo: kalipira kwambiri. 
Chitsanzo: Akamafuna kuyamikira munthu amayamba 
kaye amutsira mphepo. 


tsirira mang’ombe/ndamanga: wonjezera pa zimene 
wina wanena kale. 

Chitsanzo: Mongotsirira mang ombe, ndikuona kuti 
tichitadi bwino kusiya kulimbikitsa maukwati a ana. 


tsitsa mfundo: nena zinthu zanzeru. 
Chitsanzo: Mwanayu amatsitsa mfundo. 


tsitsa mpweya: phwisa. 
Chitsanzo: Ndani wopanda nzeru amena watsitsa 
mpweya m’minibasi yopanda mawindo ngati ino! 


tsogola: mwalira. 
Chitsanzo: Achimwene aakulu aja ndi amene anatsogola. 


tsogoza: ipha. 
Chitsanzo: Anakulakwirani chiyani kuti muwatsogoze 
asanadyerere? 


tsoka chitambe: chitambe chimakhwima nsanga kuposa 


166 


NKHOKWE YA ZINING’A 


masamba ena. Zimenezi zimachititsa kuti chikhale 
choyambirira kudyedwa. Mwana woyamba ndi amene 
amakumana ndi zoopsa. Tisamathamangire kuchita 
zinthu tisanaganize bwino. Chitsanzo: Tsoka chitambe 
ndithu, ine ndi amene ndikufunika kulipirira sukulu abale 
anga onse. 


tsoka lamfutso lobwerera pamoto kawiri: limeneli ndi 
tsoka lalikulu kwambiri lomwe munthu angakumane 
nalo. 

Chitsanzo: Anzanufe tili ndi tsoka lamfutso lobwerera 
pamoto kawiri. 


tsokaliyenda: Munthu amene amangokumana ndi 
mavuto. 
Chitsanzo: Kodi mwakumana ndi tsokaliyenda uja. 


tsuka maso/m’maso: 

(a) onera filimu, masewera enaake kapena kuona 
chinachake chosangalatsa. 

Chitsanzo: (1) Lero kuli mpira wa Buletsi ndi Manoma, 
ndipita kuti ndikatsuke m 'maso. (2) Tiloweko m’tauni 
tikatsuke maso. 

(b) sukusula. 

Chitsanzo: Apatseni madzi kuti atsuke m ’maso. 


tsuka mkamwa: idya chakudya chankhuli. 
Chitsanzo: (1) Tisungire ndalama kuti tidzatsuke 
mkamwa pa nyuwere. (2) Tiphe kalulu kuti titsukeko 
mkamwa. 


tsukuluza: lalatira, tukwana, nyoza. 

Chitsanzo: (1) Si bwino kumayambana ndi munthu 
amene uja chifukwa akhoza kukutsukuluzani. (2) 
Ukanamva chisoni ukanaona mmene ananditsukuluzira 

tsumba lili njo: manyazi. 
Chitsanzo: Mayiyo anadzuka pamalowo tsumba liri njo. 


tsutsula pabala (pachilonda): 

(a) chititsa kuti munthu akumbukire mavuto omwe 
anakumana nawo. 

Chitsanzo: Zimene achitazi zangonditsutsula pachilonda. 
(b) puta munthu. 

Chitsanzo: Anthu amenewa akunditsutsula pabala. 


tswanya: menya kwambiri. 
Chitsanzo: Anzake amutswanya koopsa. 


tukula khutu: 

(a) ulula pang’ono. 

Chitsanzo: Ndikanadziwa kuti akupita kumudzi 
ndikanamutukula khutu. 

(b) mvetsera mwatcheru. 

Chitsanzo: Aliyense watukula makutu kuti amve zimene 
tikukambirana. 


tukwana nankungwi mawere atamera: nyoza munthu 
uli woti umufuna posachedwapa. Chitsanzo: 
Osamatukwana nankungwi mawere atamera, tiyeni 
mukamvetsere malangizo uku. 


tula mtolo: uza munthu wina mavuto ako kuti 
akuthandize. 
Chitsanzo: Ndawatulira mtolo wanga. 


tula nkhawa: uza munthu wina mavuto ako kuti 
akuthandize. 
Chitsanzo: Ndikupita kukawatulira nkhawa zanga. 


tula pansi: siya udindo. 
Chitsanzo: Pulezidenti wadziko lino watula pansi udindo 

wake. 


tulira nkhwinya: bwezera cholakwa kwa wosalakwa. 
Chitsanzo: Angokutulirani nkhwinya, ndinu wosalakwa. 


tulo: kupusa. 
Chitsanzo: (1) Sindifuna kudzakwatiwa ndi mnyamata 
watulo. (2) Akuba amachenjeretsa anthu atulo. 


tuluka m’nyumba: siya mwamuna kapena mkazi wako 
n'kumakagona ndi ena. 

Chitsanzo: Mayi awa amatuluka m'nyumba 
n'kumakasewera ndi amuna ena. 


tuma chitsiru kuti chimange mtembo: tuma munthu 
wopusa kuti agwire ntchito yofunika. Chitsanzo: Apa 
ndiye zasokonekeratu, sitimadziwa kuti tatuma chitsiru 
kuti chimange mtembo. 


tumbula: nena mfundo yeniyeni. 
Chitsanzo: Musamazungulire, tangotumbulani! 


tunga mowa: imwa kwambiri mowa, ledzera. 
Chitsanzo: Akautunga mowa amavuta kwambiri. (2) 
Akuoneka kuti autunga lero. 


tuwa: vutika kwambiri. 
Chitsanzo: Chaka chino tituwa koopsa. 


ufupiufupi: zovala zimene atsikana komanso anyamata 
amakono akumavala zomwe zikumakhala zifupizifupi 
kapena zothina kwambiri. 

Chitsanzo: (1) Ndimachita manyazi ndikamayankhula ndi 
mtsikana atavala ufupiufupi. (2) Nawonso anyamata 
akumavala ufupiufupi. 


ulemu wogwada m’golosale: ulemu wonyanyira, ulemu 

wosaona malo. 
Chitsanzo: Bambowa ali ndi ulemu wogwada m 'golosale. 


uluka: thamanga kwambiri. 
Chitsanzo: Mwabwerako nthawi yomweyi, koma ndiye 
mwaulukatu! 


uma khosi: khala wosamva. 
Chitsanzo: Munthu wake ndi wouma khosi, kumulangiza 
samamva. 


uma manja: 

(a) umira. 

Chitsanzo: Mukapanda kuphunzitsa anawa kukhala 
owolowa manja, adzakhala ouma manja. 

(b) sowa chochita. 

Chitsanzo: Nditangomva zomwe ananena, ndinauma 
manja. 


uma mtima: khala wopanda chisoni. 
Chitsanzo: (1) Andiumira mtima ndithu mpaka 
osandipatsa. (2) Bambowa ndi wouma mtima. 


uma mutu: 

(a) khala wopanda nzeru. 

Chitsanzo: Sakhoza m'kalasi chifukwa ndi wouma mutu. 
(b) khala wosamva. 

Chitsanzo: Ana anu aja ndi ouma mitu. 


uma pakamwa: 

(a) sowa chonena. 

Chitsanzo: Mwana ameneyu amandiumitsa pakamwa. 
(b) zochititsa manyazi. 

Chitsanzo: Zimene achita ndi zoumitsa pakamwa 


uma: 
(a) itha, vuta. 

Chitsanzo: (1) Akangopanda kubwera ndiye kuti ntchito 
yake yauma. (2) Katungeni madzi kumjigo chifukwa 
mtsuko wauma. 

(b) khala wosabereka; leka kubereka. 

Chitsanzo: Akazi awo aja ndi ouma. 


undwa: dikira pachabe, pusitsidwa. 
Chitsanzo: (1) Zikanakhala zayenda simukanandipeza 
ndikuundwa pano. (2) Inutu muundwira pamzere pano! 


ung’onoung’ono: zovala zothina zomwe zimasokedwa 
ngati ulusi unawathewa. 

Chitsanzo: Mnyamata asamavale ngati nkhalamba, 
ayenera kumaphinza ung 'onoung'ono! 


unikira: thandiza munthu kuyambanso kuona bwino 
zinthu; thandiza munthu wina nzeru; dziwitsa. 
Chitsanzo: Sindinabwere kudzakuuzani zochita, 
ndimangofuna ndikuunikireni. 


unjika: biba, nyera. 

Chitsanzo: Ndani waunjika m’chimangamu? 
unthama: nama. 

Chitsanzo: Ine ndinkadziwa kuti akuunthama. 
unyopo/unyopi: ulesi. 

Chitsanzo: Unyopo umachititsa kuti pakhomo padutse 
galu wakuda. 


utakafumbi: mbewa. 
Chitsanzo: Lero tidyera utakafumbi. 


utsa chenjerere: chititsa kuti wina akwiye kwambiri. 
Chitsanzo: Mwana ameneyu wautsa chenjerere. 


utsa mapiri pachigwa: chititsa kuti anthu adane kapena 
ayambane. 

Chitsanzo: Ndi chiyani chautsa mapiri pachigwa? 


utsi: munthu wopusa. 
Chitsanzo: Mwalemba ntchito utsi weniweni. 


utyupi: neneza ena kuti iyeyo akome. 

Chitsanzo: Anthu ena amapita kwa amfumu n'kukachita 
utyupi. 

uwa: yankhula. 

Chitsanzo: Ndani amene akuuwa panjayo, sakudziwa kuti 
anthu akugona m’nyumba muno? 


vala jekete: kuuma kwa chakudya monga nsima. 
Chitsanzo: Tachedwa kudya nsimayi, taonani mpaka 
yavala jekete. 


vala mdima: chita zinthu momasuka chifukwa kuli 
mdima. 

Chitsanzo: Ena satha kuvina kukamawala, amamasuka 
akavala m ’dima. 


vala ufa: nama. 
Chitsanzo: Amaganiza kuti akavala ufa sitiwatulukira? 


vala zilimbe: limba nazo, pirira. 
Chitsanzo: Valani zilimbe, mwakula mwatha! 


valira nguwo ya kasenye: limbikira kwambiri ntchito. 
Chitsanzo: Mvula yatsala pang’ono, m’ pofunika kuvala 
nguwo ya kasenye. 


veka mlandu: imba munthu wina mlandu. 
Chitsanzo: Anaba ndi Wesele, koma wamuveka mlandu 
mnzake wosalakwa uja. 


viika: lakwa poyankhula; chita zinthu mopusa. 
Chitsanzo: Apa ndiye mwaviikatu, zoona 
kumangoyankhula ngati mwana! 

viikana m’madzi: putirana milandu. 
Chitsanzo: (1) Anthuwa aviikana m 'madzi. (2) Mwana 
woshashalika amaviika m' madzi anthu akwawo. 


vinira: kalipira. 
Chitsanzo: Ukamumenya mwanayu, makolo ake 
akuvinira. 


vomera moto: kusachedwa kugwirira moto; kusachedwa 
kutentha. 
Chitsanzo: Mtengo uyi umavomera moto. 


vula munthu: tukwana. 
Chitsanzo: Anawavula anzawo palaini ngati pamene paja. 


vulala: tenga matenda. 
Chitsanzo: Ukapitiriza kuyenda mothamanga chonchi 
uvulala. Dziko lake sili. 


vulalira mkati: 

(a) tenga matenda opatsirana pogonana. 

Chitsanzo: Mayiyu anavulalira mkati. 

(b) imva kupweteka mumtima. 

Chitsanzo: Sindikufuna kuonetsera kuti zandiwawa, 
ndimangovulalira mkati. 

vulira kachipewa: pereka ulemu. 

Chitsanzo: Mwayenda ulendo wonsewu wapansi? 
Takuvulirani kachipewa. 


vulira malaya: konzekera kuchita chinthu. 

Chitsanzo: Anawaphikira nsima yangati phiri, ndipo 
anachita kuivulira malaya n'kuyamba kuichita kanthu. 
vumbuluka: bwerera kumudzi patapita nthawi yaitali, 
bwera mwadzidzidzi. 


Chitsanzo: Chakuchititsani n’chiyani kuti muvumbuluke 
kutauniko? 

vumbwa: chita manyazi. 
Chitsanzo: Anayankhula zoduka mutu, moti anavumbwa 
kwabasi. 


vundula: yambanitsa anthu, danitsa, wononga zinthu. 
Chitsanzo: Wachoka atavundula pamudzi pano. 


vuula ndiwo mumphika: iba ndiwo. 
Chitsanzo: Mwana uyu amavuula ndiwo mumphika. 


wachikulire: 

(a) munthu wokalamba. 

Chitsanzo: Bambo awo ndi munthu wachikulire. 

(b) bwana, wolemekezeka. 

Chitsanzo: (1) Amene uja ndi wachikulire pakampanipa. 
(2) Ameneyu ndi wachikulire pa nkhani zoimbaimbazi. 


wadiso/maso pamtunda: wotengeka. 
Chitsanzo: Tauni ino sifuna munthu wamaso/diso 
pamtunda. 


waduka lende: kumana ndi mavuto. 
Chitsanzo: Mkaziyu azunzika koopsa chifukwa anaduka 
lende mwamuna wake atangomwalira. 


wafa ndi dama lake: mawu amenewa amatanthauza kuti 
wafa chifukwa cha kusamva kwake. Chitsanzo: Anthu 
anamulangiza ndithu moti wafa ndi dama lake. 


wakucha: 

(a) wochenjera. 

Chitsanzo: Ana ambiri akumacha mofulumira masiku 
ano. 

(b) wamkulu woti akhoza kukwatira kapena kukwatiwa. 
Chitsanzo: Pakhomo pawo pali atsikana angapo akucha. 


wakula watha: mawuwa angatanthauze kuti ndi munthu 

wamkulu tsopano moti akufunika kumusiya kuti azione. 
Chitsanzo: Musiyeni ndi wamkulu ameneyu, wakula 
watha! 


wakumkeka: mkazi. 
Chitsanzo: Kodi wakumkeka wanu ali bwanji? 


wakunjira: munthu wobwera. 

Chitsanzo: Akunjira, takulandirani! Koma musanakhale 
pansi, tiyeni tikakulozereni pamene panagona m'bale 
wathu. 


wala: 

(a) khala woyerekedwa, khala wodzitama. 
Chitsanzo: Akagula kanyama amafuna kumatiwalira 
ndipo amatulutsa mbaula n'kumaphikira pabwalo. 
(2) khala wooneka bwino. 

Chitsanzo: Anzathu ndiye mukuwalatu! 


wala: woneka mokongola. 
Chitsanzo: (1) Komatu mtsikana uja ndi wowala! (2) 
Anzathu akuwalamotu m'taunimu! 


walisha n’ngwakhungu: mawuwa amanenedwa ponena 
za munthu wosazindikira. 

Chitsanzo: Koma iye uja sadziwa kuti zinthu zimenezi 
n'zodula? Musiyeni, walisha n 'ngwakhungu. 


wam’kabudula: wokonda chiwerewere. 
Chitsanzo: Bambo awa ndi am ''kabudula. 


wam'leka wapamwala: wasiya munthu chifukwa ndi 
wovuta kapena tambwali. 

Chitsanzo: Ataona samuthandiza, wangom 'leka 
wapamwala. 


wam’lomo: wolongolola. 

Chitsanzo: Mkazi wake ndi wam 'lomo. 


wam’mutu: 

(a) wamisala. 

Chitsanzo: Kodi kani munthu uja ndi wam "mutu? 

(b) wovuta, wosaganiza bwino. 

Chitsanzo: (1) Mwanayu ndi wam 'mutu. (2) Mayi aja ndi 
am 'mutu. 


wamanjaaatali: munthu wolemera. 
Chitsanzo: Amene uja ndi wamanjaaatali. 


wamanjalende: waulesi. 
Chitsanzo: Ndani angakwatire mkazi wamanjalende? 


wamasamu: wochenjera; tambwali. 
Chitsanzo: Mwana amene uja ndi wamasamu osati 
masewera. 


wamfupimapazi: mkazi. 
Chitsanzo: Wachita zimenezi ayenera ndi 
wamfupimapazi. 


wamkamwa mowola: wokonda kutukwana. 
Chitsanzo: Masiku ano anthu ambiri ndi amkamwa 
mowola. 


wamkamwa: wolongolola. 
Chitsanzo: (1) Azimayi onse apamudzipa ndi amkamwa. 
(2) Mtsikana amene uja ndi wamkamwa. 


wamtalizala: munthu wakuba. 
Chitsanzo: Chenjerani naye munthuyu, ndi wamtalizala. 


wamutu wofuna jeke: wamkulu mutu. 
Chitsanzo: Ndani anakuuza kuti anthu amitu yofuna jeke 
amakhala anzeru? 


wamutu woipa: munthu yemwe amalota maloto oipa 

kwambiri. 
Chitsanzo: Ndikaona zinthu zochititsa mantha sindigona. 
Mutu wanga ndi woipa. 


wamutu wophikika: wosokonekera, wopanda nzeru. 
Chitsanzo: Ana awo ndi a mitu yophikika. 


wamutu wosukusa: wopanda nzeru. 
Chitsanzo: Asabwere kuno amene uja, sitifuna anthu a 
mitu yosukusa. 


wamvulazakale: munthu wakalamba. 
Chitsanzo: Amvulazakale akumaganiziridwa kuti ndi 
afiti. 


wanyape: munthu wosafuna kukambirana koma 
kumangomenyana basi kuti zithepo. 

Chitsanzo: Mnyamata wachibwibwi uja ndi wanyape, 
ukamamuuza zachibwana amangoyamba 
kukuphaphalitsa nawo makofi. 


wanyimbo: munthu wokondedwa kwambiri, mnzako 
wapamtima. 
Chitsanzo: Anakumana ndi mnzake wanyimbo. 


wapakamwa pakuthwa: wochenjera pakamwa, 
wamabodza. 
Chitsanzo: Chenjera nayeni, ali ndi pakamwa pakuthwa. 


wapakamwa: wolongolola kwambiri. 
Chitsanzo: Mkazi akakhala wapakamwa, mwamuna 
amayamba kukonda bawo. 


wapamtima: wokondedwa kwambiri. 
Chitsanzo: Ameneyu ndi mwana wawo wapamtima. 


waphula: wopusa; chitsiru. 
Chitsanzo: Kodi waphula uja walowera kuti? 

wapsa katope: mawu amenewa amanenedwa pofuna 
kuchenjeza anthu kuti asamale kapena powauza kuti 
nthawi yatha. 

Chitsanzo: (1) Wapsa katope, ali ndi katundu asamale. (2) 
Wapsa katope, tiyeni tiyambepo kusosa. 


wapsa phwetekere: chenjerani. 
Chitsanzo: Wapsa phwetekere, wina asakuyeretseni 
m’maso. 


wapsa ulendo: ulendo watheka. 
Chitsanzo: Wapsa ulendo, ndinyamuka lero! 


wapsa: ali m’maluzi. 
Chitsanzo: Munthu uja wapsa, alibiretu kalikonse. 


wathundukwa, wadya yapaphewa: mawuwa 
amanedwa poloza wina chala kuti ndi mfiti ndipo 
wadziwika. 

Chitsanzo: Amuchesulatu anzake. Wathundukwa, wadya 
yapaphewa. 


wathupi lakanyenya: wonenepa. Amanenedwa 
poganizira kuti nyama zonenepa ndi zimene zimakhala 
bwino kuzipanga kanyenya. 

Chitsanzo: Musamalere ana ndi wailesi ya kanema, 
zimapangitsa kuti akhale ndi thupi lakanyenya. 


watisiya: wamwalira. 
Chitsanzo: Munthu amadwala uja watisiya. 


waula mavu: wotcha chimanga (ena amati mondokwa 
kapena dowe). Chitsanzo: Ana osasamba asatitsatire 
tikamapita kokawaula mavu. 


waula: uza zabodza. 
Chitsanzo: Aphunzitsi athu angotiwaulawaula n’kutuluka 

m'kalasi. 


wautali: nyamuka ulendo. 
Chitsanzo: Ndikangodya nsima ukhala wautali. 


wawasa: fika povuta kwambiri. 
Chitsanzo: Kuntchitoku kwawawasa. 


waza mchenga m’maso: pusitsa. 

Chitsanzo: (1) Akabwera, musalole kuti akuwazeni 
mchenga m 'maso. (2) Anachenjera anzake atamuwaza 
mchenga m 'maso. 


wazake: wamisala. 
Chitsanzo: Mwana woyamba wa mayiwa ndi wazake. 
Akakhala amangoti tondovilo. 


wazala zazitali: wakuba. 
Chitsanzo: M'tauni mwachuluka anthu azala zazitali. 


wazintchito: wolimbikira kugwira ntchito. 
Chitsanzo: Timafuna mkazi wazintchito! 


waziwalam’maso: wamisala. 

Chitsanzo: (1) Anthu amaganiza kuti ku Lower Shire kuli 
anthu ambiri aziwalam 'maso chifukwa cha kutentha. (2) 
Masiku ano akumachita zinthu ngati munthu 

waziwalam 'maso. 


wedza: 

(a) sinza. Nthawi zambiri munthu akamasinza amagwetsa 
mutu, ndiye akadzidzimuka amaudzutsa. Zimenezi 
n’zofanana ndi zimene zimachitika munthu akamawedza. 
Chitsanzo: Chifukwa cha kutentha, anthu ambiri 
akumawedza. 

(b) tututsa gule ngati mmene amachitira Achewa. 
Chitsanzo: Zikuoneka kuti awedza zilombo lero. 


wengana: dana. 

Chitsanzo: Simukudabwa kuti anasiya kuyankhulana. 
Anawenganatu! 


werenga kalata wam’thumba: kumangoganizira kuti 
ndi zimene zitachitike. 

Chitsanzo: Wadziwa bwanji kuti akutenga? 
Ukuwerengeratu kalata wam thumba iwe! 


werenga: londalonda munthu; sakasaka munthu kuti 
umukole. 

Chitsanzo: Sindibwera pamayeso, chonde chepetsani 
kundiwerenga. 


werengera madzi amphutsi: dikira popanda kanthu, 
dalira zinthu zomwe kulibe. 

Chitsanzo: Ngati ukuganiza kuti ndidzakukongoza 
ndalama ndiye ukuwerengera madzi amphutsi. 


werengera mbewa ndi michira yomwe: werengera 
zinthu zoti kulibe. 

Chitsanzo: Inutu mukungowerengera mbewa ndi michira 
yomwe! 


werengera: dalira. 
Chitsanzo: Lero m’pamene ndadziwa kuti 
amandiwerengera kuti ndine m'bale wawo. 


weta ana: lera ana mowasasatitsa. 
Chitsanzo: Mayi aja amaweta ana awo aja. 


wezuka: yera. 
Chitsanzo: Tiyambe kudzola zodzoladzola kuti nafenso 
tiwezuke. 


wocha pakamwa: wodziwa kuyankhula. 
Chitsanzo: Kwa amfumuko mutumizeko munthu wocha 
pakamwa. 

wochenjera pakamwa: wodziwa kuyankhula. 
Chitsanzo: Mwanayu ndi wochenjera pakamwa. 


wochuluka nzeru: wodziona kuti ndi wozindikira. 
Chitsanzo: Achimwene ndinu wochuluka nzeru kwabasi! 


woduka mutu: wopanda mnzeru; wochita zinthu 
zosalongosoka. 
Chitsanzo: Sindimadziwa kuti mayiyu ndi woduka mutu! 


wodwala m’mutu: wosokonekera; wamisala; wovuta. 
Chitsanzo: Mtsikana ameneyu ndi wodwala m'mutu. 


wodwala: 

(a) khala ndi mimba; tenga pakati; yembekezera mwana. 
Chitsanzo: Mtsikana wanuyu ndi wodwala. 

(b) wamisala; munthu yemwe mutu wake suyenda bwino. 
Chitsanzo: Bambo uja ndi wodwala. 


wodzipereka: khala wakhama; wolimbikira. 
Chitsanzo: Mnyamatayu ndi wodzipereka. 


wofunda kape: wopusa; chitsiru. 
Chitsanzo: Kodi wofunda kape uja ali kuti? 


wofunda nthunzi: wopusa. 
Chitsanzo: Achimwene anu aja ndi wofunda nthunzi. 


wogangalama: wovuta. 
Chitsanzo: Bambo uja ndi wogangalama. 


wokankha ndege: wamphamvu. 
Chitsanzo: mwamuna wawo ndi wokankha ndege. 


wokhwima: 

(a) munthu amene pa nkhani za matsenga komanso ufiti 
ndi patali. 

Chitsanzo: Akulu a imvi aja ndi wokhwima. 

(b) munthu wamkulu. 

Chitsanzo: Banja limafuna anthu okhwima. 


wokodzera khoma: wamwamuna. 
Chitsanzo: Anthu ambiri amaopa pakhomo pakakhala 
anthu okodzera khoma. 


wokomoka: wakugwa khunyu, wamisala. 
Chitsanzo: (1) Mwanayu amakomoka. (2) Ali ndi mwana 
wokomoka. 


wokonda amuna: wachiwerewere. 
Chitsanzo: Atsikana okonda amuna amakhala achikondi, 
kungoti sasankha munthu womusonyeza chikondicho! 


wokonda m’chiuno/wam’chiuno: munthu wokonda 
chiwerewere. 

Chitsanzo: (1) Abambo awa ndi wokonda m'chiuno. (2) 
Mayi awa ndi am'chiuno. 


wokongola m’nthumba: wandalama. 

Chisanzo: Anthu amakonda kufunsa kuti mayi aja 
analoleranji mwamuna wakuda chonchija. Nkhani yake 
ndi yakuti mwamuna uja ndi wokongola m'nthumba. 


wolema/wotopa: mayi yemwe ali pafupi kubala mwana. 
Chitsanzo: Mayi anabwerayo ndi wolema. 


wolemberera pamudzi: wobwera kawirikawiri. 
Chitsanzo: Kodi mwana uyu akulembereranji pamudzi 
pano? 


wolimba m’maso: munthu amene sagona chisawawa; 
munthu amene amagona mochedwa. 
Chitsanzo: Mwana uyu ndi wolimba m'maso. 


wolimba moyo: wopirira, wakhama. 
Chitsanzo: Mayiyu ndi wolimba moyo. 

wolowa manja: khala munthu wopatsa. 
Chitsanzo: Ukakhala woolowa manja, anthu 
amakuzolowera. 


wolozeka: 

(a) wokongola, wosachititsa manyazi. 

Chitsanzo: (1) Ali ndi ana olozeka. (2) Ukapeza mkazi 
wolozeka anthu amakupatsa ulemu. 

(b) wolemera kapena wachuma. 

Chitsanzo: Makolo ake ndi olozeka. 


womba: bera munthu. 
Chitsanzo: Akuba amuomba ndalama zonse. 


wombetsa mitu: danitsa anthu. 
Chitsanzo: Ndani amene wawaombetsa mitu? 


womva zake zokha: wosasamala malangizo kapena 
maganizo a ena. 

Chitsanzo: Mwamuna wako akakhala womva zake zokha 
pa nkhani zandalama, umafunika kumangosolola 
ndalama ya ndiwo kuti upangeko chitukuko. 


wonekera ng’amba: yaluka; onekera poyera; ululika. 
Chitsanzo: waonekera ng 'amba atamugwira akupopa 
mafuta m' galimoto yamwini. 


wonekera nyangalazi: ululika; yaluka. 
Chitsanzo: Mkulu uja waonekera nyangalazi atagwidwa 
ali ndi mkazi wamwini. 


wongokera: yamba kuchira. 
Chitsanzo: Bola panopa odwala aja akuwongokera. 


wongola miyendo: pita koyenda. 
Chitsanzo: Apita kukawongola miyendo. 


wonjezera mchere: onjezera zina zabodza. 

Chitsanzo: (1) Nkhani zolembedwa chonchi zimakhala 
zoti anaonjezeramo mchere. (2) Ndinadziwa kuti 
nkhaniyi aitsira mchere. 


wonjezera thendo: onjezera zina zabodza. 
Chitsanzo: Nkhani zolembedwa chonchi zimakhala zoti 
anaonjezeramo thendo. 


wonjola: thandiza pamavuto. 
Chitsanzo: Ndikulalakala wina atabwera kuti 
adzandiwonjole pamavutowa. 


wopanda makutu: wosamva malangizo a ena. 
Chitsanzo: (1) Anafa chifukwa anali wopanda makutu. 
(2) Ngakhale mumuyankhule saamva, alibe makutu. 


wopanda pake: wosathandiza, wopanda ntchito. 
Chitsanzo: Ameneyu ndi munthu wopanda pake. 


wosanunkha kanthu: wosathandiza, wopanda ntchito. 
Chitsanzo: Ife ndiye ndi osanukha kanthu, palibe 
chimene tingakuthandizeni. 


wosasunthika: munthu wolimba mtima, wamphamvu, 
wosasinthasintha. 

Chitsanzo: (1) Amene aja ndi mayi wosasunthika. (2) 
Uyu ndi Mkhristu wosasunthika. 


wosatekeseka: Munthu wolimba mtima, wamphamvu, 
wosasinthasitha komanso wosasunthika. 

Chitsanzo: (1) Amene aja ndi mayi wosatekeseka. (2) 
Uyu ndi Mkhristu wosatekeseka. 


wosokonekera: wopanda khalidwe. 
Chitsanzo: Ali ndi mwana m’modzi yekha koma ndi 
wosokonekera. 


wosweka mutu: wolongolola, wovuta. 

Chitsanzo: Atsikanawa ndi osweka mitu. 


wotcha mtambo: pita dziko lina pandege. 
Chitsanzo: Chaka chino ndiwotcha mtambo. 


wotcha: lephera kuchita chimene umafuna, 
kungowononga nthawi osapeza zimene umafuna. 
Angatanthauzenso kungodikira kapena kuyenda ulendo 
popanda kanthu kapena kulephera. 

Chitsanzo: (1) Ndikanadziwa sindikanabwera, 
ndangowotcha ndalama zanga. (2) Amene anapita dzulo 
wangowotcha. 


wothabe upse mbala: mawuwa amatanthauza kuti 
ukapitiriza kuyenda ndi anthu oipa kapena kuchita zoipa, 
usamadabwe ukagwera m’mavuto. Chitsanzo: Ukuganiza 
kuti anzakofe taona chiyani kuti tinene kuti usiye 
kuyenda ndi munthu ameneyo? Wothabe upse mbala. 


wothetsana: kangana kwambiri. 
Chitsanzo: Ankhonswe anatopa nawo, amangokhalira 
kuwothetsana nthawi zonse. 


wothirathira thendo kale: mtsikana woti wafika 
pamsinkhu wokwatiwa; mbeta. 
Chitsanzo: Kunyumbaku kuli wothirathira thendo kale. 


wotisonkhera moto: mtsikana wosakwatiwa kapena kuti 
mbeta. 

Chitsanzo: Tabwera kwanu kuno kuti tidzapeze 
wotisonkhera moto. 


wotolatola: wakuba. 
Chitsanzo: Ana awo onse ndi otolatola. 


wotopa ndi mphasa: munthu yemwe wadwala kwa 
nthawi yaitali. 

Chitsanzo: Ndinabwera kuno kudzaona wotopa ndi 
mphasa, sindinabwerere maliro. 


wototobwa: wopusa. 
Chitsanzo: Bambowa ndi wototobwa. 


wotukwanitsa mafupa: mwana waulesi, mwana 
wopanda khalidwe. 
Chitsanzo: Iwe ndiwe mwana wotukwanitsa mafupa. 


wouma m’maso: munthu wosalira nsanga. 
Chitsanzo: Mwanayu ndi wouma m 'maso, ngakhale 
umumenye salira. 


wouma mtima: wopanda chisoni; wosamva chisoni. 
Chitsanzo: (1) Mtsikanayu ndi wouma mtima. (2) Anthu 
ambiri ogwira ntchito kumotchale amakhala ouma mtima. 


wouma mutu: wopanda nzeru. 
Chitsanzo: Mwanayu ndi wouma mutu, m’ kope mwake 
muli zithetho zokhazokha. 


wowirira: wovuta. 
Chitsanzo: (1) Aphunzitsi athu ndi owirira, safuna 
zachibwana. (2) Mayeso anatilembetsa lero anali owirira. 


wowola mkamwa: wokonda kutukwana. 
Chitsanzo: Sitifuna anthu owola mkamwa, 
angationongere ana pakhomo pano. 


woyamwa lina: munthu wadera; munthu yemwe si 
wachibale. 

Chitsanzo: Uzithandiza m'bale wako m” malo mothandiza 
woyamwa lina. 


woyangata ena: wachisoni, wokonda kuthandiza ena. 
Chitsanzo: Amalume ndi munthu woyangata ena. 


woyendayenda: wokonda chiwerewere; hule. 

Chitsanzo: Azimayi oyendayenda amakhala opanda 
manyazi. 


wozisaka: munthu amene amangokhalira kufunafuna 
ndalama. 
Chitsanzo: Mayi ameneyu ndi wozisaka. 


yabwa: 

(a) nyong'onyeka kapena kusafuna kukhala pansi. 
Chitsanzo: Bibida ndi amene amawalowa m’thumba, 
moti akapeza ndalama pakhomo pano pamawayabwa. 
(b) vutitsa; kusasangalatsa; kwana. 

Chitsanzo: Abwera tsopano, akufuna atiyabwe! (2) 
Chizolowezi chanuchi chimandiyabwa. 


yabwidwa ndi chitedze: 

(a) tenga matenda. 

Chitsanzo: Alamwanu adawayabwa chitedze. 

(b) palamula. 

Chitsanzo: Kumudziku achokako atayabwidwa ndi 
chitedze. 


yaka ndi nkwiyo: ipsa mtima kwambiri. 
Chitsanzo: Ndinawapeza akuyaka ndi nkwiyo. 


yaka: ledzera kwambiri. 
Chitsanzo: (1) Amakonda kuyankhula chingerezi 
akayaka. (2) Ndawapeza kumowako atayakiratu. 


yala liwiro: thamanga kwambiri. 
Chitsanzo: Atangomva zoti chimanga chafika, analiyala 
liwiro. 


yala masamba/mayani auma: dikira mpaka kutopa. 
Chitsanzo: Ndayala mayani, auma. Ndiye mukuti 
ndibwerenso mawa? Mwandiyesa chitsiru eti? 


187 


NKHOKWE YA ZINING'A 


yala udzu/yala udzu pamimba: pusitsa munthu. 
Chitsanzo: Akungofuna kukuyala udzu pamimba. 


yaluka: chita manyazi. 
Chitsanzo: Anayaluka atawagwira akusuzumira mzimayi 
kubafa. 


yamika wamoto: yamikira mofulumira usanaone 
khalidwe lenileni. 

Chitsanzo: Aliyense ankanena zabwino za munthu 
ameneyu osadziwa kuti akuyamika wamoto. 


yamwa mphamvu: fooketsa. 
Chitsanzo: Mwala umenewu wayamwa mphamvu zanga. 


yang’ana ndi diso la nkhwezule: yang'ana mosonyeza 
kuti uli ndi zifukwa ndi munthu; yang’ana mosonyeza 
kuti umadana ndi munthu. 

Chitsanzo: Bambo amenewa amandiyang'ana ndi diso la 
nkhwezule. 


yang’ana ndi diso loipa: yang’ana munthu momuzonda, 
mosonyeza kuti umadana naye. 

Chitsanzo: Masiku ano akumandiyang ana ndi diso 
loipa. 


yang’ana nkhope: kuchitira kanthu poyang’ana kuti uyu 
ndi ndani. 

Chitsanzo: (1) Amfumu akamagawa makuponi 
akumayang ana nkhope. (2) Bwanawa amayang ana 
nkhope akamafuna kukweza munthu paudindo. 


yang’anirana m’madzi: dana kwambiri, 
kusalemekezana. 

Chitsanzo: Mbewa ndi zimene zinachititsa kuti ayambe 
kuyang 'anirana m madi. 

yang’anitsa kutali: chenjeretsa. 
Chitsanzo: Anzawo anawayang'anitsa kutali. 


yanika inswa: khala bwino, khala momasuka. 
Chitsanzo: Chigawengacho chitamangidwa, anthu 
anayamba kuyanika inswa. 


yankha mwala: yankha mwano. 

Chitsanzo: (1) Mayiyo anamupeza akusetekera m’manja. 
Atamuuza kuti akuchitawo ndi uve, anawayankha 
mwala. (2) N'chifukwa chiyani masiku ano 
ukumangondiyankha mwala? 


yankha ziphaliwali: yankha mwano. 
Chitsanzo: Nditamufunsa amangondiyankha ziphaliwali. 


yankhula chidamula: yankhula mongodula, zosamveka. 
Chitsanzo: Ndikakumana nawo akumangoyankhula 
chidamula. 


yankhula Chigiriki/Chipwitikizi: yankhula zosamveka. 
Chitsanzo: Enawatu amaona ngati mukuyankhula 
Chigiriki/Chipwitikizi. 

yankhula chikapaya: yankhula zosamveka, 
mozungulira. 

Chitsanzo: Ukamafunsira sumafunika kumayankhula 
chikapaya. 


yankhula mokhadzula: yankhula mwamwano, 
mosaganizira. 

Chitsanzo: Akadzukira kumanzere amangoyankhula 
mokhadzula. 


yankhula mosefukira: yankhula mosaganiza; yankhula 
mosaganizira zotsatirapo zake. 

Chitsanzo: Kumeneko ndiye kuyankhula mosefukiratu, 
angandinene kuti ndine woipa! 

yankhula mwa payerepayere: yankhula mwamwano, 
mosaganizira. 

Chitsanzo: Bambo amene aja amangoyankhula mwa 
payerepayere. 


yankhula mwachikulu: yankhula moti wina angodziwa 
yekha zoyenera kuchita ngakhale mutapanda kumuuza 
mwachindunji. 

Chitsanzo: Akungoyankhula mwachikulu, akufuna 
muwathandize. 


yankhula mwatchutchutchu: nena mosabisa mawu. 
Chitsanzo: Sabisa mawu, amangoyankhula 
mwatchutchutchu. 


yankhula pakulu: yankhula zanzeru. 
Chitsanzo: Apotu ndiye mwayankhula pakulu! 


yankhula za kuntchini kwadzaza: nena zinthu zopanda 
nzeru. 

Chitsanzo: Ine sindingamamvetsere za kuntchini 
kwadzaza ngati zimenezo! 


yankhulira nsonga ya lirime: nyada. 
Chitsanzo: Mkazi wake amayankhulira nsonga ya lirime. 


yankhulitsa pambali: chititsa kuti wina ayankhule 
molakwika, psetsa mtima. 

Chitsanzo: (1) Akufuna andiyankhulitse pambali kuti 
akapita kumudziko azikanena kuti ndine woipa. (2) 
Usandiyankhulitse pambali wamva! 


yatsa liwiro: thawa, kuthamanga kwambiri. 
Chitsanzo: Zikavuta umafunika kungoliyatsa liwiro. 


yatsa moto: danitsa, yambanitsa. 
Chitsanzo: Pamudzi panu paja pali munthu wina yemwe 

akuyatsa moto. 


yedzeka mwana/ana: bala ana okongola 
Chitsanzo: Banja limene lija linayedzeka anyamata 
okhaokha. 


yenda chining’a: chita chinyengo. 
Chitsanzo: Kodi nanunso mwayamba kuyenda chining’a. 


yenda chogona: mwalira. 
Chitsanzo: Zimaswa mtima kuona wachibale wako 
akuyenda chogona. 


yenda m’chigwa cha nthunzi wa imfa: tsala pang’ono 
kumwalira. 

Chitsanzo: Ambuye, musadzandiiwale ndikamadzayenda 
m’chigwa cha nthunzi wa imfa. 


yenda m’mapazi: zonda munthu; londalonda munthu. 
Chitsanzo: Anthu amenewa amandiyenda m 'mapazi. 


yenda mahala: kusapeza chomwe umayendera. 
Chitsanzo: Ndinapita kumudzi kuti ndikagule chimanga, 
koma ndayenda mahala. 


yenda malonda: kondedwa, funidwa ndi anthu ambiri. 
Chitsanzo: Mtsikanayutu akuyenda malonda kwabasi! 


yenda mapewa ali m’mwamba: nyada. 
Chitsanzo: Masiku ano akumayenda mapewa ali 
m’mwamba. 


yenda moyera: chita zinthu mosavutikira. 
Chitsanzo: Mukuyenda moyera chifukwa ine ndinakhetsa 
thukuta. 


yenda ndi msana: kunyada. 
Chitsanzo: Kodi munthu ukalemera ndiye uyambe 
kuyenda ndi msana? 

yenda pamlatho waphesi: yaluka chifukwa cha 
khalidwe loipa. 
Chitsanzo: Anawagwira akuyenda pamlatho waphesi. 


yenda pamtsetse: mawuwa amanenedwa zinthu 
zikamayendera munthu wina. 
Chitsanzo: Masiku ano akuyenda pamtsetse. 


yenda pansi: namiza; chitira chinyengo. 
Chitsanzo: Apa ndiye mwandiyenda pansi, mugulitsa 
bwanji mbuzi osandiuza? 


yenda paphazi: dana ndi munthu. 

Chitsanzo: (1) Anyamata aja ayamba kuyendana paphazi. 
(2) Anthu amene ndimakhala nawo moyandikana 
nyumba andiyenda paphazi. 


yenda utsi uli tsitu: pusa; pepera. 
Chitsanzo: Ichi ndiye ndi chitsiru, chimangoyenda utsi 
uli tsitu. 


yenda wa Adamu: yenda wapansi. 
Chitsanzo: Ngakhale sukulu yawo ili kutali, mnyamatayo 
amayenda wa Adamu. 


yenda zochizochi: yenda mwamanyazi. 
Chitsanzo: N’chifukwa chiyani masiku ano akumayenda 
zochizochi? 


yenda: 

(a) cheza kapena kugwirizana kwambiri ndi munthu. 
Chitsanzo: Nanjekeya amayenda ndi Nasimango. 

(b) khala pachibwenzi ndi munthu wina. 

Chitsanzo: Mtsikanayu sachita manyazi kumayenda ndi 
abambo akulukuluwo! 


yendana m’mapazi: londanalondana. 

Chitsanzo: Sindikufuna zoyendana m 'mapazi. 


yendana pamsolo/pamutu: dererana. 
Chitsanzo: Anthuwa amayendana pamsolo, bwanji tsiku 
lina adzangobandulana? 


yendana pansi: konzerana chiwembu; kamba za anthu 
ena. 

Chitsanzo: Zoona osandiuza kuti mukupita? Apatu ndiye 
mwandiyenda pansi. 


yendera kumbuyo: kudzitama. 
Chitsanzo: Anzanu aja amayendera kumbuyo. 


yera m’maso: 

(a) chenjeretsa, kusaona zotsatira zoopsa za zimene 
ukuchita. 

Chitsanzo: Lerotu wayera m maso, ukufuna kulira eti? 
(b) zindikira. 

Chitsanzo: Apa ndiye ndayera m’maso, kani zimayenda 
chonchi! 


yeretsa m’maso: bera kapena chenjeretsa munthu, 
pusitsa. 

Chitsanzo: (1) Ndinadziwa kuti kupusa kumeneku 
amuyeretsa m 'maso. (2) Usamalire chikwama chakochi 
anthu angakuyeretse m maso. 


yetsemula: chira matenda aakulu. 
Chitsanzo: Bambo anagonekedwa kuchipatala aja 
ayetsemula. 


yimba nthungululu pamaliro: chita zinthu 
zosagwirizana ndi zimene zikuchitika. Chitsanzo: 
M’ malo moti munene zolimbikitsa mukuyimbanso 
nthungululu pamaliro! 

yophera Awemba: bodza lomwe munthu amanena 
kapena zinthu zina zomwe munthu amachita pofuna 
kupusitsa mnzake. Mawuwa angananenso zinthu zimene 
wina angachite ngati pongobisalira zolinga zake zili zina. 
Chitsanzo: Mumaganiza kuti ndikudwaladi, inali yophera 
Awemba! 


yoyoka thupi: wonda. 
Chitsanzo: Atangowapeza nako kachilombo, anayamba 
kuyoyoka thupi chifukwa cha nkhawa. 


Yudasi: Munthu amene amapereka mnzake ngati mmene 
anachitira mwini dzinali. 

Chitsanzo: Munthu ameneyu ndi Yudasi ndithu, 
osamumvera chisoni. 


zagwa ndi khope: khala ndi zinthu zambiri 
mosayembekezeka. 
Chitsanzo: Zakudyazi zagwa ndi khope. 


zagwa/agwa m "mbale: zakhala bwino. 
Chitsanzo: Madalitsowatu ndiyie agwa m mbale. 


Zakeyu: Mawu achipongwe onenza za munthu wamfupi. 
Chitsanzo: Anangoona kukhala Zakeyu, koma mumtima 
mwakemo ndi wamtali. 


zakukhosi: nkhawa zimene zili mumtima mwako. 
Chitsanzo: Tsiku lina ndikadzasangalala, ndidzakuuzani 
zakukhosi kwanga. 


zakumana mbombo zokhazokha: anthu amakhalidwe 
oipa akumana. Chitsanzo: Lerotu zakumana mbombo 
zokhazokha moti kuvuta kwabasi. 


zakumanja: zochepa. 
Chitsanzo: Chaka chino angokolola zakumanja. 

zakumwa zoziziritsa kukhosi (kum ”mero): chakumwa 
chokhazikitsa mtima pansi, zakumwa zopha ludzu. 
Chitsanzo: Ukatopa ndi dzuwa umafunika kudzipepesa 
pogula zakumwa zoziziritsa kukhosi. 


zakupsa: zanzeru; zomveka; zaphindu komanso zoona. 
Chitsanzo: Zimene amayankhula zimakhala zakupsa 
zokhazokha. 


zam’kutu: zopanda nzeru, zosathandiza. 
Chitsanzo: Nditakumana naye anayamba kundiuza 
zam kutu. 


zam’maluwa: zabodza, zopanda pake. 
Chitsanzo: Akukuuzanizi ndi zam 'maluwa. 


zam’manja: ndalama. 
Chitsanzo: Anamulonjeza kuti amupatsa zam manja. 


zam” mutu: zopanda nzeru. 
Chitsanzo: Zimene akuyankhula ndi zam 'mutu. 


zamwaanthu/zamuanthu: zaufiti. 
Chitsanzo: Ndi zamwaanthu izi, si mwati kuchipatala 
sanakupezeni ndi matenda? 


zangazilipaphiri: munthu womana kapena woumira. 
Chitsanzo: Mwamuna wawo ndi zangazilipaphiri. 


zantchito: 

(a) mawuwa amanenedwa ngati munthu akufuna kuchita 
khama pochita zinazake kapena akamalimbikitsa ena 
kuchita khama. 

Chitsanzo: (1) Ndikufuna kulima zantchito. (2) Anyamata 
tiyeni, zantchito! 

(b) Mawuwa amanenedwa wina akachitiridwa zinazake 
mwamphamvu kapena mwankhanza. 

Chitsanzo: Anzake amumenya zantchito! 

zatswayitswayi: nyama kapena zinazake zankhuli. 
Chitsanzo: Ofunika lero tidyeko zatswayitswayi. 


zawombera mpeni: mawuwa amatanthauza kuti zomwe 
ndimafuna zalephereka. Chitsanzo: Ndinapita 
kukafunsira ntchito, koma zawombera mpeni. 


zayakunkhongo: munthu wosamva za anzake, 
wosamvera. 

Chitsanzo: (1) Kodi zayakunkhongo uja ali kuti? (2) 
Ngakhale mumulangize saamva. Iye uja ndi 
zayakunkhongo. 


zayang’ana kungolo: zavuta. Mawuwa amayerekezera 
zimene zimachitika ng'ombe zikayang’ana kungolo. 
Chitsanzo: Atangotulukira ndinadziwa kuti zayang'ana 
kungolo. 


zemberana/zembetsana: chita zachimasomaso; chita 
uhule. 

Chitsanzo: Bambo apamtunda aja amazemberana ndi 
mlamu wawo. 


zikungokhala pachilowelo: mawuwa amanena za anthu 
amene akubwera kudzapempha chifukwa choti amva zoti 
anzawo anapatsidwa. Chitsanzo: Nditangothandiza 
m’modzi uja, pano zikungokhala pachilowero. 


zimbwatha: munthu wamfupi. 
Chitsanzo: Abale ake onse ndi azimbwatha. 


zinamwa njuchi: mwamuna wosabereka. 
Chitsanzo: Bambowatu anangoona kukwatira, zinamwa 
njuchi. 


zingalumephulan’tenga: munthu wolimba mtima. 

Chitsanzo: (1) Ofula uchi amafunika kukhala 
zingalumephulan'tenga. (2) Munthu amene akufuna kuti 
zimuyendere amafunika kukhala zingalume. 


ziwindi: Makani. 
Chitsanzo: Mwanayu ali ndi ziwindi. 


zizikanika zitayang’anana: zichite kukanika zokha. 
Chitsanzo: Ine ndiye ndiyesetsa mmene ndingathere, 
zizikanika zitayang anana. 


zizira: pusa. 
Chitsanzo: Ukhoza kumupusitsa, munthu wake ndi 
wozizira. 


ziziritsa: nyozera kapena kuchepetsa nkhani. 
Chitsanzo: Munthu yemwe amaziziritsa nkhani 
sindisangalala naye. 


zobanduka: galimoto zamatola, angatanthauzenso 
galimoto zomwe zikufuna kunyamuka. 
Chitsanzo: Ndikakafika ndikakwera zobanduka. 


zobwerera m’°mbuyo: zosathandiza. 
Chitsanzo: Akuyankhulazo ndi zobwerera m 'mbuyo. 


zobwirira: zopusa. 
Chitsanzo: Muzingowamvetsera akamayankhula 
zobwirira. 


zochititsa kaso: zochititsa chidwi. 
Chitsanzo: (1) Zimene amachita ndi zochititsa kaso. (2) 
Nsaluzi ndi zochititsa kaso. 


zochititsa mthumanzi: zochititsa mantha 
Chitsanzo: Mwanayu amayankhula zinthu zochititsa 
mthumanzi. 

zoduka mutu: zopanda nzeru. 
Chitsanzo: Zimene akunenazi ndi zoduka mutu. 


zogwira mtima: zomveka bwino; zofika pamtima. 
Chitsanzo: Chitsanzo chimene wafotokozachi ndi 
chogwira mtima. 


zoimitsa mutu/mitu: zosokoneza maganizo. 
Chitsanzo: Zimene andiuza ndi zoimitsa mutu. 


zokhudza mtima: zomvetsa chisoni, zomveka bwino. 
Chitsanzo: Nkhaniyi ndi yokhudza mtima. 


zokodola nseko: zochititsa kuti munthu aseke kwambiri. 
Chitsanzo: Amakamba nkhani zokodola nseko. 


zokunkha: zopeza movutikira, zochepa. 
Chitsanzo: Zakudya zomwe akumapeza ndi zokunkha. 


zolowera: siya kulemekeza. 

Chitsanzo: (1) Musamandizolowere choncho, lero 
ndikumasulani! (2) Ana amenewa ayamba 
kundizolowera. 


zoloweren’kudyeremwana: munthu amene akufuna 
akuchitire zoipa pokunyengerera. Chitsanzo: Mukuganiza 
ndi munthu wabwino amene uja? Ndi 

zoloweren 'kudyeremwanatu. 


zopanda mchere: zopanda nzeru. 
Chitsanzo: Anabwera kunoko n’kumandiuza zopanda ndi 
mchere womwe! 


zopanda pake: zopanda nzeru, zosathandiza. 
Chitsanzo: Anangoona kukhala ndi imvi koma 
amangoyankhula zopanda pake. 


zopola: zosagwira mtima kwenikweni, zopanda nzeru, 
zosathandiza, zopanda mphamvu. 

Chitsanzo: Nthawi zonse nkhani zimene amakamba 
zimakhala zopola. 


zosakhala bwino: zosasangalatsa, zoipa. 
Chitsanzo: Nkhani zimene amandiuza ndi zosakhala 
bwino. 


zosamveka: zopanda mnzeru, zosathandiza. 
Chitsanzo: Ine ndikuona kuti zimene anenazo ndi 
zosamveka, munthu ungabwereke bwanji ndalama 
n'cholinga choti ukabwereketse wina? 


zosaneneka: 

(a) zambirimbiri. 

Chitsanzo: Ali pamavuto osaneneka. 

(b) zovuta kutchula. 

Chitsanzo: Zimene ndaona ndi zosaneneka. 


zosapsa: 
(a) zosatsimikizirika. 

Chitsanzo: Ndimadana ndi anthu amene amati akamva 
nkhani zosapsa n'kuyamba kuuza ena. 

(b) zosagwira mtima, zosamveka bwino, zosathyakuka. 
Chitsanzo: Nkhani imene mwalembayi ndi yosapsa. 


zothyakuka: zomveka komanso zanzeru. 
Chitsanzo: Amakamba zothyakuka zokhazokha. 


zotsina zam” moyo: mavuto. 

Chitsanzo: Munthu umapeza nzeru ukamakumana ndi 
zotsina zam "moyo. 

zotsinatsina zam 'thupi: matenda, timatenda 
ting’onoting’ ono. 

Chitsanzo: Tili bwino, zotsinatsina zam thupizi 
osalephera. 

zoumitsa thupi: zochititsa mantha; zochititsa manyazi. 
Chitsanzo: Zimene zachitika ndi zoumitsa thupi. 


zovala zapadama: zovala zoyenera pagulu. 
Chitsanzo: Ndi ochepa amene masiku ano akumavala 
zovala zapadama. 


zovala zovalira/zovulira therere: zovala zothika 
kwambiri. 

Chitsanzo: Anyamata ndi atsikana amasiku ano 
akumavala zovala zovalira/zovulira therere. 


zovala zowononga ulusi: zovala zazikulu. 
Chitsanzo: Anyamata onse omwe amavala zovala 
zowononga ulusi n’ngofunika kukawaika kumiziyamu! 


zovuta/zavuta: maliro; mavuto aakulu. 

Chitsanzo: (1) Pakhomo pakachitika zovuta, mumafunika 
kaye muuze amfumu musanayambe kulira. (2) Zavutatu 
uku! 


zozizira: zosagwira mtima kwenikweni, zopanda nzeru, 
zosathandiza. 

Chitsanzo: Nthawi zonse nkhani zimene amakamba 
zimakhala zozizira. 


zoziziritsa thupi: nkhani zofooketsa, zochititsa mantha 
kapena manyazi. 

Chitsanzo: Zimene mwana ameneyu wachita ndi 
zoziziritsa thupi. 


zozwetetsa mutu: zosokoneza maganizo. 
Chitsanzo: Mavuto ndikukumana nawo ine ndi ozwetetsa 
mutu. 


zula mano: khaulitsa koopsa. 
Chitsanzo: Mukawatengera maso m’mwamba 

adzakuzulani mano. 


zula mnzako minga yapamsana: thandiza kwambiri. 
Minga yapansana imakhala yovuta kuzula chifukwa 
mkono sungafikepo. Choncho kuzula munthu wina 
minga ya pamsana ndi kumuthandiza kwambiri. 
Chitsanzo: Amenewa ndi amene anandizula minga 
yapamsana zitandivuta chaka chatha. 


zungulira mutu: chita misala, siya kuganiza bwino. 
Chitsanzo: (1) Kodi ndiwe wozungulira mutu eti? (2) Ana 
awo onse ndi ozungulira mitu. 


zunguza lirime: gwiritsa ntchito lirime mochenjera. 
Chitsanzo: Pulezidenti uyu amadziwa kuzunguza lirime. 


zunguza mutu: sokoneza mutu. 
Chitsanzo: Samuyi ndi yozunguza mutu. 


zwazwada: menya modetsa nkhawa. 
Chitsanzo: Anamuuza kuti akakumana nayenso 
amuzwazwada. 


zweta: chita misala. 
Chitsanzo: Usamachite zinthu ngati wozweta. 

Mukhoza kupeza mabuku ena kwaulere pa linki iyi: Lula 
Pensulo 

